ജനകീയാസൂത്രണത്തിന്റെ 25 വർഷങ്ങൾ\nജനകീയാസൂത്രണത്തിന്റെ രജതജൂബിലി വർഷം ആഘോഷിക്കുമ്പോൾ അഭിമാനിക്കാനേറെയുണ്ട്. നാല് സർക്കാരുകൾ മാറിമാറി ഭരിച്ചിട്ടും അധികാര വികേന്ദ്രീകരണ സംവിധാനങ്ങൾ വലിയ മാറ്റമൊന്നും ഇല്ലാതെ തുടരുന്നത് മാത്രം മതി 25 വർഷം മുമ്പു നടന്ന പരീക്ഷണത്തിന്റെ പ്രാധാന്യം മനസ്സിലാക്കാൻ. 1990ൽ വലിയ ആരവത്തോടെ കൊണ്ടുവന്ന ജില്ലാ കൗൺസിലുകൾക്ക് ഭരണമാറ്റത്തോടെ എന്തു സംഭവിച്ചൂവെന്നും നമുക്ക് അറിയാം.\nകേവലം ഭരണപരിഷ്കാരമെന്ന നിലയിലല്ലാതെ ഒരു സാമൂഹ്യപ്രസ്ഥാനമായി അധികാര വികേന്ദ്രീകരണത്തെ സംഘടിപ്പിച്ചതിന്റെ പ്രാധാന്യം ഇവിടെയാണ് തെളിയുന്നത്. ഭൂപരിഷ്കരണത്തിന്റെ കാര്യത്തിലെന്നപോലെ അധികാര വികേന്ദ്രീകരണത്തിനുവേണ്ടി കക്ഷിരാഷ്ട്രീയത്തിന് അതീതമായി കീഴ്ത്തട്ടിൽ ജനങ്ങളെ അണിനിരത്താൻ ജനകീയാസൂത്രണത്തിനു കഴിഞ്ഞു. അതുകൊണ്ടാണ് മറ്റു സംസ്ഥാനങ്ങളിൽ നിന്നും വ്യത്യസ്തമായി അധികാര വികേന്ദ്രീകരണം കേരളത്തിൽ സ്ഥായിയായത്.\nവികേന്ദ്രീകരണ അനുഭവം - നേട്ടകോട്ടങ്ങൾ\n1957ല് അധികാര വികേന്ദ്രീകരണത്തിനു വേണ്ടിയുള്ള പരിശ്രമങ്ങൾ കേരളത്തിൽ തുടങ്ങിയെങ്കിലും പല കാരണങ്ങള് കൊണ്ടും ഇക്കാര്യത്തിൽ ഇന്ത്യയിലേറ്റവും പിന്നിൽ നില്‍ക്കുന്ന സംസ്ഥാനങ്ങളിലൊന്നായിരുന്നു കേരളം. ബ്ലോക്കു പഞ്ചായത്തുകള് കേരളത്തിലൊരിക്കലും ഉണ്ടായിട്ടില്ല. ജില്ലാ കൗണ്‍സിൽ രൂപീകരിക്കുന്നതിനു മുമ്പ് ജില്ലാ ഭരണകൂടങ്ങളും ഉണ്ടായിട്ടില്ല. എന്നാലിന്ന്, അധികാര വികേന്ദ്രീകരണത്തിന്റെ കാര്യത്തില് ഇന്ത്യയിൽ ഏറ്റവും മുന്നില്‍നില്‍ക്കുന്ന സംസ്ഥാനമെന്ന ബഹുമതി തുടര്‍ച്ചയായി കേരളത്തിനാണ് ലഭിക്കുന്നത്. ഇതാണ് ജനകീയാസൂത്രണത്തിന്റെ നേട്ടത്തിന്റെ ഏറ്റവും നല്ല സൂചിക. ഇതുവരെയുള്ള അനുഭവങ്ങളുടെ നേട്ടകോട്ടങ്ങള് വളരെ ചുരുക്കി പരിശോധിക്കാനാണ് ഒരുമ്പെടുന്നത്.\nതദ്ദേശ സ്വയംഭരണ സ്ഥാപനങ്ങള്‍ക്ക് പദ്ധതിയുടെ 35 ശതമാനം വരെ പണം കൈമാറുമെന്ന പ്രഖ്യാപനത്തോടെയാണ് ജനകീയാസൂത്രണം ആരംഭിച്ചത്. ഇത് യാഥാര്‍ത്ഥ്യമാ വുകയും ചെയ്തു. തുകയുടെ തോത് പിന്നീട് കുറഞ്ഞുവെങ്കിലും മറ്റേതു സംസ്ഥാനത്തെക്കാളും കൂടുതല് വികസന ഫണ്ട് കേരളത്തിലെ തദ്ദേശ ഭരണ സ്ഥാപനങ്ങള്‍ക്ക് ഇന്ന് ലഭിക്കുന്നു. ഫിനാന്‍സ് കമ്മീഷനുകളുടെ അവാര്‍ഡുകൾ കൃത്യമായി നടപ്പാക്കുന്ന അപൂര്‍വ്വം സംസ്ഥാനങ്ങളിലൊന്ന് കേരളമാണ്. സര്‍ക്കാരുകൾ മാറിമാറി വന്നിട്ടും സംസ്ഥാന സര്‍ക്കാരിന് ഗൗരവമായ പ്രതിസന്ധികളുണ്ടായിട്ടും തദ്ദേശ ഭരണ സ്ഥാപനങ്ങള്‍ക്കുള്ള വിഹിതം വെട്ടിക്കുറയ്ക്കാന് ആരും ധൈര്യപ്പെട്ടിട്ടില്ല. ഇങ്ങനെ അന്യാദൃശ്യമായ രീതിയില് സ്വതന്ത്രമായി വിനിയോഗിക്കാവുന്ന പണം താഴേയ്ക്കു വിന്യസിച്ചു കഴിഞ്ഞു എന്നുള്ളതാണ് കേരളത്തിലെ അധികാര വികേന്ദ്രീകരണത്തിന്റെ ഏറ്റവും പ്രധാനപ്പെട്ട നേട്ടം.\nജനകീയാസൂത്രണത്തിനു തൊട്ടുമുമ്പ് 1996ൽ 125 കോടി രൂപയാണ് തദ്ദേശ ഭരണ സ്ഥാപനങ്ങൾക്ക് മൊത്തത്തിൽ നൽകിയത്. 1997-98ൽ ഇത് 1046 കോടി രൂപയായി ഉയർന്നു. 2015-16 ആയപ്പോൾ 7679 കോടി രൂപയായി. 2020-21 ൽ 12074 കോടി രൂപയായി ഉയർന്നു. മുഖ്യമന്ത്രിയുടെ പ്രത്യേക റോഡ് പദ്ധതി, റീബിൽഡ് കേരളയിൽ നിന്നുള്ള പ്രളയ പുനർനിർമ്മാണം, തൊഴിലുറപ്പ് അടക്കമുള്ള കേന്ദ്രാവിഷ്കൃത പദ്ധതികൾ, പഞ്ചായത്ത് വഴി നടപ്പാക്കുന്ന സംസ്ഥാനാവിഷ്കൃത പദ്ധതികൾ ഇവയെല്ലാംകൂടി ചേർത്താൽ തദ്ദേശ ഭരണ സ്ഥാപനങ്ങൾക്കു ലഭിക്കുന്ന ധനസഹായം 20000 കോടിയിലേറെ വരും. യു ഡി എഫ് കാലത്തുനിന്നും വ്യത്യസ്തമായി 30 ശതമാനം ഫണ്ട് സ്പിൽ ഓവറായി തദ്ദേശ ഭരണ സ്ഥാപനങ്ങൾക്ക് അനുവദിച്ചിട്ടുണ്ട്.\nപണം ചെലവഴിക്കുന്നതിന് ജനപങ്കാളിത്തത്തോടെ സുതാര്യമായി പരമാവധി സ്വാതന്ത്ര്യം നല്‍കിക്കൊണ്ടുള്ള ജനകീയാസൂത്രണ സംവിധാനവും ആവിഷ്കരിച്ചു. വര്‍ഷംതോറും തദ്ദേശസ്വയംഭരണ സ്ഥാപനങ്ങൾ സുതാര്യവും ജനകീയവും ശാസ്ത്രീയവുമായ രീതിയില് പ്രാദേശിക പദ്ധതികൾ തയ്യാറാക്കിവന്നത് സമാനതകളില്ലാത്ത അനുഭവമാണ്. കേന്ദ്ര ആസൂത്രണ കമ്മീഷന് കേരളത്തിലെ രീതിസമ്പ്രദായത്തെ അംഗീകരിക്കുകയും മറ്റു സംസ്ഥാനങ്ങള്‍ക്ക് മാര്‍ഗ്ഗനിര്‍ദ്ദേശമായി നല്‍കുകയും ചെയ്തിട്ടുണ്ട്. ഇരുപത്തിയഞ്ച് വര്‍ഷം പിന്നിടുമ്പോഴും ജനകീയാസൂത്രണം ആവിഷ്കരിച്ച രീതിസമ്പ്രദായത്തിൽ അടിസ്ഥാനപരമായ പരിഷ്കാരങ്ങൾ ആവശ്യമായിത്തീര്‍ന്നിട്ടില്ല. ഓരോ പ്രദേശത്തിന്റേയും വികസന സാദ്ധ്യതകള്‍ക്കനുസൃതമായി നൂതനവും ഭാവനാപൂര്‍ണ്ണവുമായ വികസന പ്രൊജക്ടുകളും ജനകീയ സംഘടനാ സംവിധാനങ്ങളും സൃഷ്ടിക്കുന്നതിനുള്ള അവസരം കേരളത്തില് സംജാതമായി.\nഏറ്റവും അവസാനം കേരളത്തിലെ ആസൂത്രണരീതിക്കു ലഭിച്ച അംഗീകാരം പുതിയ എൻ ഡി എ സർക്കാരിൽ നിന്നായിരുന്നു. ജനകീയാസൂത്രണം രാജ്യമെമ്പാടും നടപ്പാക്കുന്നതിന് ഉത്തരവു തന്നെ അവർ ഇറക്കി. എങ്ങുമൊന്നും നടന്നില്ലായെന്നത് വേറെ കാര്യം. പണ്ടെങ്ങോ തയ്യാറാക്കാൻ തുടങ്ങിയ ഉത്തരവ് ചുവപ്പുനാടയിൽ കുടുങ്ങിക്കിടന്നത് ഇപ്പോഴാണ് പുറത്തോട്ടുവന്നതെന്നാണ് എനിക്ക് തോന്നുന്നത്.\nകീഴോട്ടുള്ള അധികാര വിന്യാസത്തിന്റെ കാര്യത്തിൽ ഗൗരവമായ കുറവ് യു ഡി എഫ് ഭരണകാലത്ത് പഞ്ചായത്തുകളുടെ ചെറുകിട ജലസേചന പദ്ധതികളുടെ വ്യാപ്തി കുറച്ചതു മാത്രമാണ്. എന്നാൽ ദുരന്തനിവാരണത്തിൽ പണ്ട് ഇല്ലാതിരുന്ന സ്ഥാനം ഇപ്പോഴത്തെ ഇടതുപക്ഷ സർക്കാർ നൽകുകയും ചെയ്തു.\nനിയമത്തില് വ്യവസ്ഥ ചെയ്തിട്ടുള്ള ചുമതലകളുമായി ബന്ധപ്പെട്ട സംസ്ഥാന സര്‍ക്കാർ സ്ഥാപനങ്ങളായ സ്കൂൾ, ആശുപത്രി തുടങ്ങിയവയുടെ ചുമതല തദ്ദേശ സ്വയംഭരണ സ്ഥാപനങ്ങള്‍ക്കു വിട്ടുകൊടുത്തു. മറ്റ് സര്‍ക്കാർ ഡിപ്പാര്‍ട്ട്മെന്റ് പ്രാദേശിക ഓഫീസുകള് ഡിപ്പാര്‍ട്ടുമെന്റിന്റെയും തദ്ദേശസ്വയംഭരണ സ്ഥാപനങ്ങളുടെയും കൂട്ടച്ചുമതലയിലാക്കി. അപര്യാപ്തമെങ്കിലും ഉദ്യോഗസ്ഥ പിന്തുണാ സംവിധാനത്തില് ഗണ്യമായ വര്‍ദ്ധന ഉണ്ടായിട്ടുണ്ട്.\nഈ മാറ്റത്തിന്റെ ഏറ്റവും വലിയ ഗുണഫലമുണ്ടായത് ഗ്രാമീണ റോഡുകളുടെയും ഗ്രാമീണ ഭവനങ്ങളുടെയും നിര്‍മ്മാണത്തിലാണ്. ജനകീയാസൂത്രണത്തിന്റെ അഞ്ചുവര്‍ഷം കൊണ്ട് കേരള സംസ്ഥാനം രൂപീകൃതമായതുമുതൽ ആകെ സൃഷ്ടിക്കപ്പെട്ട റോഡു ദൈര്‍ഘ്യത്തെക്കാൾ കൂടുതൽ റോഡുകൾ കേരളത്തിൽ സൃഷ്ടിക്കപ്പെട്ടു എന്നാണ് പറയാറ്. എന്നാല് ഈ റോഡുകളിൽ നല്ലൊരുപങ്ക് നിലവിലുണ്ടായിരുന്ന റോഡുകളുടെ പുനരുദ്ധാരണ പ്രവൃത്തികളായിരുന്നു. ഔദ്യോഗിക കണക്കു പ്രകാരം പ്രാദേശിക റോഡുകളുടെ ദൈർഘ്യം 1995-96 ൽ 1.15 ലക്ഷം കിലോമീറ്റർ ആയിരുന്നത് 2018-19 ൽ 2.32 ലക്ഷം കിലോമീറ്ററായി വർദ്ധിച്ചു. ഗുണനിലവാരവും ഗണ്യമായി ഉയർന്നു.\nകഴിഞ്ഞ കാൽനൂറ്റാണ്ടിനിടയിൽ 20 ലക്ഷം വീടുകളാണ് കേരളത്തിൽ പണിതുയർത്തിയത്. ലൈഫ് മിഷൻ വഴി 2.5 ലക്ഷം വീടുകൾ നിർമ്മിച്ചു. മുൻകാലങ്ങളെ അപേക്ഷിച്ച് വിസ്തൃതിയിലും സൗകര്യത്തിലും മെച്ചപ്പെട്ട വീടുകളാണ് ഇവ. ഭൂരഹിതർക്ക് 10-12 ലക്ഷം രൂപ ചെലവിൽ ഫ്ലാറ്റുകൾ നിർമ്മിച്ചു നൽകാനാണ് ഉദ്ദേശ്യം. ഏതാണ്ട് അഞ്ചുലക്ഷം കുടുംബങ്ങൾക്കുകൂടി വീട് ലഭിച്ചാൽ കേരളത്തിലെ പാർപ്പിട പ്രശ്നം പരിഹരിക്കപ്പെടും.\nരാജ്യത്തെ ആദ്യത്തെ വെളിയിട വിസർജ്ജന നിർമ്മാർജ്ജന ലക്ഷ്യം കൈവരിച്ച സംസ്ഥാനമായി കേരളം മാറിയതിനു പിന്നിൽ തദ്ദേശ ഭരണ സ്ഥാപനങ്ങളുടെ പ്രവർത്തനങ്ങളാണ്. എല്ലാ വീടുകളിലും കക്കൂസുണ്ട്. ഇവയെല്ലാം സെപ്റ്റിക് ടാങ്കുകളാക്കി മാറ്റുകയെന്നതാണ് അടുത്ത ലക്ഷ്യം. അതോടൊപ്പം സെപ്റ്റേജ് കേന്ദ്രങ്ങൾ സ്ഥാപിക്കണം.\nസമ്പൂര്‍ണ്ണ പാർപ്പിട വൈദ്യുതീകരണ ലക്ഷ്യം സംസ്ഥാനം കൈവരിച്ചു. വൈദ്യുതി ബോർഡിന്റെ മുൻകൈയിലാണ് ഈ പ്രവർത്തനം നടന്നത്. എന്നാൽ ഗാർഹിക വയറിംഗ് ചുമതല തദ്ദേശ ഭരണ സ്ഥാപനങ്ങളാണ് ഏറ്റെടുത്തത്. തെരുവ് വിളക്കുകൾ, എൽഇഡി ലാമ്പുകളിലേയ്ക്ക് മാറ്റുന്നതിനും പുരപ്പുറ സൗരോർജ്ജ നിലയങ്ങൾ സ്ഥാപിക്കുന്നതിലും തദ്ദേശ ഭരണ സ്ഥാപനങ്ങൾ മുഖ്യപങ്കുവഹിക്കുന്നുണ്ട്.\nസേവനപ്രദാനം നിശ്ചയമായും അധികാര വികേന്ദ്രീകരണത്തിന്റെ ഫലമായി മെച്ചപ്പെട്ടിട്ടുണ്ട്. ഇതിനു നല്ല ഉദാഹരണമാണ് പൊതുജനാരോഗ്യവും പൊതുവിദ്യാഭ്യാസവും. എന്നാല് അധികാര വികേന്ദ്രീകരണത്തിന്റെ ആദഘട്ടങ്ങളിൽ ഈ രണ്ട് മേഖലയിലും നല്ല കുറേ മാതൃകകൾ സൃഷ്ടിക്കപ്പെട്ടുവെങ്കിലും പൊതുവിൽ പൊതുവിദ്യാഭ്യാസത്തിന്റെയും ആരോഗ്യത്തിന്റെയും ഗുണനിലവാരത്തിൽ അനുഭവവേദ്യമായ മാറ്റം ഉണ്ടായില്ല. ഇതിനു പല കാരണങ്ങളുണ്ട്. വിദ്യാഭ്യാസ മേഖലയിൽ സ്വകാര്യ മാനേജ്മെന്റുകൾ മാറിനിന്നതും ഡി പി ഇ പിക്ക് എതിരായ പ്രക്ഷോഭവും സർവ്വശിക്ഷാ അഭിയാൻ പ്രാദേശിക ആസൂത്രണത്തിൽ നിന്നും വേറിട്ടു നിന്നതുമെല്ലാം കാരണങ്ങളാണ്. ആരോഗ്യ മേഖലയിൽ ഡോക്ടർമാർ വികേന്ദ്രീകൃത ചുമതലകൾ ഏറ്റെടുക്കാൻ വിസമ്മതിച്ചതും ഒരു പ്രധാന ഘടകമായിരുന്നു. എല്ലാറ്റിലുമുപരി ഈ രണ്ട് മേഖലകൾക്കുമുള്ള സംസ്ഥാനവിഹിതം ഇടിയുന്ന പ്രവണത തുടർന്നു.\nഎന്നാൽ ഈ സ്ഥിതിവിശേഷത്തിൽ കഴിഞ്ഞ അഞ്ചു വർഷക്കാലത്തിനിടയിൽ വലിയ മാറ്റങ്ങളാണ് ഉണ്ടായിട്ടുള്ളത്. പൊതുവിദ്യാഭ്യാസ സംരക്ഷണയജ്ഞം വഴിയും ആർദ്ദ്രം മിഷൻ വഴിയും കിഫ്ബി സഹായത്തോടെ വലിയ തോതിലുള്ള പൊതുനിക്ഷേപം വിദ്യാഭ്യാസ, ആരോഗ്യ മേഖലകളിൽ നടത്തി. മേൽസൂചിപ്പിച്ച പ്രതികൂല ഘടകങ്ങൾ പലതും ഇല്ലാതായി. ഇതിന്റെ ഫലം ഈ രണ്ട് മേഖലകളിലും പ്രതിഫലിച്ചു.\nപൊതുആരോഗ്യ സംവിധാനം ഉപയോഗിക്കുന്ന ജനങ്ങളുടെ എണ്ണം 38 ശതമാനമായിരുന്നത് 2018-19 ൽ 48 ശതമാനമായി ഉയർന്നു. ശിശുമരണ നിരക്ക് 15 ൽ നിന്നും7ആയി താഴ്ന്നു. സാർവ്വത്രികമായ ജനകീയ പാലിയേറ്റീവ് സംവിധാനം ഏകോപിപ്പിക്കുന്ന ചുമതല തദ്ദേശ ഭരണ സ്ഥാപനങ്ങൾക്കാണ്. കേരളത്തിലെ പൊതുആരോഗ്യ സംവിധാനത്തിന്റെ കരുത്ത് കോവിഡ് പ്രതിരോധത്തിൽ തെളിഞ്ഞുകണ്ടു. മറ്റു സംസ്ഥാനങ്ങളെയും രാജ്യങ്ങളെയും അപേക്ഷിച്ച് മരണനിരക്ക് 0.3 ശതമാനത്തിൽ ഒതുക്കി നിർത്തുന്നതിന് നമുക്ക് കഴിഞ്ഞു. പ്രളയകാലത്തെന്നപോലെ ഇന്നത്തെ ആരോഗ്യ പ്രതിസന്ധിയിൽ പ്രാദേശിക ദുരന്തനിവാരണത്തിന് കേരളത്തിന് അത്താണിയായത് തദ്ദേശ ഭരണ സ്ഥാപനങ്ങളാണ്.\nപൊതുവിദ്യാഭ്യാസ മേഖലയിലെ കുട്ടികളുടെ എണ്ണം ഉയർന്നു. കഴിഞ്ഞ നാലു വർഷക്കാലത്തിനിടയിൽ അഞ്ചുലക്ഷത്തിലേറെ കുട്ടികൾ അൺഎയ്ഡഡ് മേഖലയിൽ നിന്നും പൊതുവിദ്യാഭ്യാസത്തിലേയ്ക്ക് റ്റിസി വാങ്ങി തിരിച്ചു വന്നിട്ടുണ്ട്. 2020-21ൽ ഈ കുട്ടികളുടെ എണ്ണം 1.6 ലക്ഷം ആകുമെന്നാണ് ഇപ്പോഴത്തെ മതിപ്പു കണക്ക്. വിദ്യാഭ്യാസ ഗുണനിലവാരവും മെച്ചപ്പെട്ടു. നീതി ആയോഗിന്റെ 2019 ന്റെ ക്വാളിറ്റി ഇൻഡക്സിൽ കേരളമാണ് ഒന്നാംസ്ഥാനത്ത്.\nഗ്രാമതലത്തിൽ കുടിവെള്ള ലഭ്യത വർദ്ധിപ്പിക്കുന്നതിന് നിര്‍ണ്ണായക പങ്ക് തദ്ദേശ ഭരണ സ്ഥാപനങ്ങൾ വഹിച്ചു. ലോകബാങ്കിന്റെ ജലനിധി ഒളവണ്ണ പഞ്ചായത്ത് ജനകീയാസൂത്രണത്തിന്റെ ആദ്യവർഷം നടപ്പാക്കിയ പ്രൊജക്ടിന്റെ വിപുലീകരിച്ചൊരു സ്കീമായിരുന്നു. കഴിഞ്ഞ യു ഡി എഫ് സർക്കാരിന്റെ കാലത്ത് 4.9 ലക്ഷം കുടിവെള്ള കണക്ഷനുകൾ നൽകിയ സ്ഥാനത്ത് നാലു വർഷംകൊണ്ട് ഈ സർക്കാരിന്റെ കാലത്ത് 7.5 ലക്ഷം കണക്ഷനുകൾ നൽകിക്കഴിഞ്ഞു. ഇപ്പോൾ ജലജീവൻ മിഷന്റെ ഭാഗമായി 21.5 ലക്ഷം കണക്ഷനുകളാണ് നൽകുന്നതിന് ലക്ഷ്യമിട്ടിട്ടുള്ളത്. ഈ സ്കീമിന്റെയും നടത്തിപ്പുകാർ തദ്ദേശ ഭരണ സ്ഥാപനങ്ങളാണ്.\nവേണ്ടത്ര വിജയിക്കാത്തൊരു മേഖലയാണ് ശുചീകരണം. കേന്ദ്രീകൃതമായ സംസ്കരണ പ്ലാന്റുകളുടെ പരാജയത്തിന്റെ പശ്ചാത്തലത്തിൽ ഉറവിടമാലിന്യ സംസ്കരണ പദ്ധതികളാണ് തദ്ദേശ ഭരണ സ്ഥാപനങ്ങൾ ഏറ്റെടുത്തത്. അതോടൊപ്പം അജൈവമാലിന്യങ്ങൾ വീടുകളിൽ നിന്നും ശേഖരിച്ച് വേർതിരിച്ച് നീക്കം ചെയ്യുന്നതിനുള്ള നടപടികളും സ്വീകരിച്ചു. അങ്ങനെ ഖരമാലിന്യ സംസ്കരണത്തിൽ ശുചിത്വ പദവി ഭൂരിപക്ഷം തദ്ദേശ ഭരണ സ്ഥാപനങ്ങളും നേടിക്കഴിഞ്ഞു. പലയിടത്തും സംരംഭകത്വ രൂപത്തിലാണ് ശുചീകരണം ഇപ്പോൾ നടക്കുന്നത്. ഈ നേട്ടങ്ങളെ സ്ഥായിയാക്കുന്നതിനുള്ള പ്രവർത്തനങ്ങൾ വേണ്ടതുണ്ട്.\nഅധികാര വികേന്ദ്രീകരണത്തിന്റെ അനിവാര്യമായ ഗുണഫലങ്ങളിലൊന്നാണ് പ്രാദേശിക സദ്ഭരണം. എല്ലാ തദ്ദേശ ഭരണ സ്ഥാപനങ്ങളും സേവനങ്ങള് സംബന്ധിച്ച പൗരാവകാശരേഖകള് പ്രസിദ്ധീകരിക്കണമെന്നും വിവരാവകാശ നിയമത്തിനനുസ്യതമായി പ്രവര്‍ത്തിക്കണമെന്നുമൊക്കെ വ്യവസ്ഥകൾ ഉണ്ടായി. കീഴ്ത്തട്ടിലെ ഏറ്റവും ആധുനികവും സൗകര്യപ്രദവുമായ ആഫീസുകൾ തദ്ദേശ ഭരണ സ്ഥാപനങ്ങളുടേതാണ്. അവയെല്ലാം ഐഎസ്ഒ സർട്ടിഫിക്കേഷൻ വാങ്ങിക്കഴിഞ്ഞു.\nഇ-ഗവേണൻസിൽ കേരളത്തിലെ തദ്ദേശ ഭരണ സ്ഥാപനങ്ങൾ ഇതര സംസ്ഥാനങ്ങളെ അപേക്ഷിച്ച് വളരെ മുന്നിലാണ്. ഇന്റർനെറ്റ് കണക്ടിവിറ്റി വഴി എല്ലാ പഞ്ചായത്തുകളെയും ബന്ധിപ്പിച്ചു കഴിഞ്ഞിട്ടുണ്ട്. ജനന – മരണ - വിവാഹ രജിസ്ട്രേഷൻ, സേവന – സിവിൽ രജിസ്ട്രേഷൻ, സാമൂഹ്യസുരക്ഷാ പെൻഷനുകൾക്ക് സേവന, പെൻഷൻ പദ്ധതി നടത്തിപ്പിന് സുലേഖ, റവന്യു പിരിവിന് സഞ്ചയ, അക്കൗണ്ട്സിന് സാംഖ്യ, കെട്ടിട പെർമിറ്റിന് സങ്കേതം, ഫയർ മാനേജ്മെന്റിനു സൂചിക, മീറ്റിംഗ് നടത്തിപ്പിന് സകർമ്മ, ആസ്തി വിവരങ്ങൾക്ക് സചിത്ര, ജീവനക്കാരുടെ ശമ്പള വിവരങ്ങൾക്കു സ്ഥാപന എന്നിങ്ങനെ വ്യത്യസ്ത സോഫ്ടുവെയർ മോഡ്യൂളുകൾ വഴിയാണ് തദ്ദേശ ഭരണ സ്ഥാപനങ്ങളിലെ കമ്പ്യൂട്ടർ സംവിധാനം പ്രവർത്തിക്കുന്നത്. ഇവയെല്ലാം ഏകോപിപ്പിച്ച് ഒറ്റ വിവരവ്യൂഹമായി പ്രവർത്തിപ്പിക്കുന്നതിനുള്ള ഘട്ടത്തിലേയ്ക്ക് കേരളം കടന്നിരിക്കുകയാണ്. ILGMS (Integrated Local Governance Management System) രാജ്യത്ത് ആദ്യമായാണ് ഭരണമേഖലയിൽ വിന്യസിക്കുന്നത്.\nഗുണനിലവാരത്തില് സ്ഥായിയായ പുരോഗതി നേടണമെങ്കില് ഓഫീസ് സംവിധാനങ്ങളും സൗകര്യങ്ങളും മെച്ചപ്പെടുത്തിയാല് മാത്രം പോര. അതുപയോഗിക്കുന്ന ഉദ്യോഗസ്ഥരും ജനപ്രതിനിധികളും മാറിമാറി വരും. ആളുകള് മാറുന്നതിനനുസരിച്ച് ഗുണനിലവാരം കുറയാനിടവരരുത്. ഇതുറപ്പുവരുത്തണമെങ്കില് ഭരണത്തിന് നേതൃത്വം വഹിക്കുന്ന ജനപ്രതിനിധികളുടെ ഭരണ - വികസന - രാഷ്ട്രീയ കാഴ്ചപ്പാടുകളും വികസിക്കണം. ഇത് ഉറപ്പു വരുത്താനുള്ള ഉത്തരവാദിത്വമാകട്ടെ പ്രാദേശിക രാഷ്ട്രീയ നേതൃത്വത്തിന്റേതാണ്. കേരളത്തില് തുടര്‍ച്ചയായി സദ്ഭരണം കാഴ്ചവയ്ക്കുന്ന പഞ്ചായത്തുകളിലെല്ലാം ഈ വലിയ മാറ്റം ഒരു പരിധിവരെ വന്നതായി കാണാം. ഉദ്യോഗസ്ഥരും ജനപ്രതിനിധികളും പ്രാദേശിക രാഷ്ട്രീയ നേതൃത്വവും പരസ്പര പൂരിതമായി പ്രവര്‍ത്തിക്കുന്നതിന്റെ ഈ നല്ല അനുഭവങ്ങളും സംസ്ഥാനത്തിന് മുഴുവന് തദ്ദേശ ഭരണ സ്ഥാപനങ്ങളിലേക്കും വ്യാപിപ്പിക്കേണ്ടിയിരിക്കുന്നു.\nപരിശീലനത്തിനും കാര്യപ്രാപ്തി വികസനത്തിനും ജനകീയാസൂത്രണപ്രസ്ഥാനത്തിന്റെ തുടക്കം മുതല് വലിയ പ്രാധാന്യം നല്‍കിപ്പോന്നിട്ടുണ്ട്. ഒരു വലിയ വിഭാഗം പ്രവര്‍ത്തകര്‍ക്ക് കുറഞ്ഞ സമയംകൊണ്ട് ഗുണനിലവാരമുള്ള പരിശീലനം നല്‍കുകയെന്നത് തുടക്കത്തിൽ വലിയ വെല്ലുവിളിയായിരുന്നു. അതിനാല് പരമ്പരാഗത രീതികളിൽ നിന്ന് വിട്ട് വ്യത്യസ്തമായ പരിശീലനരീതികള് ആവിഷ്ക്കരിച്ച് നടപ്പാക്കാന് അക്കാലത്ത് വലിയ ശ്രമം നടക്കുകയുണ്ടായി. തുടര്‍ന്ന് കാര്യപ്രാപ്തി വികസനം സ്ഥാപനവല്‍ക്കരിച്ച് നടപ്പാക്കാനുള്ള സംവിധാനമൊരുങ്ങി. തദ്ദേശ ഭരണ സ്ഥാപനങ്ങളുടെ തന്നെ മുന്‍കൈയിൽ സ്ഥാപിതമായ ‘കില’യാണ് ഈ ബൃഹത്തായ പരിപാടിയുടെ ഉത്തരവാദിത്തം ഏറ്റെടുത്തത്. മറ്റ് സംസ്ഥാനങ്ങളുടേതില് നിന്ന് വ്യത്യസ്തവും ബൃഹത്തും ആണ് ‘കില’ നടപ്പാക്കേണ്ടി വന്ന കാര്യപ്രാപ്തി വികസന പരിപാടി.\nസ്ത്രീ ശാക്തീകരണവും ദാരിദ്ര്യ നിർമ്മാർജ്ജനവും\nകേരളത്തിലെ തദ്ദേശ ഭരണ സ്ഥാപനങ്ങളില് ജെന്‍ഡർ ബജറ്റിംഗ് വനിതാ വികസനചരിത്രത്തില് ഒരു നാഴികക്കല്ലാണ്. 10 ശതമാനം വികസന ഫണ്ട് സ്ത്രീകള് ഗുണഭോക്താക്കളും നിയന്ത്രിക്കുന്നതുമായ പ്രൊജക്ടുകള്‍ക്ക് വേണ്ടി നീക്കിവെയ്ക്കുന്നു. പല തദ്ദേശ സ്വയംഭരണ സ്ഥാപനങ്ങളും സ്ത്രീപദവി മെച്ചപ്പെടുത്തുന്നതിനുവേണ്ടിയുള്ള പദ്ധതികള് ഇതിന്റെ ഭാഗമായി ഏറ്റെടുക്കുന്നുണ്ട്.\nഅധികാര വികേന്ദ്രീകരണത്തിന്റെ ഏറ്റവും വലിയ നേട്ടങ്ങളിലൊന്ന് കുടുംബശ്രീയുടെ ആവിര്‍ഭാവവും വളര്‍ച്ചയുമാണ്. ലോകത്തെ മറ്റു സ്വയംസഹായ സംഘ ശൃംഖലകളില്‍നിന്നു വ്യത്യസ്തമായി തദ്ദേശ ഭരണ സ്ഥാപനളോടു ബന്ധപ്പെട്ടാണ് കുടുംബശ്രീ പ്രവര്‍ത്തിക്കുന്നത്. ഇന്ന് കേരളത്തിലെ പകുതിയിലേറെ കുടുംബങ്ങളും കുടുംബശ്രീയിൽ അംഗങ്ങളാണ്. സാമ്പത്തിക പ്രവര്‍ത്തനങ്ങൾ മാത്രമല്ല, സ്ത്രീശാക്തീകരണ പ്രവര്‍ത്തനങ്ങളിലും ഈ സംഘടനാസംവിധാനം മുന്നിട്ടുനില്‍ക്കുന്നു.\nകുടുംബശ്രീ അംഗങ്ങളിൽ5ലക്ഷം പേരുടെ വർദ്ധനവ് കഴിഞ്ഞ നാലു വർഷക്കാലത്തിനുള്ളിൽ ഉണ്ടായി. 45 ലക്ഷം കുടുംബങ്ങൾ അംഗങ്ങളായിട്ടുള്ള കുടുംബശ്രീയുടെ ബാങ്ക് ലിങ്കേജ് വായ്പകൾ 2015-16ൽ 5717 കോടി രൂപയായിരുന്നത് 2020-21ൽ 14000 കോടി രൂപയായി ഉയരുമെന്നാണ് പ്രതീക്ഷിക്കുന്നത്. സാധാരണക്കാർക്ക് പ്രതിസന്ധി ഘട്ടങ്ങളിൽ വായ്പാ സഹായം എത്തിക്കുന്നതിനുള്ള ഏറ്റവും ഫലപ്രദമായ ഏജൻസിയായി കുടുംബശ്രീ വളർന്നിരിക്കുകയാണ്. പ്രളയത്തെത്തുടർന്ന് 1800 ഓളം കോടി രൂപയും കോവിഡ് കാലത്ത് 2000 കോടി രൂപയും ധനകാര്യ സ്ഥാപനങ്ങളിൽ നിന്ന് സാധാരണക്കാർക്ക് എത്തിച്ചു. ഇപ്പോൾ സാധാരണക്കാർക്ക് ലാപ്ടോപ്പ് എത്തിക്കുന്നതിനുള്ള സ്കീമും കുടുംബശ്രീ വഴിയാണ് ലഭ്യമാക്കുന്നത്. കുടുംബശ്രീയുടെ തൊഴിൽ സംരംഭങ്ങളെയും നാനാവിധ സേവനങ്ങളെയുംകുറിച്ച് കൂടുതൽ വിവരിക്കുന്നില്ല.\nമേൽപ്പറഞ്ഞ ഇടപെടലുകളെല്ലാം സംസ്ഥാനത്തെ ദരിദ്രരുടെ നില ഉയർത്താൻ സഹായിച്ചു. ഇന്ത്യയിലെ ഏറ്റവും വേഗതയിൽ ദാരിദ്ര്യം കുറഞ്ഞത് കേരളത്തിലാണ്. ദാരിദ്ര്യരേഖയ്ക്ക് താഴെയുള്ളവരുടെ ശതമാനം 1993-94 ൽ ഗ്രാമീണമേഖലയിൽ 26 ശതമാനവും നഗരമേഖലയിൽ 25 ശതമാനവുമായിരുന്നു. 2011-12 ൽ ഇത് യഥാക്രമം 7ഉം 5ഉം ശതമാനമായി താഴ്ന്നു. ജീവിത ഗുണമേന്മ സൂചികയിൽ കേരളം ഇതരസംസ്ഥാനങ്ങളെ അപേക്ഷിച്ച് കൂടുതൽ മുന്നേറി.\nവികേന്ദ്രീകരണം – ദൗർബല്യങ്ങൾ\nജനകീയാസൂത്രണം വൻവിജയമായിരുന്നെങ്കിലും പുതിയ ജനകീയ ജനാധിപത്യ പ്രക്രിയയെ വ്യവസ്ഥാപിതമാക്കി മാറ്റാൻ കഴിഞ്ഞില്ല. തുടർന്നുവന്ന യു ഡി എഫ് സർക്കാർ ഇവ വ്യവസ്ഥാപിതമാക്കും മുമ്പ് ജനകീയാസൂത്രണ പ്രസ്ഥാനത്തിനു വിരാമമിട്ടതാണ് ഇതിനു കാരണം. താഴത്തുണ്ടായ മാറ്റത്തിന് മുകള്‍ത്തട്ടിൽ ഭരണപരിഷ്കാരങ്ങളുണ്ടായില്ല. ഉദ്യോഗസ്ഥ പുനര്‍വ്വിന്യാസം പൂര്‍ത്തിയായില്ല. 2001ലെ ഭരണമാറ്റത്തെ തുടര്‍ന്ന് പുതിയ രീതികളും മൂല്യങ്ങളും വ്യവസ്ഥാപിതമാക്കുന്നതിനുള്ള രാഷ്ട്രീയ ഇച്ഛ സംസ്ഥാനത്ത് ഗണ്യമായി ചോര്‍ന്നുപോയി.\nആസ്തി നിര്‍മ്മാണത്തിലും സേവനപ്രദാനത്തിലും അധികാര വികേന്ദ്രീകരണം സൃഷ്ടിച്ചതുപോലുള്ള നേട്ടങ്ങള് ഉല്‍പ്പാദന മേഖലകളിൽ കണ്ടെത്താനാവില്ല. കാര്‍ഷിക മുരടിപ്പ് തുടരുകയാണ്. സൂക്ഷ്മ തൊഴില്‍സംരംഭങ്ങള്‍ക്ക് വേണ്ടത്ര വിജയം അവകാശപ്പെടാനും കഴിയില്ല. സമഗ്രമായ ഇടപെടലിന്റെ അഭാവമാണ് മുഖ്യകാരണം. വാര്‍പ്പു മാതൃകയിലുള്ള പ്രൊജക്ടുകളാണ് ഈ മേഖലകളിൽ കൂടുതലും നടപ്പാക്കിയത്.\nഎന്നാൽ ഇക്കാര്യത്തിലും കഴിഞ്ഞ5വർഷക്കാലത്തിനിടയിൽ പ്രകടമായ മാറ്റം ഉണ്ടായിട്ടുണ്ട്. സുഭിക്ഷ കേരളം പദ്ധതിയും പച്ചക്കറി തറവില പ്രഖ്യാപനവും പച്ചക്കറി ഉല്‍പ്പാദനത്തിലും സ്വയംപര്യാപ്തതയിലേയ്ക്ക് നമ്മെ നയിക്കും. ഈ രണ്ട് പദ്ധതികളുടെയും മുഖ്യനടത്തിപ്പ് തദ്ദേശ ഭരണ സ്ഥാപനങ്ങൾക്കാണ്. ഇതുപോലെ തന്നെ ശ്രദ്ധേയമായ സ്കീമാണ് തരിശുരഹിത പഞ്ചായത്ത്. തരിശുകിടക്കുന്ന പാടശേഖരങ്ങളിൽ ജനകീയമായി കൃഷിയിറക്കുന്നതാണ് ഈ സ്കീം. കൂടുതൽ കൂടുതൽ പഞ്ചായത്തുകൾ തരിശുരഹിത പ്രഖ്യാപനത്തിലേയ്ക്കു വരികയാണ്. കേരളത്തിൽ നെൽകൃഷി വിസ്തൃതി വീണ്ടും ഉയർന്നുതുടങ്ങിയിട്ടുണ്ട്. താരതമ്യേന തദ്ദേശ ഭരണ സ്ഥാപനങ്ങൾ ഏറ്റവും കൂടുതൽ പണം വകയിരുത്തുന്ന മേഖലകളിലൊന്ന് മൃഗപരിപാലനമാണ്. ഇതിന്റെ മെച്ചം വർദ്ധിക്കുന്ന പാൽ, കോഴിമുട്ട ഉൽപ്പാദനത്തിൽ കാണാം.\nപട്ടികജാതി, പട്ടികവര്‍ഗ്ഗ വിഭാഗങ്ങള്‍ക്കു കൃത്യമായി ജനസംഖ്യാനുപാതികമായ ഫണ്ട് ലഭ്യമാക്കിയത് അധികാര വികേന്ദ്രീകരണമാണ്. അനുമാന കണക്കുകൂട്ടല് പൂര്‍ണ്ണമായും ഇല്ലാതാക്കി. താഴേയ്ക്കു പണം നല്‍കിയതിന്റെ ഫലമായി തങ്ങളുടെ ക്ഷേമത്തിന് ഏതു തരത്തിലുള്ള പദ്ധതികളാണ് വേണ്ടത് എന്നു തീരുമാനിക്കുന്നതിൽ ദുര്‍ബ്ബലവിഭാഗങ്ങള്‍ക്ക് നേരിട്ടു പങ്കാളിത്തം നല്‍കി. എന്നാല് ഈ പരിശ്രമം വേണ്ടത്ര ഫലവത്തായിട്ടില്ല. ആദിവാസി മേഖലയിലെ പരാതികള് ഇപ്പോഴും നിലനില്‍ക്കുകയാണ്.\nഅഴിമതി വ്യാപകമാകുന്നു എന്ന പരാതിയും ഉണ്ട്. ജനകീയാസൂത്രണത്തിന്റെ കാലത്ത് സാര്‍വ്വത്രികമായി കാണാന് കഴിയുമായിരുന്ന സന്നദ്ധസേവനവും സംഭാവനയുമെല്ലാം പിന്നീട് കുറഞ്ഞു. ജനകീയ കമ്മിറ്റിയെന്നുള്ളത് ബിനാമി പ്രവൃത്തിക്കുള്ള മറയായി. ഗുണഭോക്താക്കളുടെ തിരഞ്ഞെടുപ്പില് വ്യാപകമായ സ്വജനപക്ഷപാതമുണ്ട്. ഇതിനുള്ള പ്രതിവിധി ഫലപ്രദമായ സോഷ്യൽ ഓഡിറ്റാണ്. എന്നാൽ ഈ അക്കൗണ്ടബിലിറ്റി മെക്കാനിസം ഇന്നും കേരളത്തിൽ ഫലപ്രദമായി നടപ്പായിട്ടില്ല.\nആസൂത്രണത്തിലെ ജനകീയതയ്ക്ക് വലിയ ചോർച്ചയുണ്ടായിട്ടുണ്ട്. ഗ്രാമസഭകളിലെ പങ്കാളിത്തം കുറയുന്നു. അർത്ഥവത്തായ സംവാദവും നടക്കുന്നില്ല. ജനപങ്കാളിത്തത്തിനുവേണ്ടി രൂപീകരിച്ച ഗുണഭോക്തൃ സമിതികൾ ഇന്ന് ഇല്ല. എന്നാൽ സ്കൂളും ആശുപത്രികളുമായി ബന്ധപ്പെട്ട ജനകീയ സമിതികൾ വളരെ പ്രവർത്തനക്ഷമമാണ്. അതിന്റെ വ്യത്യാസം ആ മേഖലകളിൽ കാണുകയും ചെയ്യുന്നുണ്ട്.\nജനകീയാസൂത്രണം ആരംഭിച്ച സമയത്ത് ഉയര്‍ത്തിയിരുന്ന ആദർശങ്ങളില്‍നിന്ന് വളരെ ദൂരെയാണ് ഇന്നത്തെ യാഥാര്‍ത്ഥ്യം. എന്നിരുന്നാല്‍ത്തന്നെയും കേരളത്തിലെ നാലിലൊന്നു പഞ്ചായത്തുകള് ഏറ്റവും മാതൃകാപരവും നൂതനവുമായ പദ്ധതികൾ നടപ്പാക്കി സാദ്ധ്യതകളുടെ സീമകളിലേയ്ക്ക് എത്തിപ്പിടിക്കുന്നവരായി മാറി. എന്നാല് ഒട്ടേറെ പഞ്ചായത്തുകള് അഴിമതിയുടെയും കെടുകാര്യസ്ഥതയുടെയും ചെളിക്കുണ്ടിലാണ്. എങ്കിലും മാതൃകാ പഞ്ചായത്തുകള് അധികാര വികേന്ദ്രീകരണത്തിന്റെ സാദ്ധ്യതകള്‍ക്ക് അടിവരയിടുന്നു. അധികാര വികേന്ദ്രീകരണം നാടിനെ മുന്നോട്ടുനയിക്കാൻ പൗരനു നല്‍കുന്ന ഇടപെടൽ സ്വാതന്ത്ര്യമാണ്. എവിടെയെല്ലാം ഇത്തരത്തിൽ ഇടപെടുന്നതിന് പൗരന്മാർ തയ്യാറാകുന്നുവോ അവിടെ കാര്യങ്ങള് മെച്ചപ്പെടുന്നു. ഇതാണ് ഇതുവരെയുള്ള അനുഭവപാഠം. ഇതിനുള്ള ജനാധിപത്യ ഇടം കേരളത്തില് സൃഷ്ടിച്ചു എന്നതാണ് ജനകീയാസൂത്രണത്തിന്റെ ഏറ്റവും സ്ഥായിയായ നേട്ടം.\nലോകബാങ്ക് സമീപനവും ജനകീയാസൂത്രണവും\nജനകീയാസൂത്രണം ആരംഭിച്ച നാൾ മുതൽ തീവ്രഇടതുപക്ഷത്തെ അരികുസംഘങ്ങളിൽ നിന്നും തുടർച്ചയായി ഉണ്ടായിട്ടുള്ള വിമർശനങ്ങളിലൊന്ന് ഇത് ലോകബാങ്ക് പദ്ധതിയാണ് എന്നാണ്. പങ്കാളിത്ത ജനാധിപത്യം എന്നത് ലോകബാങ്കിന്റെ സങ്കൽപ്പനമാണ്. ജനകീയാസൂത്രണം ആരംഭിച്ച് ഒരുവർഷം കഴിഞ്ഞപ്പോൾ അധികാര വികേന്ദ്രീകരണം കേന്ദ്രപ്രമേയമാക്കി ലോകബാങ്കിന്റെ വികസന റിപ്പോർട്ട് പ്രസിദ്ധീകരിച്ചതോടെ വിമർശനങ്ങൾ ഉച്ചസ്ഥായിയിലായി. “അധികാര വികേന്ദ്രീകരണം തന്നെ ആഗോള അജണ്ടയാണ്, മൂന്നാംലോക രാജ്യങ്ങളിലെ ഭരണകൂടങ്ങളെ ദുർബലപ്പെടുത്തുകയാണ് ഇതിന്റെ ലക്ഷ്യം”. ഇത്തരം വാദങ്ങൾക്ക് അക്കാലത്ത് കേരളത്തിൽ വലിയ സ്വാധീനം ഉണ്ടായി.\nലോകബാങ്ക് നിലപാടുകളുടെ ആദ്യവിമർശനങ്ങൾ\nആഗോളവത്കരണത്തിന് പൂരകമായി അധികാര വികേന്ദ്രീകരണത്തെ കരുപ്പിടിപ്പിക്കാനാണ് ലോകബാങ്കിന്റെ ശ്രമം എന്നതിന് സംശയം വേണ്ട. അത് ഈ കാര്യത്തിൽ മാത്രമല്ല, മറ്റെല്ലാ കാര്യത്തിലും ബാധകമാണ്. പാർലമെന്ററി ജനാധിപത്യ വ്യവസ്ഥ മൂന്നാംലോക രാജ്യങ്ങളിൽ വരണമെന്ന് ലോകബാങ്ക് വാദിച്ചാൽ ഈ വ്യവസ്ഥ വേണ്ടെന്ന മറുവാദമുന്നയിക്കുകയല്ലല്ലോ നാം ചെയ്യുന്നത്. പാർലമെന്ററി ജനാധിപത്യ വ്യവസ്ഥയെ വിപ്ലവത്തിന് എങ്ങനെ പ്രയോജനപ്പെടുത്താം എന്നാണ് പരിശോധിക്കേണ്ടത്. ഇതു തന്നെയാണ് അധികാര വികേന്ദ്രീകരണത്തിന്റെ കാര്യത്തിലും സ്വീകരിക്കേണ്ട സമീപനം.\n2000 മെയ് മാസത്തിൽ തിരുവനന്തപുരത്തു നടത്തിയ ജനകീയാസൂത്രണം സംബന്ധിച്ച അന്താരാഷ്ട്ര കോൺഫറൻസിൽ പ്രൊഫ. പ്രഭാത് പട്നായിക് അവതരിപ്പിച്ച പ്രബന്ധത്തിൽ ലോകബാങ്കിന്റെ ചതിക്കുഴികളെക്കുറിച്ച് ജാഗ്രതപ്പെടുത്തിയിരുന്നു. നിയോലിബറൽ നയങ്ങൾ ഫലപ്രദമായ വികേന്ദ്രീകൃത ആസൂത്രണത്തിന് എങ്ങനെ തടസ്സമാകുന്നു എന്നും അദ്ദേഹം വിശദീകരിച്ചു. പ്രൊഫ. പ്രഭാതിന്റെ പ്രബന്ധത്തിൽ മാത്രമല്ല, പ്രൊഫ. ജോൺ ഹാരിസിന്റെയും പ്രൊഫ. സി പി ചന്ദ്രശേഖറിന്റെയും പ്രബന്ധങ്ങളിലെ പ്രമേയങ്ങളും ഇതുമായി ബന്ധപ്പെട്ടുള്ളതാണ്. ജനകീയാസൂത്രണ വിവാദകാലത്ത് ഇവരുടെ ഈ നിലപാടുകൾ ജനകീയാസൂത്രണ വിമർശകർ ഉപയോഗപ്പെടുത്താൻ തുടങ്ങിയപ്പോൾ അവർ തന്നെ പരസ്യമായി ഇത്തരം ദുഷ്പ്രചരണങ്ങൾക്കെതിരെ രംഗത്തു വന്നു. ജനകീയാസൂത്രണത്തെ ലോകബാങ്കിന്റെ ഗണത്തിൽപ്പെടുത്താനാവില്ല. മാത്രമല്ല, ആഗോളവത്കരണത്തിനെതിരായ ചെറുത്തുനിൽപ്പിന് ജനകീയാസൂത്രണ മാതൃകയിലുള്ള വികേന്ദ്രീകരണം എങ്ങനെ ഉപയോഗപ്പെടുത്താമെന്നും അവർ വിശദീകരിച്ചിട്ടുണ്ട്. ഇതു സംബന്ധിച്ച് പ്രൊഫ. പ്രഭാത് പട്നായിക് മാർക്സിസ്റ്റ് എന്ന താത്വിക മാസികയിൽ എഴുതിയ ലേഖനം ഈ സമാഹാരത്തിൽ ഉൾപ്പെടുത്തിയിട്ടുള്ളതിനാൽ ഞാൻ അതു സംബന്ധിച്ച് കൂടുതലായി എഴുതുന്നില്ല.\nഒരു കാര്യം കൂടി ഇവിടെ വ്യക്തമാക്കിക്കൊള്ളട്ടെ. ജനകീയാസൂത്രണത്തിന്റെ തുടക്കം മുതൽ ലോകബാങ്ക് സമീപനത്തെ നിശിതമായി വിമർശിച്ചുകൊണ്ട് എങ്ങനെ ജനകീയാസൂത്രണം ലോകബാങ്ക് സമീപനത്തിൽ നിന്ന് വ്യത്യസ്തമായിരിക്കുന്നു എന്നു വിശദീകരിച്ചുകൊണ്ടും പുസ്തകങ്ങൾ തന്നെ എഴുതിയിട്ടുണ്ട്. ജനകീയാസൂത്രണത്തിന്റെ പ്രഥമവർഷത്തിൽത്തന്നെ ഞാനെഴുതി പ്രസിദ്ധീകരിച്ച ജനകീയാസൂത്രണ പ്രസഥ്ാനം ചില വിശദീകരണങ്ങള് എന്ന ഗ്രന്ഥത്തിൽ ചോദ്യോത്തര രൂപേണ ഇക്കാര്യങ്ങൾ വിശദീകരിക്കുകയുണ്ടായി. ജനകീയാസൂത്രണത്തിന്റെ അവസാനവർഷം പ്രസിദ്ധീകരിച്ച ജനകീയാസൂത്രണം ഒരു പാഠപുസ്തകം എന്ന ഗ്രന്ഥത്തിൽ ലോകബാങ്കിന്റെ വികസന റിപ്പോർട്ടിനെക്കുറിച്ചുള്ള നിശിതമായ വിമർശനവും ഉൾപ്പെടുത്തിയിട്ടുണ്ട്. ഇവയെല്ലാം ജനകീയാസൂത്രണ വിവാദത്തിനു മുമ്പ് എഴുതിയ രേഖകളാണ്.\nജനകീയാസൂത്രണ വിവാദം കൊണ്ടുവന്ന തിരിച്ചറിവുകളെ വളരെ സംക്ഷിപ്തമായി പരാമർശിക്കട്ടെ:\nഒന്ന്) ലോകബാങ്കിനെ സംബന്ധിച്ചടത്തോളം സാമൂഹ്യസാമ്പത്തിക മേഖലയിലെ സർക്കാരിന്റെ പങ്കിനെ വെട്ടിച്ചുരുക്കുക എന്നതാണ് ലക്ഷ്യം. ലോകബാങ്കിന്റെ ഭാഷയിൽ ഭരണകൂടത്തെ ഡൗൺസൈസ് ചെയ്യണം. എന്നാൽ ജനകീയാസൂത്രണം പ്രാദേശിക സർക്കാരുകളെ ശക്തമാക്കാനുള്ള പ്രവർത്തനങ്ങളിലൂടെ സർക്കാരിനെ ഇല്ലാതാക്കുകയല്ല, മറിച്ച് അതിന്റെ പ്രവർത്തനങ്ങൾ കൂടുതൽ ജനായത്തപരമാക്കുന്നതുവഴി കൂടുതൽ വിപുലവും ആഴത്തിലുള്ളതുമാക്കിത്തീർക്കുകയാണ്.\nരണ്ട്) സർക്കാരിനെ ദുർബലപ്പെടുത്താൻ ശ്രമിക്കുന്ന ലോകബാങ്ക്, കമ്പോളത്തെയാണ് പരമപ്രധാനമായി കാണുന്നത്. വികേന്ദ്രീകരണം സംബന്ധിച്ച ലോകബാങ്ക് സിദ്ധാന്തങ്ങളിൽ വികേന്ദ്രീകരണത്തിന്റെ ആത്യന്തിക പരിണാമബിന്ദു സ്വകാര്യവത്കരണവും കമ്പോളവത്കരണവുമാണ്. ഇതിലൂടെ തദ്ദേശ ഭരണ സ്ഥാപനങ്ങളുടെ കീഴിൽ ഗ്രൂപ്പുകൾക്കും വ്യക്തികൾക്കും അധികാരം നൽകുന്നുവെന്നാണ് വ്യാഖ്യാനം. ഇത്തരമൊരു കമ്പോളവത്കരണമല്ല ജനകീയാസൂത്രണത്തിലൂടെ ലക്ഷ്യമിടുന്നത്. ജനകീയാസൂത്രണത്തിന്റെ അച്ചുതണ്ട് ആസൂത്രണമാണ്. ഓരോ പ്രദേശത്തും എന്തുവേണമെന്ന തീരുമാനം കേവലമായി കമ്പോളത്തിനു വിട്ടുകൊടുക്കാതെ പ്രാദേശിക സമൂഹത്തെക്കൊണ്ട് കൂട്ടായി തീരുമാനമെടുപ്പിക്കാനാണ് ശ്രമിക്കുന്നത്. കമ്പോളത്തെ ജനകീയാസൂത്രണത്തിൽ തിരസ്കരിക്കുന്നില്ല. പക്ഷേ അതിനെ കഴിയുന്നത്ര സാമൂഹ്യനിയന്ത്രണത്തിൽ കൊണ്ടുവരാൻ ശ്രമിക്കുന്നു.\nമൂന്ന്) വികേന്ദ്രീകരണത്തിലൂടെ സാമൂഹ്യക്ഷേമരംഗങ്ങളിൽ നിന്ന് സർക്കാരിനെ പിൻവലിപ്പിക്കാനും അതിന്റെ ഭാരം ജനങ്ങളുടെ ചുമലിൽ അടിച്ചേൽപ്പിക്കാനുമാണ് ലോകബാങ്ക് ശ്രമിക്കുന്നത്. എന്നാൽ ഇതല്ല ജനകീയാസൂത്രണത്തിന്റെ സമീപനം. സാമൂഹ്യക്ഷേമ രംഗങ്ങളിലെ ചുമതലകൾ തദ്ദേശ സ്വയംഭരണ സ്ഥാപനങ്ങൾക്ക് കൈമാറിയതിനോടൊപ്പം ആ ചുമതലകൾ നിർവ്വഹിക്കുന്നതിന് സർക്കാർ വരുമാനത്തിൽ നിന്ന് ന്യായമായ വിഹിതവും താഴേയ്ക്കു നൽകുന്നു. ഇതിനോടൊപ്പമാണ് ഓരോ പ്രദേശത്തുമുള്ള അധികവിഭവ സമാഹരണവും കൂട്ടിച്ചേർക്കാൻ ആവശ്യപ്പെടുന്നത്. വികേന്ദ്രീകരണത്തിന്റെ ഭാരം സംസ്ഥാന സർക്കാരിന്റെ ചുമലിലാണ്.\nനാല്) ലോകബാങ്കും പങ്കാളിത്ത വികസനത്തെക്കുറിച്ച് സംസാരിക്കുന്നുണ്ട്. പക്ഷേ, ലോകബാങ്കിനെ സംബന്ധിച്ചിടത്തോളം ജനപങ്കാളിത്തമെന്നാൽ ഒറ്റപ്പെട്ട വ്യക്തികളുടെയോ ഏറി വന്നാൽ സന്നദ്ധ സംഘടനകളുടെയോ പങ്കാളിത്തമാണ്. പൗരസമൂഹത്തെ രാഷ്ട്രീയത്തിനെതിരായി തിരിക്കലാണ് അവരുടെ ലക്ഷ്യം. അതുവഴി പുരോഗമന രാഷ്ട്രീയത്തെ തകർക്കാമെന്നും ആഗോളവത്കരണത്തോട് മെരുങ്ങിയ പ്രാദേശിക സമൂഹങ്ങളെ വാർത്തെടുക്കാമെന്നും അവർ കരുതുന്നു. എന്നാൽ ജനകീയാസൂത്രണത്തെ സംബന്ധിച്ചിടത്തോളം പങ്കാളിത്തം വ്യക്തികളിലോ സന്നദ്ധ സംഘടനകളിലോ ഒതുങ്ങുന്നില്ല. വര്‍ഗ്ഗബഹുജന സംഘടനകളെ ആസൂത്രണത്തിലും പ്രാദേശിക ഭരണത്തിലും നേരിട്ട് പങ്കാളികളാക്കാനാണ് ശ്രമിക്കുന്നത്. വര്‍ഗ്ഗ ബഹുജന സംഘടനകൾ ഈ ദൗത്യം എത്രമാത്രം ഏറ്റെടുക്കുന്നു എന്നതിനെ ആശ്രയിച്ചിരിക്കുന്നു ജനകീയാസൂത്രണത്തിന്റെ വിജയം.\nഅഞ്ച്) ജനകീയാസൂത്രണം ഊർജ്ജം തേടുന്നത് ലോകബാങ്ക് നിർദ്ദേശങ്ങളിൽ നിന്നല്ല. മറിച്ച് സമ്പന്നമായ നമ്മുടെ ജനകീയ ദേശീയ പാരമ്പര്യങ്ങളിൽ നിന്നാണ്. ലോകബാങ്ക് തന്നെ രൂപം കൊള്ളുന്നതിന് മുമ്പ് നമ്മുടെ ദേശീയ പ്രസ്ഥാനം ഉയർത്തിയ മുദ്രാവാക്യമായിരുന്നു ഗ്രാമസ്വരാജ് എന്നുള്ളത്. കൊളോണിയൽ ആഗോളവത്കരണത്തിനെതിരായ പോരാട്ടത്തിന്റെ ഒരു കേന്ദ്രമുദ്രാവാക്യമായിരുന്നു, ഗ്രാമസ്വരാജ്. ഈ ദേശീയ മുദ്രാവാക്യത്തിന് സമകാലീന ആഗോളവത്കരണത്തിനെതിരായ പോരാട്ടത്തിലും പ്രസക്തിയുണ്ട്.\nലോകബാങ്ക് പരീക്ഷണങ്ങളുടെ പരാജയം\nജനകീയാസൂത്രണത്തിന്റെ ഇരുപത്തഞ്ചാം വാർഷികവുമായി ബന്ധപ്പെട്ട് ഞാനും റിച്ചാർഡ് ഫ്രാങ്കിയും ചേർന്നെഴുതിയ Local Democracy and Development, The Kerala People’s Campaign for Decentralised Planning എന്ന ഗ്രന്ഥത്തിന്റെ പുതിയ പതിപ്പിൽ മുഖ്യമായും ലോകബാങ്കിന്റെ നേതൃത്വത്തിൽ നടന്ന ആഗോള വികേന്ദ്രീകരണ പരിഷ്കാരങ്ങളെയും അതു സംബന്ധിച്ച പഠനങ്ങളെയും സുദീർഘമായ ഒരു അദ്ധ്യായത്തിൽ അവലോകനം ചെയ്യുന്നുണ്ട്. അവയിൽ നല്ലപങ്കും പരാജയപ്പെടുകയാണ് ചെയ്തിട്ടുള്ളത്. കാരണം മൂന്നാംലോക രാജ്യങ്ങളിലെല്ലാം അധികാര വികേന്ദ്രീകരണം നടപ്പാക്കിയത് ലോകബാങ്കിന്റെയും ഐ എം എഫിന്റെയും ഘടനാപരമായ പരിഷ്കാരങ്ങളുടെ ഭാഗമായിട്ടാണ്. ഈ ഘടനാപരമായ പരിഷ്കാരങ്ങൾ രണ്ടു പതിറ്റാണ്ടുകാലം ലത്തീൻ അമേരിക്കയിലെയും ആഫ്രിക്കയിലെയുമെല്ലാം ജനജീവിതം തകർത്തു ദുഷ്കരമാക്കി. ഇവയെല്ലാം അധികാര വികേന്ദ്രീകരണത്തിന് ദുഷ്പേരുണ്ടാക്കി. ഇത് ജനകീയാസൂത്രണം സംബന്ധിച്ച് ലോകത്തുള്ള പ്രസിദ്ധീകരണങ്ങളുടെ എണ്ണമെടുത്താൽ കൃത്യമായി കാണാം. ഈ പുതിയ നൂറ്റാണ്ടിന്റെ ഒന്നാമത്തെ പതിറ്റാണ്ടു വരെ അധികാര വികേന്ദ്രീകരണത്തെക്കുറിച്ച് ഓരോ വർഷവും ആയിരക്കണക്കിന് പഠനങ്ങളാണ് പുറത്തുവന്നുകൊണ്ടിരുന്നത്. എന്നാലിപ്പോൾ ഇത്തരം പഠനങ്ങളുടെ എണ്ണം തന്നെ തുടർച്ചയായി കുറഞ്ഞുകൊണ്ടിരിക്കുകയാണ്.\nലോകബാങ്ക് അധികാര വികേന്ദ്രീകരണ പരിഷ്കാരങ്ങളിൽ നിന്ന് വ്യത്യസ്തമായി കേരളത്തിലെ ജനകീയാസൂത്രണത്തിന്റെ ഫലങ്ങൾ എത്ര അഭിമാനാർഹമാണ് എന്ന് ഈ ലേഖനത്തിന്റെ തുടക്കഭാഗങ്ങളിൽ അക്കമിട്ടെഴുതിയിട്ടുണ്ട്. ഇപ്പോൾ കോവിഡ് പകർച്ചവ്യാധിയുടെ പശ്ചാത്തലത്തിൽ കേരളത്തിന്റെ അനുഭവം പരിശോധിക്കുന്ന എല്ലാവരും കേരളത്തിന്റെ മികവുകളിലൊന്നായി തദ്ദേശ ഭരണ സ്ഥാപനളെ ചൂണ്ടിക്കാണിച്ചിട്ടുണ്ട്. ഇപ്പോൾ ഏറ്റവും അവസാനം റിസർവ്വ് ബാങ്ക് പുറത്തിറക്കിയ സംസ്ഥാനങ്ങളുടെ ധനകാര്യത്തെക്കുറിച്ചുള്ള റിസർവ്വ് ബാങ്കിന്റെ 2020-21 ലെ റിപ്പോർട്ടിൽ തദ്ദേശ ഭരണ സ്ഥാപനങ്ങളുടെ പങ്ക് പ്രശംസിച്ചിട്ടുണ്ട്. “പ്രതിരോധത്തിന്റെ കേരള മോഡൽ തദ്ദേശ ഭരണ സ്ഥാപനങ്ങളുടെ പങ്ക്“ എന്ന തലക്കെട്ടിൽ ഒരു പേജ് ബോക്സ് തന്നെ ഇതിനായി നീക്കിവച്ചിട്ടുണ്ട്.\nകോവിഡ് പ്രതിരോധത്തിന്റെ തുടക്കം മുതൽ തദ്ദേശസ്വയംഭരണ സ്ഥാപനങ്ങൾ വഹിച്ച പങ്കിനെ റിപ്പോർട്ടിൽ സവിസ്തരം പ്രതിപാദിക്കുന്നുണ്ട്. പ്രാദേശിക സർക്കാരുകളെ ശാക്തീകരിക്കുന്നതിന് രണ്ടു പതിറ്റാണ്ടിലേറെയായി കേരളം സ്വീകരിച്ചുവരുന്ന നടപടികളുടെ ഫലമാണിതെന്ന് റിസർവ്വ് ബാങ്ക് ചൂണ്ടിക്കാണിക്കുന്നു. 2020-21ൽ സംസ്ഥാനത്തെ പ്രതീക്ഷിത സ്വന്തം നികുതി വരുമാനത്തിന്റെ (ബജറ്റ് എസ്റ്റിമേറ്റിന്റെ) 17.4 ശതമാനം കേരള സർക്കാർ പ്രാദേശിക സർക്കാരുകൾക്ക് നൽകുന്നുണ്ട്. ഇന്ത്യയിൽ ഈ തോത് 12.3 ശതമാനമേ വരുന്നുള്ളൂ. സംസ്ഥാനത്തിന്റെ മൊത്തം വരുമാനമായി കണക്കാക്കിയാൽ കേരളം 10.3 ശതമാനം കീഴോട്ട് നൽകുന്നു. അഖിലേന്ത്യാ ശരാശരി 5.3 ശതമാനം മാത്രമാണ്. ആദ്യമായിട്ടാണ് റിസർവ്വ് ബാങ്കിന്റെ വാർഷിക റിപ്പോർട്ടിൽ തദ്ദേശ ഭരണ സ്ഥാപനങ്ങളെക്കുറിച്ച് പ്രത്യേക സെക്ഷൻ ഉൾക്കൊള്ളിക്കുന്നത്. ഇതിനു പ്രേരണയായത് കേരളത്തിന്റെ അനുഭവമാണ്.\nവികേന്ദ്രീകരണം - മാർക്സിസ്റ്റ് കാഴ്ചപ്പാട്\nതുടക്കം മുതൽ ലോകബാങ്കിന്റെയും ഇന്ത്യയിലെ ഭരണവര്‍ഗ്ഗങ്ങളുടെയും കാഴ്ചപ്പാടിൽനിന്ന് വ്യത്യസ്തമായൊരു സമീപനം ജനകീയാസൂത്രണത്തിൽ സ്വീകരിക്കാൻ കഴിഞ്ഞത് ഇതു സംബന്ധിച്ച് കമ്യൂണിസ്റ്റ് പാർട്ടിയ്ക്ക് സുവ്യക്തമായ ഒരു രാഷ്ട്രീയ കാഴ്ചപ്പാട് ഉണ്ടായിരുന്നതുകൊണ്ടാണ്. ഈയൊരു കാഴ്ചപ്പാട് കരുപ്പിടിപ്പിക്കുന്നതിന് നിസ്തുലമായ സംഭാവനയാണ് സഖാവ് ഇ എം എസ് നൽകിയിട്ടുള്ളത്. മദിരാശി പ്രവിശ്യയിലെ 1935ലെ കോൺഗ്രസ് സർക്കാർ അധികാര വികേന്ദ്രീകരണത്തോട് സ്വീകരിച്ച ഉദാസീന സമീപനത്തിനെതിരായ വിമർശനം, 1957ലെ ഭരണപരിഷ്കാര കമ്മിഷൻ റിപ്പോർട്ടും കരടു വികേന്ദ്രീകരണ നിയമവും തുടർന്നുള്ള ഇടതുപക്ഷ സർക്കാരുകളുടെ കാലത്ത് കീഴോട്ട് അധികാരം നൽകുന്നതിനുവേണ്ടി നടത്തിയിട്ടുള്ള പരിശ്രമങ്ങളും അശോക് മെഹ്ത്ത കമ്മിറ്റി റിപ്പോർട്ടിനുള്ള ഭിന്നാഭിപ്രായക്കുറിപ്പും അവസാനം ജില്ലാ കൗൺസിലുകളുടെ കാലം മുതൽ സഖാവ് എഴുതിയിട്ടുള്ള രണ്ടു ഡസനിലേറെ ലേഖനങ്ങളും ഇതിലേയ്ക്ക് മുതൽക്കൂട്ടാണ്. ജനകീയാസൂത്രണ ഉന്നതാധികാര സമിതിയുടെ അദ്ധ്യക്ഷൻ എന്ന നിലയിൽ ജനകീയാസൂത്രണത്തിന്റെ ഓരോ പടവിലും സഖാവ് ഇഎംഎസിന്റെ പാദമുദ്ര കാണാം.\nമറ്റെല്ലാ കാര്യത്തിലുമെന്നപോലെ വര്‍ഗ്ഗപരമായ കാഴ്ചപ്പാടിലൂടെയാണ് അധികാര വികേന്ദ്രീകരണത്തിന്റെ പ്രശ്നത്തെയും നാം സമീപിക്കുന്നത്. കേന്ദ്രീകൃതമായാലും വികേന്ദ്രീകൃതമായാലും അത് നിലവിലുള്ള സാമൂഹ്യ വ്യവസ്ഥയുടെ ജന്മ-ബൂര്‍ഷ്വാ സ്വഭാവത്തില് അടിസ്ഥാനപരമായ ഒരു വ്യത്യാസവും ഉണ്ടാക്കുന്നില്ല എന്നത് വാസ്തവംതന്നെ. എന്നാല് ഈ ജന്മി-ബൂര്‍ഷ്വാ വ്യവസ്ഥയെ മാറ്റുന്നതിന് ബഹുജനങ്ങളെ അണിനിരത്തുന്നതിനും അവര്‍ക്ക് സമാശ്വാസം നല്‍കുന്നതിനും കൂടുതല് സഹായകരം വികേന്ദ്രീകൃതമായ ഒരു ഭരണ സംവിധാനമായിരിക്കും. ഈയൊരു ധാരണയുടെ അടിസ്ഥാനത്തിലാണ് പാര്‍ട്ടി പഞ്ചായത്തിരാജ് സംവിധാനങ്ങളെ ശക്തിപ്പെടുത്തുന്നതിന് നിലകൊണ്ടിട്ടുള്ളത്.\nനിലവിലുള്ള പാര്‍ലമെന്ററി ജനാധിപത്യ സമ്പ്രദായത്തിലൂടെ ജന്മി-ബൂര്‍ഷ്വാ സാമൂഹ്യ വ്യവസ്ഥയെ അട്ടിമറിക്കാമെന്ന വ്യാമോഹമൊന്നും ഇല്ലാതിരിക്കുമ്പോള്‍ത്തന്നെ, പാര്‍ലമെന്ററി വ്യവസ്ഥയുടെ സംരക്ഷണത്തിനുവേണ്ടി പോരാടിയ ചരിത്രമാണല്ലോ പാര്‍ട്ടിക്കുള്ളത്. പാര്‍ലമെന്‍ററി ജനാധിപത്യത്തിനെതിരായ ഭീഷണി ബഹുജനങ്ങളില്‍നിന്നല്ല, ഭരണവര്‍ഗ്ഗങ്ങളിൽ നിന്നാണ് ഉയരുന്നത് എന്നതിന് കോണ്‍ഗ്രസ്സ് അടിച്ചേല്‍പ്പിച്ച അടിയന്തരാവസ്ഥതന്നെ ഏറ്റവും നല്ല തെളിവാണ്. ബൂര്‍ഷ്വാ സ്വേച്ഛാധിപത്യത്തെക്കാള് ബൂര്‍ഷ്വാ പാര്‍ലമെന്‍ററി വ്യവസ്ഥയാണ് ബഹുജന പ്രസ്ഥാനങ്ങളുടെ താല്‍പ്പര്യ സംരക്ഷണത്തിന് ഗുണകരമെന്നതിനാലാണ് പാര്‍ട്ടി അടിയന്തരാവസ്ഥയെ നഖശിഖാന്തം എതിര്‍ത്തത്.\nപാര്‍ലമെന്‍ററി ജനാധിപത്യത്തെ സംരക്ഷിക്കുന്നതിന് മാത്രമല്ല, അത് കൂടുതല് വിപുലീകൃതമാക്കുന്നതിനും പാര്‍ട്ടി ശ്രമിക്കുന്നു. എന്നാല് ഭരണവര്‍ഗ്ഗങ്ങളാകട്ടെ, പാര്‍ലമെന്‍ററി ജനാധിപത്യ അവകാശങ്ങളെ പരിമിതപ്പെടുത്തുന്നതിനാണ് ലക്ഷ്യമിടുന്നത്. ഇന്ന് പാര്‍ലമെന്ററി ജനാധിപത്യം കേന്ദ്ര-സംസ്ഥാന തലങ്ങളിലേ ഉള്ളൂ. കീഴ്ത്തട്ടിലാകട്ടെ ഉദ്യോഗസ്ഥ മേധാവിത്വമാണ്. മേല്‍ത്തട്ടിൽ മാത്രം ഒതുങ്ങിനില്‍ക്കുന്ന ജനാധിപത്യ സമ്പ്രദായത്തെ കീഴ്ത്തട്ടുകളിലേക്ക് കൂടി വ്യാപിപ്പിക്കുകയാണ് ജനാധിപത്യപരമായ അധികാര വികേന്ദ്രീകരണം ലക്ഷ്യമിടുന്നത്. ഇതാവട്ടെ, ജനാധിപത്യ പ്രസ്ഥാനങ്ങളുടെ വളര്‍ച്ചയ്ക്ക് സഹായകരവുമാണ്.\nഅങ്ങനെ കേന്ദ്രതലത്തിലും സംസ്ഥാന തലത്തിലും എന്നപോലെതന്നെ പ്രാദേശികതലത്തിലും തിരഞ്ഞെടുക്കപ്പെട്ട സര്‍ക്കാരുകൾ രൂപംകൊള്ളുന്നു. ഇത്തരം ഒരു വീക്ഷണമല്ല കോണ്‍ഗ്രസ്സിനുള്ളത്. കേന്ദ്ര-സംസ്ഥാന സര്‍ക്കാരുകളുടെ വികസന പ്രവര്‍ത്തനങ്ങള് നടപ്പാക്കുന്നതിനുള്ള ഒരു ഏജന്‍സിയായിട്ടാണ് മുഖ്യമായും തദ്ദേശ ഭരണ സ്ഥാപനങ്ങളെ കോണ്‍ഗ്രസ്സ് വീക്ഷിച്ചുവന്നത്. ബല്‍വന്ത്റായി മെഹ്ത്താ കമ്മിറ്റി റിപ്പോര്‍ട്ടും പ്ലാനിംഗ് കമീഷന്റെ നിര്‍ദ്ദേശങ്ങളും ഇത്തരം ഒരു വീക്ഷണത്തോടുകൂടിയുള്ളതാണ്. അശോക് മെഹ്ത്താ കമ്മിറ്റി റിപ്പോര്‍ട്ടിന് ഇ എം എസ് എഴുതിയ ഭിന്നാഭിപ്രായക്കുറിപ്പില് ഉന്നയിച്ചിരുന്ന ഒരു മുഖ്യ ആക്ഷേപം ഇത് സംബന്ധിച്ചുള്ളതായിരുന്നു.\nകേന്ദ്രസര്‍ക്കാരുകളുടെ സമീപനങ്ങളില്‍നിന്ന് തികച്ചും വ്യത്യസ്തമായ ഒന്നാണ് 1957 ല് കമ്യൂണിസ്റ്റ് മന്ത്രിസഭ രൂപം നല്‍കിയ ഭരണപരിഷ്കാര കമ്മിറ്റി റിപ്പോര്‍ട്ടിലും 1958 ലും 1968 ലും കേരള നിയമസഭയില് അവതരിപ്പിക്കപ്പെട്ട ബില്ലുകളിലും വ്യവസ്ഥ ചെയ്തിരുന്നത്. വികസന പ്രവര്‍ത്തനങ്ങള്‍ക്ക് പുറമെ റവന്യൂ അധികാരങ്ങളടക്കം വിപുലമായ ഭരണാധികാരങ്ങളുള്ള സ്ഥാപനങ്ങളായാണ് തദ്ദേശ ഭരണ സ്ഥാപനങ്ങളെ ഇവയില് വീക്ഷിച്ചിരുന്നത്. ജില്ലാ കളക്ടര്‍മാർ ജില്ലാ കൗണ്‍സിലിന്റെ സെക്രട്ടറിമാരാകുന്നതുവഴി ജില്ലാ ഉദ്യോഗസ്ഥ സംവിധാനത്തെ ആകെ തിരഞ്ഞെടുക്കപ്പെട്ട ജനപ്രതിനിധികള്‍ക്ക് കീഴിലാക്കുന്നതിനാണ് വ്യവസ്ഥ ചെയ്തിരുന്നത്. 1991-ല് ഇടതുപക്ഷ ജനാധിപത്യമുന്നണി സര്‍ക്കാർ രൂപം നല്‍കിയ ജില്ലാകൗണ്‍സിലിന്റെയും കാഴ്ചപ്പാട് ഇതുതന്നെയായിരുന്നു. വിവിധ തട്ടുകളിലെ ഉദ്യോഗസ്ഥര് അതതു തട്ടുകളിലെ ജനപ്രതിനിധികള്‍ക്ക് കീഴ്പ്പെടണമെന്നുള്ളതാണ് ജനാധിപത്യ വികേന്ദ്രീകരണത്തിന്റെ അടിസ്ഥാന തത്വം.\nഇത്തരമൊരു സമഗ്രമായ കാഴ്ചപ്പാട് കൊട്ടിഘോഷിക്കപ്പെടുന്ന 73, 74 ഭരണഘടനാ ഭേദഗതികള്‍ക്ക് പോലുമില്ല എന്നതാണ് വാസ്തവം. യഥാര്‍ത്ഥം പറഞ്ഞാൽ കേരളത്തെ സംബന്ധിച്ചിടത്തോളമെങ്കിലും 73, 74 ഭരണഘടനാ ഭേദഗതി ഇവിടെ അംഗീകൃതമായിരുന്ന വികേന്ദ്രീകരണ സങ്കല്‍പ്പനങ്ങളില്‍നിന്നുള്ള ഒരു തിരിച്ചുപോക്കാണ്. നാം കണ്ടതുപോലെ ജില്ലാതലത്തിലെങ്കിലും സമഗ്രമായ അധികാരങ്ങളോടുകൂടിയ ജില്ലാ സര്‍ക്കാരുകളെയാണ് കേരളത്തിലെ ഇടതുപക്ഷ ജനാധിപത്യ പ്രസ്ഥാനങ്ങൾ ഉയര്‍ത്തിപ്പിടിച്ചിരുന്നത്. ഈ സങ്കല്‍പ്പനത്തിന്റെ സാക്ഷാല്‍ക്കാരത്തിലേയ്ക്കുള്ള വലിയൊരു ചുവടുവയ്പായിരുന്നു 1991 ലെ ജില്ലാകൗണ്‍സില്. എന്നാല് 73, 74 ഭരണഘടനാ ഭേദഗതിയുടെ പശ്ചാത്തലത്തില് രൂപംകൊണ്ടിരുന്ന ജില്ലാ പഞ്ചായത്തുകള് ഇടതുപക്ഷ ജനാധിപത്യമുന്നണി രൂപം നല്‍കിയ ജില്ലാ കൗണ്‍സിലുകളുടെ പ്രേതം മാത്രമാണ്. പുതിയ ജില്ലാ പഞ്ചായത്തുകള്‍ക്ക് നഗര പ്രദേശങ്ങളിൽ നിയന്ത്രണാധികാരമില്ല. നഗരസഭകള് ജില്ലാ പഞ്ചായത്തിന്റെ അധികാരപരിധിക്ക് പുറത്താണ്. അതുകൊണ്ടുതന്നെ, ജില്ലാഭരണ സംവിധാനത്തെ ജില്ലാപഞ്ചായത്തിന് കീഴിലാക്കുന്നതിന് പ്രായോഗിക വൈഷമ്യങ്ങളുണ്ട്. ജില്ലാ കളക്ടര് ജില്ലാ പഞ്ചായത്തുകളുടെ സെക്രട്ടറിയല്ല എന്നതിൽ നിന്നുതന്നെ ഇത് വ്യക്തമാണ്.\n73, 74 ഭരണഘടനാ ഭേദഗതികളുടെ ഒരു അടിസ്ഥാന ദൗര്‍ബ്ബല്യമാണിത്. ഇവ പ്രകാരം ഓരോ ജില്ലയിലെയും നഗര-ഗ്രാമപ്രദേശങ്ങളെ പരസ്പര ബന്ധമില്ലാത്ത ഭരണസംവിധാനങ്ങളായി തരംതിരിച്ചിരിക്കുന്നു. ഇന്നത്തെ ഭരണഘടനയ്ക്ക് കീഴില് പഞ്ചായത്തുകളെയും നഗരസഭകളെയും ഒരുപോലെ മേല്‍നോട്ടം വഹിക്കാൻ കഴിയുന്ന ഒരു ജില്ലാ ഭരണകൂടം സാദ്ധ്യമല്ല. ഇന്ത്യന് ഭരണഘടനയിലെ ഈ ജനാധിപത്യ വിരുദ്ധ വ്യവസ്ഥകളെ തിരുത്തുന്നതിനുവേണ്ടിയുള്ള പ്രചാരണ പ്രക്ഷോഭങ്ങള് കൂടിയേതീരൂ.\nവര്‍ഗ്ഗബഹുജന സംഘടനകളും വികസനവും\nജനപങ്കാളിത്ത വികസനത്തെക്കുറിച്ച് ഔദ്യോഗിക പഞ്ചവത്സര പദ്ധതി രേഖകളിലും വികേന്ദ്രീകരണം സംബന്ധിച്ച റിപ്പോര്‍ട്ടുകളിലുമെല്ലാം ഒട്ടേറെ പരാമര്‍ശങ്ങൾ കാണാം. പക്ഷേ അവിടങ്ങളിലെല്ലാം ജനപങ്കാളിത്തമെന്നാൽ ഒട്ടുമിക്കപ്പോഴും സന്നദ്ധസംഘടനകളുടെ പങ്കാളിത്തത്തിലൊതുങ്ങുന്നു. ഇതില്‍നിന്ന് വ്യത്യസ്തമായി നമ്മുടെ പാര്‍ട്ടിയുടെ കാഴ്ചപ്പാട് വര്‍ഗ്ഗ ബഹുജന സംഘടനകളുടെ പങ്കാളിത്തത്തിലൂടെയല്ലാതെ യഥാര്‍ത്ഥ ജനപങ്കാളിത്തം സാദ്ധ്യമല്ല എന്നുതന്നെയാണ്. കേരളം പോലെ ജനങ്ങള് സുസംഘടിതരായ സംസ്ഥാനത്ത് ഈ സമീപനത്തിന് പ്രസക്തി വളരെ വലുതാണ്.\nപങ്കാളിത്തം സംബന്ധിച്ച ഔദ്യോഗിക സമീപനങ്ങളുടെ മറ്റൊരു ദൗര്‍ബ്ബല്യം പദ്ധതിയുടെ നിര്‍വ്വഹണത്തിലേ ബഹുജനങ്ങളുടെ നേരിട്ടുള്ള പങ്ക് വിഭാവനം ചെയ്യുന്നുള്ളൂ എന്നതാണ്. എന്നാൽ പദ്ധതി നിര്‍വ്വഹണത്തിൽ പങ്കാളിത്തം ആസൂത്രണത്തില് നിന്നുതന്നെ ആരംഭിക്കണം. മറ്റാരെങ്കിലും എടുക്കുന്ന തീരുമാനങ്ങള് നടപ്പാക്കുന്നതിനുള്ള ഉപകരണങ്ങൾ മാത്രമായി ബഹുജനങ്ങളെ കാണാന് പാടില്ല. മാത്രമല്ല, പദ്ധതിയുടെ ഗുണഫലങ്ങളില് ന്യായമായ വിഹിതവും ജനങ്ങള്‍ക്ക് ഉറപ്പുവരുത്താനാവണം.\nഇന്ത്യയില് ഇതുവരെ തുടര്‍ന്നുവന്ന വികസനനയങ്ങൾ ജനങ്ങളെയും അവരുടെ സംഘടനകളെയും വികസന പ്രക്രിയയില്‍നിന്ന് അന്യവല്‍ക്കരിക്കുകയാണ് ചെയ്തിട്ടുള്ളത്. മുതലാളിത്ത വികസനപാത ബഹുഭൂരിപക്ഷം ജനങ്ങളെ കൂടുതല് കൂടുതല് പാപ്പരാക്കുന്നു എന്നു മാത്രമല്ല, സ്വയം സംഘടിച്ച് വികസന നേട്ടങ്ങളിൽ ന്യായമായ പങ്ക് തങ്ങള്‍ക്കുകൂടി ഉറപ്പാക്കുന്നതിനുവേണ്ടിയുള്ള അദ്ധ്വാനിക്കുന്നവരുടെ പരിശ്രമങ്ങളെ ഭരണവര്‍ഗ്ഗങ്ങൾ അടിച്ചമര്‍ത്തുന്നു. ഈ നയങ്ങള് തിരുത്തിക്കൊണ്ടല്ലാതെ ജനപങ്കാളിത്തം ഉറപ്പാക്കുക സാദ്ധ്യമല്ല.\nകേരളത്തിലെ ഇടതുപക്ഷ ജനാധിപത്യമുന്നണി സര്‍ക്കാരും മുതലാളിത്ത വികസനപാതയുടെ ചട്ടക്കൂടിനുള്ളില് നിന്നുതന്നെയാണ് പ്രവര്‍ത്തിക്കുന്നത്. എന്നിരുന്നാല്‍ത്തന്നെയും ജനങ്ങളുടെ സംഘടിക്കാനുള്ള അവകാശങ്ങളെ അംഗീകരിക്കുകയും അവരുടെ വരുമാനവും ജീവിത നിലവാരവും ഉയര്‍ത്തുന്നതിന് ബോധപൂര്‍വ്വം പരിശ്രമിക്കുകയും ചെയ്യുന്ന നയങ്ങളാണ് അനുവര്‍ത്തിക്കുന്നത്. ഇതിന്റെ പശ്ചാത്തലത്തിൽ വികസന പ്രവര്‍ത്തനങ്ങളിൽ സര്‍ക്കാരുമായി സഹകരിക്കാന് വര്‍ഗ്ഗബഹുജന സംഘടനകള്‍ക്ക് കഴിയും. മാത്രമല്ല, ഇപ്രകാരം വികസന പ്രക്രിയയില് ഇടപെടേണ്ടത് കേരളത്തിന്റെ സാഹചര്യത്തിൽ അനിവാര്യവുമാണ്. അവകാശ സമരങ്ങള്‍ക്കൊപ്പം ജനങ്ങളുടെ നീറുന്ന വികസന പ്രശ്നങ്ങള്‍ക്കുകൂടി പരിഹാരം കണ്ടെത്തുന്നതിനുള്ള ഒരു കര്‍മ്മപരിപാടി വര്‍ഗ്ഗ ബഹുജന സംഘടനകള് ആവിഷ്കരിക്കേണ്ടിയിരിക്കുന്നു.\nകൂലിവേലയെ അടിസ്ഥാനമാക്കിയുള്ള ചെറുകിട ഉല്‍പ്പാദന വ്യവസ്ഥയാണ് കേരളത്തിലെ ഉല്‍പ്പാദന ബന്ധങ്ങളിൽ പ്രമുഖം. ചെറുകിട വ്യവസായമേഖല മാത്രമല്ല, കാര്‍ഷികമേഖലയിലും ഇതുതന്നെയാണ് സ്ഥിതി. ചെറുകിട ഭൂവുടമസ്ഥര് പോലും കൂലിവേലയ്ക്ക് ആളെ നിര്‍ത്തി പണിയെടുപ്പിക്കുന്നു. ചെറുകിട ഭൂവുടമസ്ഥരില് നല്ല പങ്ക് ആളുകളും കാര്‍ഷികേതര മേഖലയിൽ കൂലിവേലയോ ശമ്പളപ്പണിയോ എടുക്കുകയും ചെയ്യുന്നു. ഈയൊരു സങ്കീര്‍ണ്ണമായ വര്‍ഗ്ഗബന്ധങ്ങളുടെ പശ്ചാത്തലത്തില് ചെറുകിട ഉല്‍പ്പാദകരുടെയും കൂലിവേലക്കാരുടെയും ജനകീയ ഐക്യം ഊട്ടിയുറപ്പിക്കണമെങ്കില് കൂലിവര്‍ദ്ധനയോടൊപ്പം ഉല്‍പ്പാദനക്ഷമത ഉയര്‍ത്തുന്നതിനുള്ള നടപടികളും അത്യന്താപേക്ഷിതമാണ്. അല്ലാത്തപക്ഷം വിലകള് ആനുപാതികമായി ഉയരുന്നില്ലെങ്കില് കൂലിവേലക്കാരും ചെറുകിട ഉല്‍പ്പാദകരും തമ്മില് തര്‍ക്കങ്ങൾ മൂര്‍ച്ഛിക്കാം. ജനകീയ ഐക്യം ഉറപ്പാക്കുന്നതിനും വര്‍ഗ്ഗപ്രസ്ഥാനങ്ങളുടെ മുന്നോട്ടുള്ള പുരോഗതിക്കും ചെറുകിട മേഖലയിലെ ഉല്‍പ്പാദനക്ഷമത ഉയര്‍ത്തുന്നത് ഒരു മുഖ്യ സമീപനമായി മാറിയിരിക്കുന്നു.\nഇതുപോലെതന്നെ, വ്യവസായ സഹകരണ മേഖലയിലെയും ഉല്‍പ്പാദനത്തെ വൈവിദ്ധ്യവല്‍ക്കരിച്ചുകൊണ്ടും ഉല്‍പ്പാദനക്ഷമത ഉയര്‍ത്തിക്കൊണ്ടും മാത്രമേ ഈ മേഖലകളിലെ തൊഴിലെടുക്കുന്നവരുടെ ജീവിതനിലവാരത്തെ മെച്ചപ്പെടുത്താനാകൂ. വിദ്യാഭ്യാസത്തിന്റെയും ആരോഗ്യ സേവനങ്ങളുടെയും ഗുണനിലവാരം ഉയര്‍ത്തിക്കൊണ്ട് മാത്രമേ ഈ മേഖലകളിലെ പൊതുമേഖലാ സംവിധാനങ്ങളെ സ്വകാര്യവല്‍ക്കരിക്കുന്നതിനുള്ള പരിശ്രമങ്ങളെ എതിര്‍ത്ത് തോല്‍പ്പിക്കാനാവൂ.\nഇപ്രകാരം വര്‍ഗ്ഗ ബഹുജന സംഘടനകള്‍ക്ക് അവരവരുടെ മേഖലകളിൽ വികസന പരിപാടികള് ആവിഷ്കരിക്കുന്നതിനും അവ നടപ്പിലാക്കുന്നതിനും സജീവമായി ഇടപെടുന്നതിനുമുള്ള അവസരം ഉറപ്പാക്കുന്നതിന് വികേന്ദ്രീകൃതമായ ഒരു അധികാരഘടനയാണ് അഭികാമ്യം.\nവികേന്ദ്രീകൃത ആസൂത്രണത്തിന്റെ സാദ്ധ്യതകളെയും അതിൽ വര്‍ഗ്ഗ ബഹുജന സംഘടനകളുടെ സ്ഥാനത്തെയും കുറിച്ച് ചര്‍ച്ച ചെയ്യുമ്പോൾ രണ്ടു തരത്തിലുള്ള പാളിച്ചകളെക്കുറിച്ച് നാം ജാഗ്രത പുലര്‍ത്തേണ്ടതുണ്ട്. അതില് ഒന്നാമത്തേത് ഇന്നത്തെ ചട്ടക്കൂടിനുള്ളില് നിന്നുകൊണ്ട് വികേന്ദ്രീകരണത്തിലൂടെ എല്ലാ പ്രശ്നങ്ങളും പരിഹരിച്ചുകളയാം എന്ന വ്യാമോഹം ആണ്.\nആഗോളവല്‍ക്കരണത്തിന്റെ ഈ കാലഘട്ടത്തിൽ കേരളത്തിന്റെ വികസനപ്രശ്നങ്ങളെ പ്രാദേശികമായി, ജനകീയമായി പരിഹരിക്കാമെന്ന വ്യാമോഹം പാടില്ല. പുത്തന് സാമ്പത്തിക നയങ്ങളും ദേശീയ തലത്തിലെ പ്രതിസന്ധിയും സംസ്ഥാനതലത്തിലും പ്രാദേശികമായും ചെയ്യാന് പറ്റുന്ന കാര്യങ്ങള്‍ക്ക് കര്‍ക്കശമായ പരിധികള് സൃഷ്ടിക്കുന്നുണ്ട്. ഉദാഹരണത്തിന്, ആഗോളവല്‍ക്കരണത്തിന്റെ പശ്ചാത്തലത്തിൽ നമ്മുടെ ഉല്‍പ്പന്നങ്ങളുടെ വിലകൾ കൂടുതൽ കൂടുതൽ നിയന്ത്രണാതീതമായിക്കൊണ്ടിരിക്കുകയാണ്. ഇതിന്റെ പശ്ചാത്തലത്തിൽ പ്രാദേശികമായി കാര്‍ഷികമേഖലയില്‍പ്പോലും കാര്യങ്ങൾ തീരുമാനിക്കുന്നതിന് മുന്‍കാലങ്ങളെക്കാൾ പ്രയാസമാണ്.\nഅതേസമയം, ആഗോളവല്‍ക്കരണത്തെയും പുതിയ സാമ്പത്തിക നയങ്ങളെയുമെല്ലാം എതിര്‍ത്ത് തോല്‍പ്പിച്ചതിനുശേഷം മാത്രമേ കേരളത്തിലെ ജനങ്ങളുടെ നീറുന്ന പ്രശ്നങ്ങള്‍ക്ക് എന്തെങ്കിലും സമാശ്വാസം നല്‍കാനാകൂ എന്ന നിലപാടെടുക്കാനാകില്ല. ബഹുജനങ്ങളെ അണിനിരത്തിക്കൊണ്ട് പരിമിതികള്‍ക്കുള്ളിൽ നിന്നുതന്നെ ദൈനംദിന ജീവിത പ്രശ്നങ്ങള്‍ക്ക് സമാശ്വാസം കണ്ടെത്തിക്കൊണ്ട് മാത്രമേ പുതിയ സാമ്പത്തിക നയത്തിനും ആഗോളവല്‍ക്കരണത്തിനും എതിരായ ചെറുത്തുനില്‍പ്പ് ശക്തിപ്പെടുത്താനാകൂ. ആഗോളമായും ദേശീയമായുമുള്ള മാറ്റങ്ങളിലൂടെ മാത്രമേ ഈ നയങ്ങൾ തിരുത്താനാകൂ. അതിന് പരിശ്രമിക്കുന്നതോടൊപ്പം കേരളത്തിലെ വികസന പ്രശ്നങ്ങള്‍ക്ക് ഭാഗികമായിട്ടെങ്കിലും പരിഹാരം കണ്ടെത്തേണ്ടത് പ്രധാനമാണ്.\nചുരുക്കത്തില്, എല്ലാം ചെയ്യാനാകും എന്ന വ്യാമോഹം പോലെതന്നെ തിരസ്കരിക്കപ്പെടേണ്ട മറ്റൊരു പാളിച്ചയാണ് ഒന്നും ചെയ്യാനാവില്ല എന്ന നിരാശാബോധവും. മുതലാളിത്ത പ്രതിസന്ധി രൂക്ഷമാകുന്നു എന്ന യാഥാര്‍ത്ഥ്യത്തോടൊപ്പംതന്നെ മുതലാളിത്തം വളരുന്നുണ്ട് എന്ന യാഥാര്‍ത്ഥ്യം കൂടി അംഗീകരിക്കണം. ഈ വളര്‍ച്ചയുടെ സാദ്ധ്യതകളെ സംസ്ഥാനത്തിന്റെ പൊതു വികസനത്തില് ഭൂരിപക്ഷം ജനങ്ങളുടെ ക്ഷേമത്തിനുതകുന്ന രീതിയിൽ എങ്ങനെ ഉപയോഗപ്പെടുത്താമെന്നത് സംബന്ധിച്ച് ആലോചിക്കേണ്ടിയിരിക്കുന്നു.\n73, 74-ാം ഭരണഘടനാ ഭേദഗതിയെക്കുറിച്ചുള്ള പാര്‍ട്ടിയുടെ മറ്റൊരു അടിസ്ഥാനപരമായ വിമര്‍ശനം അവ കേന്ദ്ര-സംസ്ഥാന ബന്ധങ്ങളുടെ പുനഃസംഘാടനത്തെ അവഗണിക്കുന്നു എന്നുള്ളതാണ്. സംസ്ഥാനത്തില്‍നിന്ന് പ്രാദേശിക തലത്തിലേക്കുള്ള അധികാര പുനര്‍വ്വിന്യാസം മാത്രമേ ഭരണഘടനാ ഭേദഗതിയിൽ വിഭാവനം ചെയ്യുന്നുള്ളൂ. അധികാര വികേന്ദ്രീകരണം യാഥാര്‍ത്ഥ്യമാകണമെങ്കിൽ സംസ്ഥാനതലത്തില്‍നിന്ന് പ്രാദേശിക തലത്തിലേയ്ക്കെന്നപോലെ കേന്ദ്രതലത്തില്‍നിന്ന് സംസ്ഥാനതലത്തിലേക്ക് അധികാരം പുനര്‍വ്വിന്യസിക്കണം, എന്നാല് ഇതല്ല ഇന്ത്യയിൽ സംഭവിക്കുന്നത്.\nഇന്ത്യ ഒരു ഫെഡറല് രാജ്യമാണ് എന്നാണ് കരുതുന്നതെങ്കിലും യഥാര്‍ത്ഥത്തിൽ ഇന്ത്യൻ ഭരണഘടനയ്ക്ക് ഒരു യൂണിറ്ററി രാഷ്ട്രത്തിന്റെ സ്വഭാവമാണ് കൂടുതലുള്ളത്. ഭരണഘടനാപ്രകാരം അധികാരങ്ങളില് സിംഹഭാഗവും കേന്ദ്രത്തിനാണ്. പ്രധാനപ്പെട്ട നികുതി മാര്‍ഗ്ഗങ്ങളും വായ്പയെടുക്കാനുള്ള അവകാശവും കേന്ദ്രത്തിനാണ്. സംസ്ഥാനഭരണത്തില് സ്വേച്ഛാപരമായി കൈകടത്താനുള്ള അധികാരം കേന്ദ്രത്തിനുണ്ട്. കഴിഞ്ഞ അരനൂറ്റാണ്ടിനിടയില് കൂടുതൽ കൂടുതൽ അധികാരങ്ങൾ കേന്ദ്രം കവര്‍ന്നെടുക്കുന്നതായാണ് അനുഭവം. മൂര്‍ച്ഛിച്ചുവരുന്ന കുഴപ്പത്തിന് കേന്ദ്രീകരണമാണ് പരിഹാരമായി ഭരണവര്‍ഗ്ഗങ്ങൾ കണ്ടിട്ടുള്ളത്. ധനസഹായം പണമായി നല്‍കുന്നതിനുപകരം സ്കീമുകളുടെ രൂപത്തിൽ നല്‍കാനുള്ള പ്രവണതയും അനുദിനം ശക്തിപ്പെട്ടുകൊണ്ടുവന്നു. ഇന്നിപ്പോൾ സംസ്ഥാനങ്ങള്‍ക്ക് പണമായി നല്‍കുന്ന ധനസഹായത്തെക്കാൾ കൂടുതൽ തുക വരും കേന്ദ്രാവിഷ്കൃത സ്കീമുകളിലൂടെ തരുന്ന തുക. കേന്ദ്ര-സംസ്ഥാന ബന്ധങ്ങളെ പൊളിച്ചെഴുതുന്നതിന് ഭരണവര്‍ഗ്ഗങ്ങൾ തയ്യാറല്ല.\nയഥാര്‍ത്ഥം പറഞ്ഞാൽ അധികാര വികേന്ദ്രീകരണത്തിനുള്ള പുതിയ നീക്കം സംസ്ഥാനങ്ങളെയും തദ്ദേശ ഭരണ സ്ഥാപനങ്ങളെയും ഒരുപോലെ ശക്തമാക്കാനുള്ളതായിരുന്നോ എന്നത് സംശയാസ്പദമാണ്. രാജീവ്ഗാന്ധി അവതരിപ്പിച്ച 64, 65-ാം ഭരണഘടനാ ഭേദഗതികള്‍തന്നെ ഇതിനൊരു തെളിവാണ്. കേന്ദ്രത്തില്‍നിന്ന് സംസ്ഥാനത്തേക്ക് ഒരു പുതിയ അധികാരവും നല്‍കാതെ സംസ്ഥാനത്തുനിന്ന് അധികാരം താഴേയ്ക്ക് നല്‍കുന്നതിനാണ് ഈ ഭരണഘടനാ ഭേദഗതികള്‍കൊണ്ട് ശ്രമിച്ചത്. എന്നിട്ട് സംസ്ഥാനങ്ങളെ മറികടന്നുകൊണ്ട് തദ്ദേശ ഭരണ സ്ഥാപനങ്ങളുമായി കേന്ദ്രം നേരിട്ട് ബന്ധം വയ്ക്കുന്നതിനായിരുന്നു നീക്കം. തദ്ദേശ ഭരണ സ്ഥാപനങ്ങള്‍ക്ക് ധനസഹായം കേന്ദ്രം നേരിട്ട് നല്‍കുക, അവയുടെ കണക്കുകള് നേരിട്ട് ഓഡിറ്റ് ചെയ്യുക, കേന്ദ്ര തിരഞ്ഞെടുപ്പ് കമ്മീഷന് വഴി തിരഞ്ഞെടുപ്പ് നടത്തുക, കളക്ടര്‍മാരിലൂടെ നേരിട്ട് കേന്ദ്ര നിയന്ത്രണം സ്ഥാപിക്കുക ഇവയൊക്കെയാണ് രാജീവ്ഗാന്ധി ചെയ്യാന് ശ്രമിച്ചത്. അതുകൊണ്ടാണ് നമ്മുടെ പാര്‍ട്ടി ഈ ഭരണഘടനാ ഭേദഗതികളെ പാര്‍ലമെന്റിൽ എതിര്‍ത്ത് തോല്‍പ്പിച്ചത്. 73, 74-ാം ഭരണഘടനാ ഭേദഗതികളും കേന്ദ്ര-സംസ്ഥാന ബന്ധങ്ങളെ സ്പര്‍ശിക്കുന്നില്ലെങ്കിലും രാജീവ് ഗാന്ധിയുടെ ബില്ലിലെ ജനാധിപത്യവിരുദ്ധമായ നിബന്ധനകള് പലതും ഒഴിവാക്കുകയുണ്ടായി.\nകേന്ദ്ര-സംസ്ഥാന ബന്ധങ്ങളുടെ പൊളിച്ചെഴുത്ത് അധികാര വികേന്ദ്രീകരണത്തിന്റെ സുപ്രധാനമായ ഒരു മുദ്രാവാക്യമായിരുന്നു. കേന്ദ്രത്തില്‍നിന്ന് കൂടുതൽ അധികാരം സംസ്ഥാനങ്ങള്‍ക്ക് നല്‍കിക്കൊണ്ടല്ലാതെ യഥാര്‍ത്ഥ അധികാര വികേന്ദ്രീകരണം സാദ്ധ്യമല്ല. അധികാരത്തിന്റെ പിരമിഡ് ഇന്ന് തലകുത്തി നില്‍ക്കുകയാണ്. അത് നിവര്‍ത്തി പുനഃസ്ഥാപിക്കണം. താഴെത്തട്ടില് ചെയ്യാൻ പറ്റുന്ന കാര്യങ്ങളെല്ലാം പൂര്‍ണ്ണമായും തീരുമാനിക്കുന്നതിനും നടപ്പാക്കുന്നതിനുമുള്ള അവകാശം താഴെത്തട്ടിനുണ്ടാകണം. അവിടെ ചെയ്തുതീര്‍ക്കാൻ കഴിയാത്തവ മാത്രമേ ബ്ലോക്കിനും ജില്ലയ്ക്കും നല്‍കേണ്ടതുള്ളൂ. ജില്ലാതലത്തില് തീരുമാനമെടുത്ത് നടപ്പാക്കാന് കഴിയാത്ത വിഷയങ്ങളേ സംസ്ഥാനതലത്തിലേക്ക് നല്‍കേണ്ടതുള്ളൂ. സംസ്ഥാനതലത്തില് കൈകാര്യം ചെയ്യാൻ കഴിയാത്ത പ്രതിരോധം, വിദേശവ്യാപാരം, അടിസ്ഥാന വ്യവസായങ്ങള്, റെയില്‍വേ തുടങ്ങിയ മിച്ചംവരുന്ന വിഷയങ്ങളേ കേന്ദ്രത്തിനുവേണ്ടൂ. ഇപ്രകാരം മുടി മുതല് അടിവരെ അധികാര പുനര്‍വ്വിന്യാസം അനിവാര്യമാക്കുന്ന വീക്ഷണമല്ല കോണ്‍ഗ്രസ്സിനും മറ്റു ജന്മി-ബൂര്‍ഷ്വാ പാര്‍ട്ടികള്‍ക്കുമുള്ളത്.\nകേരളത്തിന്റെ കഴിഞ്ഞ 25 വർഷത്തെ അനുഭവം വിലയിരുത്തുമ്പോൾ ഇന്നത്തെ അസന്തുലിതമായ കേന്ദ്ര-സംസ്ഥാന ധനകാര്യബന്ധം എങ്ങനെയാണ് ഫലപ്രദമായ അധികാര വികേന്ദ്രീകരണത്തിന് തടസ്സമായതെന്നു മനസ്സിലാക്കാൻ പ്രയാസമുണ്ടാവില്ല. വലിയതോതിൽ താഴേയ്ക്ക് ധനവിന്യാസം ഉറപ്പുവരുത്താനായെങ്കിലും പലപ്പോഴും ഏറെ നിബന്ധനകൾ ഏർപ്പെടുത്താൻ സംസ്ഥാന സർക്കാർ നിർബ്ബന്ധിതമാകുന്നുണ്ട്. ഇത് ഒട്ടേറെ വിമർശനങ്ങൾക്കും ഇടയാക്കിയിട്ടുണ്ട്. ഇതിന് അടിസ്ഥാന കാരണം സംസ്ഥാന സർക്കാരിന് കേന്ദ്രത്തിൽ നിന്നും ലഭിക്കുന്ന പണം കൂടുതൽ കൂടുതൽ നിബന്ധനകൾക്ക് വിധേയമായിക്കൊണ്ടിരിക്കുകയാണെന്ന വസ്തുതയാണ്. സംസ്ഥാന പ്ലാനിന്റെ നിബന്ധനരഹിതമായ ഫണ്ടിന്റെ പരിമിതിയെക്കുറിച്ച് എല്ലാ വകുപ്പുകൾക്കും വിമർശനമുണ്ട്. കേന്ദ്രസർക്കാർ തദ്ദേശ ഭരണ സ്ഥാപനങ്ങൾക്കു നൽകുന്ന ഫിനാൻസ് കമ്മീഷൻ അവാർഡ് ഫണ്ട് നമ്മുടെ ആസൂത്രണ പ്രക്രിയയുമായി സംയോജിപ്പിക്കുന്നതിന് ഒട്ടേറെ പ്രയാസങ്ങളുണ്ട്. അതിലുപരി കേന്ദ്രാവിഷ്കൃത പദ്ധതികൾ പ്രാദേശികാസൂത്രണത്തിനു വഴങ്ങാത്ത അവസ്ഥയുമുണ്ട്. സംസ്ഥാന സർക്കാരിന്റെ രൂക്ഷമായിക്കൊണ്ടിരിക്കുന്ന ധനപ്രതിസന്ധി താഴേയ്ക്കുള്ള ധനവിന്യാസം വർദ്ധിപ്പിക്കുന്നതിനു വലിയ തടസ്സങ്ങൾ സൃഷ്ടിച്ചുകൊണ്ടിരിക്കുകയാണ്.\nമാർക്സിസ്റ്റ് കാഴ്ചപ്പാടിന്റെ അടിസ്ഥാനത്തിൽ കാൽനൂറ്റാണ്ടുകാലത്തെ അനുഭവങ്ങളെ വിലയിരുത്തി ജനാധിപത്യ അധികാര വികേന്ദ്രീകരണത്തെ എങ്ങനെ ശക്തിപ്പെടുത്താം എന്നതു സംബന്ധിച്ച് കൂടുതൽ ആഴത്തിലുള്ള ചർച്ചകൾ അനിവാര്യമാണ്. കേരളത്തിൽ ഇടതുപക്ഷ ജനാധിപത്യ മുന്നണി സ്വീകരിച്ചിരിക്കുന്ന വികസനതന്ത്രത്തിന് അടിസ്ഥാനപരമായി രണ്ട് ഭാഗങ്ങളുണ്ട്.\nഒന്ന്) ബജറ്റിനകത്തുനിന്നും പുറത്തുനിന്നും വലിയതോതിൽ വിഭവങ്ങൾ സമാഹരിച്ച് പശ്ചാത്തലസൗകര്യങ്ങൾ സൃഷ്ടിക്കുക. അതിന്റെ അടിസ്ഥാനത്തിൽ നമുക്ക് കൂടുതൽ വ്യവസായ മേഖലകളിലേയ്ക്ക് മൂലധന നിക്ഷേപത്തെ ആകർഷിക്കുക. അങ്ങനെ ഐ റ്റി, ബി ടി, ടൂറിസം, ലൈറ്റ് എഞ്ചിനീയറിംഗ്, മൂല്യവർദ്ധിത ഉൽപ്പന്നങ്ങൾ തുടങ്ങിയ മേഖലകളിൽ അഭ്യസ്തവിദ്യരായ പുതിയ തലമുറയ്ക്ക് അനുയോജ്യമായ തൊഴിലവസരങ്ങൾ സൃഷ്ടിക്കുക. കിഫ്ബി വഴിയുള്ള വൻതോതിലുള്ള നിക്ഷേപം ഇതിന് ഉത്തമദൃഷ്ടാന്തമാണ്.\nരണ്ട്) അതേസമയം, പാവങ്ങളുടെയും സാധാരണക്കാരുടെയും സാമൂഹ്യസുരക്ഷയും ക്ഷേമവും ഉറപ്പുവരുത്തിയേതീരൂ. അവർ ആശ്രയിക്കുന്ന പൊതുവിദ്യാഭ്യാസ, പൊതുആരോഗ്യ സംവിധാനവും ഗുണനിലവാരം ഉയർത്തി സംരക്ഷിക്കണം. അതോടൊപ്പം ഇവർ ആശ്രയിക്കുന്ന സൂക്ഷ്മചെറുകിട വ്യവസായങ്ങൾ, പരമ്പരാഗത മേഖലകൾ, കൃഷി തുടങ്ങിയവയിലെ തൊഴിലവസരങ്ങളും വർദ്ധിപ്പിക്കേണ്ടതുണ്ട്.\nഈ രണ്ടാമതു പറഞ്ഞ ചെറുകിട ഉല്‍പ്പാദന മേഖലകളിലെ ഉല്‍പ്പാദനക്ഷമത ഉയര്‍ത്തുന്നതിനും സേവനങ്ങളുടെ ഗുണനിലവാരം മെച്ചപ്പെടുത്തുന്നതിനും പ്രാദേശികതലത്തില് ജനപങ്കാളിത്തത്തോടെയുള്ള ശക്തമായ ഇടപെടലുകൾ കൂടിയേതീരൂ. അഥവാ കാര്‍ഷിക മുരടിപ്പ്, കുടിവെള്ളക്ഷാമം, വിദ്യാഭ്യാസ നിലവാരത്തകര്‍ച്ച, രോഗാതുരത, കുടില്‍വ്യവസായത്തകര്‍ച്ച, ദാരിദ്ര്യത്തിന്റെ തുരുത്തുകൾ എന്ന് തുടങ്ങി കേരളം ഇന്ന് നേരിടുന്ന ഒട്ടേറെ പ്രശ്നങ്ങള്‍ക്ക് പരിഹാരം കാണണമെങ്കിൽ പ്രാദേശികമായി ഇവയ്ക്കുള്ള പ്രതിവിധികള് കണ്ടെത്തി ജനപങ്കാളിത്തത്തോടെ അവ നടപ്പാക്കേണ്ടത് അത്യന്താപേക്ഷിതമാണ്.\nവികേന്ദ്രീകരണ ആസൂത്രണത്തിന് മൂന്നുതരത്തിലുള്ള മെച്ചങ്ങള് ചൂണ്ടിക്കാണിക്കാൻ കഴിയും. ഒന്നാമതായി, പ്രാദേശിക പ്രത്യേകതകളെയും സാദ്ധ്യതകളെയും കണക്കിലെടുത്തുകൊണ്ട് പരിപാടികള് ആവിഷ്കരിക്കുന്നതിന് പ്രാദേശിക തലത്തിലേ കഴിയൂ. രണ്ടാമതായി, പരസ്പര ബന്ധങ്ങളെ കണക്കിലെടുത്തുകൊണ്ട് സമഗ്രമായ പരിപാടികള് പ്രാദേശികമായേ രൂപപ്പെടുത്താനാവൂ. മൂന്നാമതായി, സന്നദ്ധ പ്രവര്‍ത്തനത്തിലൂടെയും സംഭാവനയിലൂടെയും മറ്റുമുള്ള പ്രാദേശിക വിഭവ സമാഹരണത്തിന് വികേന്ദ്രീകരണം അത്യന്താപേക്ഷിതമാണ്.\nകുടിവെള്ളക്ഷാമത്തിനെതിരെ മാത്രമല്ല, കാര്‍ഷിക അഭിവൃദ്ധിക്കും വിദ്യാലയങ്ങളുടെയും ആശുപത്രികളുടെയും ഗുണനിലവാരം മെച്ചപ്പെടുത്തുന്നതിനും മാതൃ-ശിശു സംരക്ഷണത്തിനുമെല്ലാം അതിവിപുലമായൊരു ജനകീയ മുന്നേറ്റത്തിന് പശ്ചാത്തലമൊരുക്കുന്നതിന് അധികാര വികേന്ദ്രീകരണത്തിന് കഴിയുമെന്ന് അനുഭവം തെളിയിക്കുന്നു.\nകേരളത്തിലെ അധികാര വികേന്ദ്രീകരണ പ്രക്രിയ ഇനി പ്രഥമ പരിഗണന നൽകേണ്ടത് ഉൽപ്പാദന മേഖലകളിലെ ദൗർബല്യം പരിഹരിക്കുന്നതിനുവേണ്ടിയാണ്. ഈ മേഖലകളിലെ ഉൽപ്പാദനവും തൊഴിലവസരങ്ങളും വരുമാനവും വർദ്ധിപ്പിക്കണം.\nനീർത്തടാസൂത്രണത്തിന്റെ അടിസ്ഥാനത്തിലാവണം സുഭിക്ഷ കേരളം പദ്ധതി. ഇപ്പോൾ തന്നെ കേരളത്തിലെ തോടുകളും പുഴകളും വൃത്തിയാക്കുന്നതിനും സംരക്ഷിക്കുന്നതിനും തൊഴിലുറപ്പ് ഉപയോഗപ്പെടുത്തിയുള്ള കാമ്പയിനുണ്ട്. തോടുകളും പുഴകളും ജനകീയാടിസ്ഥാനത്തിൽ പുനരുദ്ധരിക്കുന്നതിന് വരട്ടാർ, കുട്ടംപേരൂരാർ, കിള്ളിയാർ, മീനച്ചിലാർ - മീനന്തറയാർ - കോടൂരാർ തുടങ്ങിയ ഒട്ടനവധി വിജയകരമായ അനുഭവങ്ങളുണ്ട്. തോടുകൾ ഒറ്റത്തവണ ചെളിവാരി വൃത്തിയാക്കിക്കഴിഞ്ഞാൽ അവ വീണ്ടും മലിനമാകില്ലായെന്ന് ഉറപ്പുവരുത്തുന്നതിന് തോടിന്റെ തടത്തിൽ ഖരമാലിന്യ സംസ്കരണവും സെപ്റ്റേജ് ശുചീകരണവും നടപ്പിലാക്കണം. പ്രാദേശിക ജലസംഭരണികൾ അഭിവൃദ്ധിപ്പെടുത്തണം. കാട്ടാക്കട, തളിപ്പറമ്പ് തുടങ്ങിയ മണ്ഡലങ്ങളിലെ പഞ്ചായത്തുകളെപ്പോലെ സമഗ്ര സ്ഥലജല പരിപാടികൾ തയ്യാറാക്കണം. ജനകീയാസൂത്രണത്തിനു മുമ്പായി പരീക്ഷണാടിസ്ഥാനത്തിൽ നടത്തിയ വിഭവ ഭൂപട കാമ്പയിന്റെ മാതൃകയിൽ ഈ പ്രവർത്തനം ഏറ്റെടുക്കാനാവും. ഈ നദി പുനരുദ്ധാരണ പ്രവർത്തനങ്ങളോടൊപ്പം ഇവ വന്നുപതിക്കുന്ന കുട്ടനാട് പോലുള്ള പ്രളയസമതല പ്രദേശങ്ങളുടെ ആവാഹശേഷി കൂട്ടുന്നതിനും മലിനീകരണം ഒഴിവാക്കുന്നതിനും നടപടി സ്വീകരിക്കണം.\nഇത്തരത്തിലുള്ള സമഗ്രമായ നീർത്തടാസൂത്രണത്തിന്റെ അടിസ്ഥാനത്തിൽവേണം പച്ചക്കറി, നെൽകൃഷി വ്യാപനത്തിനുള്ള പദ്ധതികൾ ആവിഷ്കരിക്കുവാൻ.\nതരിശുരഹിത കേരളം ഒരു പ്രായോഗിക ലക്ഷ്യമാണ്. ഒരുപ്പൂ ഇരിപ്പൂ ആക്കുന്നതിനും തുടർവ്വിളകളും ഇടവിളകളും കൃഷി ചെയ്യുന്നതിനും പ്രത്യേക പദ്ധതികൾ ഉണ്ടാക്കാനാവും. കുടുംബശ്രീയുടെ 70000 സംഘകൃഷി ഗ്രൂപ്പുകളിൽ ഇന്ന് മൂന്നു ലക്ഷം സ്ത്രീകൾക്ക് പണിയുണ്ട്. ഇത് ഇരട്ടിയായി വർദ്ധിപ്പിക്കാം. ഈ സംഘങ്ങൾക്കെല്ലാം കാർഷികവായ്പ കുറഞ്ഞ പലിശയ്ക്ക് ലഭ്യമാക്കാൻ തദ്ദേശ ഭരണ സ്ഥാപനങ്ങൾക്കും സഹകരണ സംഘങ്ങൾക്കും കൈകോർക്കാനാവും. പാടശേഖര സമിതികൾ, സ്വയം സഹായ സംഘങ്ങൾ, സഹകരണ സംഘങ്ങൾ തുടങ്ങിയവയുടെ സാദ്ധ്യതകൾ ആരായണം. ബ്ലോക്കുതലത്തിൽ കാർഷിക കർമ്മസേനകൾ രൂപീകരിച്ചുകൊണ്ട് യന്ത്രപിന്തുണ ഉറപ്പു നൽകാനും കഴിയും.\nവർഷംതോറും ഒരുകോടി മരങ്ങൾ നടാനുള്ള പദ്ധതി കേരള സർക്കാർ പ്രഖ്യാപിച്ചിട്ടുണ്ട്. മിയോവാക്കി വനങ്ങളും പച്ചത്തുരുത്തുകളും പലമടങ്ങ് ആകണം. പുരയിടകൃഷി തിരിച്ചുപിടിക്കണം. ബയോമാസിന്റെ വർദ്ധന മൃഗപരിപാലന മേഖലയ്ക്ക് പ്രോത്സാഹനമാകും. തോടുകളിലും കുളങ്ങളിലും മത്സ്യകൃഷിയാകാം.\nകേരളത്തിലെ കാർഷികോൽപ്പന്നങ്ങളുടെ പ്രത്യേകിച്ച് പഴവര്‍ഗ്ഗങ്ങൾ, കിഴങ്ങുവര്‍ഗ്ഗങ്ങൾ, മത്സ്യം, പാൽ തുടങ്ങിയവയുടെ മൂല്യവർദ്ധിത ഉൽപ്പന്നങ്ങൾ നിർമ്മിക്കാനുള്ള ചെറുകിട വ്യവസായ യൂണിറ്റുകളുടെ ശൃംഖല സൃഷ്ടിക്കുന്നതിനുള്ള സാദ്ധ്യതകൾ വലുതാണ്. വികേന്ദ്രീകൃതമായ ചെറുകിട ഉൽപ്പാദനമാണെങ്കിലും അവയുടെ ഏകീകൃത ഗുണമേന്മ ഉറപ്പുവരുത്തി കേന്ദ്രീകൃത വിപണനം ഉറപ്പുവരുത്തേണ്ടതുണ്ട്.\nകാർഷികേതര മേഖലയിൽ മൂന്നുതരത്തിലാണ് തൊഴിലവസരങ്ങൾ സൃഷ്ടിക്കാൻ കഴിയുന്നത്. ഒന്നാമത്തേത്, സഹകരണ സംഘങ്ങളിൽ നിന്നും മറ്റു സർക്കാർ ഏജൻസികളിൽ നിന്നും നൽകുന്ന വായ്പകളുടെ അടിസ്ഥാനത്തിലുള്ള ചെറുകിട സംരംഭങ്ങളാണ്. സർക്കാർ സ്ഥാപനങ്ങളായ കെ എസ് ഐ ഡി സി, കെ എഫ് സി, കെ എസ് എഫ് ഇ, വിവിധ വികസന കോർപ്പറേഷനുകൾ, സഹകരണസംഘങ്ങളും കേരള ബാങ്കുകളും, ജില്ലാ വ്യവസായ കേന്ദ്രങ്ങളുമായി ബന്ധപ്പെട്ടുള്ള വായ്പകൾ എന്നിവയെല്ലാം ഏകോപിപ്പിച്ച് കഴിയുന്നത്ര ഏകീകൃതമായ സൂക്ഷ്മ ചെറുകിട തൊഴിൽ സംരംഭ പ്രോത്സാഹന പരിപാടി ആവിഷ്കരിക്കും. പ്രതിവർഷം അമ്പതിനായിരം സംരംഭങ്ങൾ വീതം ആരംഭിക്കും. ഈ വായ്പകളുടെ പലിശ തദ്ദേശ സ്വയംഭരണ സ്ഥാപനങ്ങളും സംസ്ഥാന സർക്കാരും സംയുക്തമായി വഹിക്കും.\nകുടുംബശ്രീ, ബ്ലോക്ക് ട്രെയിനിംഗ് കേന്ദ്രങ്ങൾ, അസാപ്, തദ്ദേശ ഭരണ സ്ഥാപനങ്ങൾ രൂപം നൽകുന്ന പ്രത്യേക പരിശീലന പരിപാടികൾ വഴി നൈപുണി പോഷണ പരിപാടികൾ ശക്തിപ്പെടുത്തും. ഇത്തരത്തിൽ പരിശീലനം ലഭിക്കുന്നവർക്ക് സ്വയം തൊഴിലിന് അല്ലെങ്കിൽ വേതനാധിഷ്ഠിത തൊഴിലിനുള്ള പ്രത്യേക സ്കീമുകൾ തയ്യാറാക്കുവാൻ കഴിയും.\nഅവസാനമായി കുടുംബശ്രീയുടെയും സഹകരണ സംഘങ്ങളുടെയും ആഭിമുഖ്യത്തിൽ ജനകീയ ഹോട്ടൽ, പച്ചക്കറി വിപണനശാലകൾ, ഹോം ഷോപ്പികൾ, സേവനഗ്രൂപ്പുകൾ, നാളികേര സംഭരണ കേന്ദ്രങ്ങൾ തുടങ്ങിയ തൊഴിൽ ശൃംഖലകൾക്കു രൂപം നൽകാം.\nതൊഴിലുറപ്പ് പദ്ധതിക്ക് സംസ്ഥാന സർക്കാർ / തദ്ദേശ ഭരണ സ്ഥാപനങ്ങൾ അനുപൂരകമായി നൈപുണി വികസന പരിപാടികളും താൽക്കാലിക തൊഴിലുകളും സൃഷ്ടിക്കുന്നതിനെക്കുറിച്ചും ആലോചിക്കാവുന്നതാണ്. ചുരുക്കത്തിൽ അതിവിപുലമായ തോതിൽ കാർഷിക, കാർഷികേതര മേഖലകളിൽ കൂടുതൽ വരുമാനം ഉറപ്പുവരുത്തുന്ന സ്ഥായിയായ തൊഴിലുകൾ സൃഷ്ടിക്കുന്നതിലേയ്ക്ക് അധികാര വികേന്ദ്രീകരണം വളരണം.\nഈ മേഖലകളിലെ വിസ്മയകരമായ കുതിപ്പ് എങ്ങനെ നിലനിർത്താം എന്നതാണ് വെല്ലുവിളി. പരിഹാരബോധന ജനകീയ പ്രവർത്തനങ്ങൾ, കുട്ടികളുടെ കലാകായിക വാസനകൾക്കുള്ള പ്രത്യേക പ്രോത്സാഹനങ്ങൾ തുടങ്ങി പാഠ്യാനുബന്ധ പ്രവർത്തനങ്ങൾ ശക്തിപ്പെടുത്തേണ്ടതുണ്ട്.\nസ്കൂളുകളുടെ ഡിജിറ്റലൈസേഷൻ പ്രാദേശികതലത്തിൽ ജനജീവിതത്തിൽ പ്രതിഫലിപ്പിക്കാനാവണം. കെ-ഫോൺ ഇന്റർനെറ്റ് വീടുകളിൽ എത്തിക്കും. കുടുംബശ്രീ വഴി ലാപ്ടോപ്പുകൾ നൽകാനാവണം. അങ്ങനെ എല്ലാ വീടുകളിലും കമ്പ്യൂട്ടർ സാക്ഷരത ഉറപ്പുവരുമ്പോൾ പ്രാദേശിക ഭരണ സംവിധാനത്തെ പൂര്‍ണ്ണമായും ഓൺലൈനാക്കി മാറ്റാനാവും. ഡിജിറ്റൽ ഡിവൈഡ് ഇല്ലാത്ത സാർവ്വത്രിക കമ്പ്യൂട്ടർ സാക്ഷരതയുള്ള ഒരു കേരളത്തെ സൃഷ്ടിക്കാനാവും.\nഎല്ലാ പ്രാഥമികാരോഗ്യ കേന്ദ്രങ്ങളും കുടുംബാരോഗ്യ കേന്ദ്രങ്ങളായി മാറുമ്പോൾ ഡോക്ടർമാരുടെയും ആരോഗ്യ ജീവനക്കാരുടെയും എണ്ണം ഇരട്ടിയാകും. രാവിലെയും വൈകുന്നേരവും ഒ പി ഉണ്ടാവും. ഇവ കേന്ദ്രമാക്കിക്കൊണ്ട് ആരോഗ്യ വോളണ്ടിയർമ്മാരുടെ സഹായത്തോടെ ആശാ പ്രവർത്തകരുടെയും കുടുംബാരോഗ്യ കേന്ദ്രങ്ങളുടെയും നേതൃത്വത്തിൽ മുഴുവൻ പൗരന്മാരുടെയും ആരോഗ്യവിവരങ്ങൾ സംബന്ധിച്ച ഡാറ്റാബേസുണ്ടാക്കിയാൽ പ്രധാനപ്പെട്ട ജീവിതശൈലീ രോഗങ്ങൾ ആരംഭം മുതൽ തിരിച്ചറിയാനുള്ള കാമ്പയിനുകളും മറ്റും സംഘടിപ്പിക്കാനാവും. രോഗപ്രതിരോധത്തിനുള്ള ജീവിതശൈലീ മാറ്റങ്ങൾ ജനകീയ ഇടപെടലിന്റെ ഭാഗമായി കൊണ്ടുവരാൻ കഴിഞ്ഞാൽ രോഗാതുരത കുറയ്ക്കാൻ കഴിയും. കേരളത്തിന്റെ മരണനിരക്ക് വളരെ താഴ്ന്നതാണെങ്കിലും രോഗാതുരത വളരെ ഉയർന്നതാണ്. ഇനി രോഗാതുരതയും താഴ്ത്തണം.\nസ്വന്തമായി പാലിയേറ്റീവ് കെയർ സംഘടനകൾ ഉണ്ടാക്കുന്നതിനു പകരം നിലവിലുള്ള സംഘടനകളെ ഏകോപിപ്പിക്കുന്ന പ്രവർത്തനമാണ് തദ്ദേശ സ്ഥാപനങ്ങൾ നടത്തേണ്ടത്. ടെലിമെഡിസിൻ സൗകര്യം പാലിയേറ്റീവ് രംഗത്ത് വലിയ സഹായമായിരിക്കും.\nവാർദ്ധക്യത്തിൽ പൗരർക്ക് അർഹമായ സ്ഥാനങ്ങൾ ഉറപ്പുവരുത്തി അവരുടെ ജീവിതം സമാധാന പൂര്‍ണ്ണവും പ്രയോജനപ്രദവും അന്തസ്സുറ്റതുമാക്കുന്നതിന് എല്ലാ തദ്ദേശ ഭരണ സ്ഥാപനങ്ങളും ബാദ്ധ്യസ്ഥരാണ്. ആയതിനാൽ എല്ലാ തദ്ദേശ ഭരണ സ്ഥാപനങ്ങളും സമ്പൂര്‍ണ്ണ വയോസൗഹൃദ തദ്ദേശ ഭരണസ്ഥാപനമായി മാറണം. ഇതിനുള്ള മാനദണ്ഡങ്ങൾ ഇതിനകം തീരുമാനിച്ചു കഴിഞ്ഞിട്ടുണ്ട്: വയോജന ഗ്രാമസഭകൾ, പൊതു ഇടങ്ങളിൽ തടസ്സരഹിത സഞ്ചാരത്തിന് സഹായകരമായ സൗകര്യങ്ങൾ, അവകാശാനുകൂല്യങ്ങൾ, എല്ലാ വാർഡുകളിലും വയോക്ലബുകൾ.\nഭിന്നശേഷിക്കാരുടെ സംരക്ഷണത്തിന് ബഡ് സ്കൂളുകൾ സർവ്വത്രികമാക്കേണ്ടതുണ്ട്.\nലൈഫ് മിഷന്റെ ലക്ഷ്യം എല്ലാവർക്കും വീട് നൽകുകയാണ്. ജലജീവൻ മിഷൻ ഫലപ്രദമായി നടപ്പാക്കിയാൽ എല്ലാ വീടുകളിലും കുടിവെള്ളമെന്ന മുദ്രാവാക്യം യാഥാർത്ഥ്യമാക്കാനാകും. ഹരിതമിഷന്റെ ആഭിമുഖ്യത്തിൽ ഏതാണ്ട് പകുതി തദ്ദേശ ഭരണ സ്ഥാപനങ്ങളിൽ വിജയകരമായി നടപ്പാക്കിയ ഖരമാലിന്യ സംസ്കരണം സംരംഭാടിസ്ഥാനത്തിൽ സാർവ്വത്രികമാക്കാനാവണം.\nജന്‍ഡർ ബജറ്റിംഗ് സ്ത്രീപദവി മെച്ചപ്പെടുത്തുന്നതിന് ലക്ഷ്യമിട്ടുകൊണ്ട് കൂടുതൽ സമഗ്രമാക്കേണ്ടതുണ്ട്. സ്ത്രീകൾക്കു നേരെയുള്ള അതിക്രമങ്ങളെ ചെറുക്കുന്നതിന് പ്രാദേശിക ഇടപെടലുകൾക്ക് വലിയ പങ്കുവഹിക്കാനാവും. എല്ലാ പഞ്ചായത്തുകളെയും നഗരസഭകളെയും സ്ത്രീസൗഹൃദമാക്കുന്നതിനു വേണ്ടിയുള്ള പ്രത്യേക കാമ്പയിൻ നടത്തുന്നതാണ്. ഇതിന്റെ ഭാഗമായി എല്ലാ തദ്ദേശ ഭരണ സ്ഥാപനങ്ങളും സ്ത്രീകൾക്കെതിരെയുള്ള അതിക്രമങ്ങളുടെ മാപ്പിംഗ് നടത്തുന്നതാണ്. സ്ത്രീകൾക്കെതിരായ അതിക്രമങ്ങൾ എവിടെവെച്ച്, എപ്പോൾ, ഏതു സമയത്ത്, ആരിൽ നിന്ന് ഉണ്ടാകുന്നു എന്നുള്ളതിനെക്കുറിച്ച് ഒരു ധാരണ ഓരോ പ്രദേശത്തും എത്തിച്ചേരണം. ഈ അതിക്രമങ്ങൾ കുറയ്ക്കുന്നതിനു വേണ്ടിയുള്ള പ്രൊജക്ടുകൾ നിർബ്ബന്ധമായും പദ്ധതിയിൽ ഉൾപ്പെടുത്തണം.\nഇതിൽ കുടുംബശ്രീ പ്രസ്ഥാനത്തിനു വലിയ പങ്കുവഹിക്കാനാവും. ഫലപ്രദമായ മൈക്രോഫിനാൻസ് ഏജൻസിയെന്ന നിലയിൽ നിന്നും കേരളത്തിലെ ഏറ്റവും പ്രധാനപ്പെട്ട തൊഴിൽ ഏജൻസിയെന്ന നിലയിലേയ്ക്ക് കുടുംബശ്രീ പരിവർത്തനം ചെയ്യപ്പെടണം. കേരളത്തിലെ സ്ത്രീകളുടെ തൊഴിൽ പങ്കാളിത്തം ഉയരുന്നതിൽ കുടുംബശ്രീയുടെ പങ്ക് പ്രകടമാണ്.\nതദ്ദേശ ഭരണ സ്ഥാപനങ്ങളുടെ ആഭിമുഖ്യത്തിലുള്ള പ്രാദേശിക ദുരന്ത നിവാരണ മാനേജ്മെന്റ് പ്ലാനുകൾ വിപുലമായ കാമ്പയിന്റെ അടിസ്ഥാനത്തിൽ പുതുക്കേണ്ടതുണ്ട്. ഈ പദ്ധതി പഠിക്കുകയും അതിനുള്ള തയ്യാറെടുപ്പുകൾ നടത്തുകയും ചെയ്യേണ്ടത് ഓരോ പഞ്ചായത്തിലെയും സാമൂഹ്യസന്നദ്ധ സേനയുടെ ചുമതലയാണ്. തദ്ദേശ ഭരണ സ്ഥാപനങ്ങളോട് ബന്ധപ്പെട്ടാണ് ഈ സേന പ്രവർത്തിക്കേണ്ടത്.\nജനകീയാസൂത്രണ പ്രസ്ഥാനത്തിലുടെ രൂപപ്പെടുത്തുകയും പ്രവര്‍ത്തനക്ഷമമാക്കുകയും ചെയ്ത ജനകീയസംഘടനാ സംവിധാനങ്ങളായ ഗ്രാമസഭ വാര്‍ഡ് സഭകൾ, വാര്‍ഡ് വികസന സമിതികൾ, അയല്‍ക്കൂട്ടങ്ങൾ, കര്‍മ്മസമിതികൾ, വികസനസെമിനാർ, ഗുണഭോക്തൃ സമിതികൾ, സന്നദ്ധ-സാങ്കേതിക സമിതികള്, സോഷ്യൽ ഓഡിറ്റ് സംവിധാനം എന്നിവയെ സജീവമാക്കി മാറ്റുകയും പ്രാദേശിക വികസനത്തിലും ഭരണനിര്‍വ്വഹണത്തിലും പങ്കാളികളാക്കി മാറ്റുകയും ചെയ്യുക. ജനകീയ പങ്കാളിത്ത സംഘടനാസംവിധാനങ്ങള്‍ക്ക് നിയമപരിരക്ഷ നൽകുന്നതിനായി കേരളപഞ്ചായത്തിരാജ് / മുനിസിപ്പല് നിയമത്തിൽ ഭേദഗതിവരുത്തുന്നതിന് നടപടികൾ സ്വീകരിക്കേണ്ടതാണ്.\nഇതിലേറ്റവും സുപ്രധാനം ഗ്രാമസഭകള് ഫലപ്രദമാക്കുക എന്നതാണ്. ഇതിനുള്ള മാര്‍ഗ്ഗം ഗ്രാമസഭയുടെ ഉപഘടകങ്ങളായി കുടുംബശ്രീ അയല്‍ക്കൂട്ടങ്ങളെയും റെസിഡന്‍സ് അസോസിയേഷനുകളെയും പുരുഷ സ്വയംസഹായ സംഘങ്ങളെയും അംഗീകരിക്കുകയാണ്. ഗ്രാമസഭയ്ക്കു മുന്നേ അജണ്ടക്കുറിപ്പ് ഈ സംഘങ്ങള്‍ക്കു ലഭ്യമാക്കണം. അവരുടെ അഭിപ്രായങ്ങള് കുറിപ്പായി നല്‍കുകയോ ഗ്രാമസഭയിൽ അവതരിപ്പിക്കുകയോ ചെയ്യുക. ഗുണഭോക്തൃ ലിസ്റ്റും ഇതുപോലെ പരിശോധനയ്ക്കായി ലഭ്യമാക്കേണ്ടതാണ്. വാര്‍ഡിൽ നടക്കുന്ന വികസന പ്രവര്‍ത്തനങ്ങളെക്കുറിച്ച് ആരായുന്ന വിവരങ്ങൾ ഇവര്‍ക്കു ലഭ്യമാക്കാനുള്ള ബാദ്ധ്യത തദ്ദേശ സ്വയംഭരണ സ്ഥാപനത്തിനുണ്ടാകും. സോഷ്യല് ഓഡിറ്റ് എല്ലാ പദ്ധതികള്‍ക്കും നിര്‍ബ്ബന്ധമാക്കണം. മരാമത്തു പണികള് നടക്കുമ്പോൾ ബോര്‍ഡിൽ നിര്‍ദ്ദിഷ്ട പ്രൊജക്ടിന്റെ വിശദാംശങ്ങൾ പ്രദര്‍ശിപ്പിച്ചിരിക്കണം. ഓരോ വാര്‍ഡിലെയും പ്രൊജക്ടുകളുടെ നിര്‍വ്വഹണം സംബന്ധിച്ചുള്ള വിശദാംശങ്ങൾ അയല്‍ക്കൂട്ടങ്ങള്‍ക്കും മറ്റും ലഭ്യമാക്കണം. അവരെ പങ്കാളികളാക്കിക്കൊണ്ടുള്ള സോഷ്യല് ഓഡിറ്റാണ് അഭികാമ്യം.\nതദ്ദേശ സ്വയംഭരണ സ്ഥാപനങ്ങള് തയ്യാറാക്കിയ പദ്ധതികളും കേന്ദ്ര സംസ്ഥാന സര്‍ക്കാരുകളുടെ പദ്ധതികളും സംയോജിപ്പിച്ച് ജില്ലയിലെ വികസന പ്രവര്‍ത്തനങ്ങളുടെ റിപ്പോര്‍ട്ടു തയ്യാറാക്കണം. ഈ വേളയില് ഡി പി സി വിദഗ്ധരുടെ സഹായത്തോടുകൂടി ജില്ലയിലെ വിഭവങ്ങളെയും പ്രശ്നങ്ങളെയും വിലയിരുത്തി ഒരു പരിപ്രേക്ഷ്യപദ്ധതി തയ്യാറാക്കുന്നു. ഇവ രണ്ടും താരതമ്യപ്പെടുത്തിയാല് നടപ്പിലാക്കിയ പദ്ധതികളിലെ ആവര്‍ത്തനങ്ങളും വിടവുകളും വൈരുദ്ധ്യങ്ങളും വെളിപ്പെടും. ഇവ ഒഴിവാക്കാനുള്ള മാര്‍ഗ്ഗനിര്‍ദ്ദേശങ്ങൾകൂടി ചേരുന്നതായിരിക്കും ജില്ലാ പദ്ധതി. 2001ല് ആവിഷ്കരിച്ച രീതിസമ്പ്രദായത്തില് ഒരു മാറ്റമേ വരുത്തേണ്ടതുള്ളൂ. പരീക്ഷണാടിസ്ഥാനത്തില് കൊല്ലത്തു ചെയ്ത ജില്ലാ പ്ലാനിലെന്നപോലെ സ്ഥലമാനങ്ങളും കൂടി ഈ രേഖയില് സംയോജിപ്പിക്കും.\nജനകീയാസൂത്രണം മുതൽ കഴിഞ്ഞ രണ്ട് ഇടതുപക്ഷ സർക്കാരുകളും തുടങ്ങിവയ്ക്കുകയും യു ഡി എഫ് അട്ടിമറിക്കുകയും ചെയ്ത ഒരു സുപ്രധാന നടപടിയായിരുന്നു പഞ്ചായത്ത്-നഗരസഭ-ഗ്രാമ വികസന ഗ്രൂപ്പുകളുടെ ഏകോപനം. ഇത് ഇപ്പോൾ യാഥാർത്ഥ്യമായി. എന്നുമാത്രമല്ല, ഏകീകൃത കേഡറും നിലവിൽവന്നു. ഇതിനോട് പൂര്‍ണ്ണമായും പൊരുത്തപ്പെടാത്ത ചില വിഭാഗങ്ങളുമുണ്ട്. അവരെ പൂര്‍ണ്ണമായും പുതിയ സംവിധാനത്തിലേയ്ക്ക് ഉൾച്ചേർക്കണം.\nജനാധിപത്യപരമായ അധികാര വികേന്ദ്രീകരണത്തിനർത്ഥം ഓരോ തട്ടിലുമുള്ള ഉദ്യോഗസ്ഥര് അതതു തട്ടിലെ തിരഞ്ഞെടുക്കപ്പെട്ട ജനപ്രതിനിധികളോട് ഉത്തരവാദിത്വപ്പെട്ട് പ്രവര്‍ത്തിക്കുകയെന്നുള്ളതാണ്. ഈ ഒരു അവബോധം സംസ്ഥാനത്തെ ഭരണസംവിധാനത്തില് ഇനിയും ഉണ്ടാകേണ്ടിയിരിക്കുന്നു. ഇന്നത്തെ ഉദ്യോഗസ്ഥ സംവിധാനത്തെ ജനകീയമായ ഒരു അഴിച്ചുപണിക്ക് വിധേയമാക്കി ഒരു പുതിയ ഭരണ സംസ്കാരത്തിന് രൂപംനല്‍കണം. അധികാര വികേന്ദ്രീകരണം നടപ്പിലാക്കുന്നതോടെ തങ്ങളുടെ അധികാരം കുറഞ്ഞുപോകുമെന്നാണ് പല ഉദ്യോഗസ്ഥരും ഭയപ്പെടുന്നത്. എന്നാല് വാസ്തവം നേര്‍വ്വിപരീതമാണ്. താഴെ തട്ടിലുള്ള ഉദ്യോഗസ്ഥരുടെ ചുമതലകള് പലമടങ്ങ് കൂടാനാണ് പോകുന്നത്. എന്നാല് മേലുദ്യോഗസ്ഥന് മാത്രമല്ല തദ്ദേശ ഭരണ ജനപ്രതിനിധികള്‍ക്കുകൂടി ഉദ്യോഗസ്ഥരുടെ മേല്‍നോട്ട അധികാരം ഉണ്ടാകും. ജനാധിപത്യപരമായ അധികാര വികേന്ദ്രീകരണ പ്രക്രിയയില് ഇത് ഒഴിച്ചുകൂടാനാവാത്ത ഒന്നാണ്. അധികാര വികേന്ദ്രീകരണത്തിന്റെ ഫലമായി ജനങ്ങളും ഉദ്യോഗസ്ഥരും ജനപ്രതിനിധികളും തമ്മിൽ ഒരു പുതിയ സമവാക്യം ഉണ്ടായിവരേണ്ടതുണ്ട്.\nപ്രാദേശിക പദ്ധതി രൂപീകരണത്തിലും പരിശോധനയിലും നിര്‍വ്വഹണത്തിലും അതത് പ്രദേശത്ത് ലഭ്യമായ റിട്ടയര് ചെയ്തവര് ഉള്‍പ്പെടെയുള്ളവരുടെ വൈദഗ്ധ്യം പ്രയോജനപ്പെടുത്തണം. പദ്ധതി രൂപീകരണച്ചട്ടത്തില് അതത് തദ്ദേശ ഭരണ സ്ഥാപനങ്ങളെ സഹായിക്കുന്നതിനും പദ്ധതി വിലയിരുത്തൽ പ്രക്രിയയിലും അംഗീകാരത്തിലും ജില്ലാആസൂത്രണ സമിതികളെ സഹായിക്കുന്നതിനും സന്നദ്ധ-സാങ്കേതിക വിദ്ഗ്ധരുടെ സേവനം പ്രയോജനപ്പെടുത്തുന്നതിനായുള്ള സംഘടനാസംവിധാനം ഏറെ ഗുണം ചെയ്യും. പ്രാദേശിക വികസനത്തിലും ഭരണനിര്‍വ്വഹണത്തിലും നിലനിൽക്കുന്ന ഉദ്യോഗസ്ഥ മേധാവിത്വശൈലിയും ഏകപക്ഷീയമായ തീരുമാനങ്ങളും ഇല്ലാതാക്കാന് ഇത്തരം സമിതികളിലൂടെ കഴിയും. ഇങ്ങനെയുള്ള സാങ്കേതികവിദഗ്ധരെ തിരഞ്ഞെടുക്കുന്നതിനുള്ള പൂര്‍ണ്ണ അധികാരം അതതു തദ്ദേശ സ്വയംഭരണ സ്ഥാപനങ്ങള്‍ക്കായിരിക്കണം.\nഅധികാര വികേന്ദ്രീകരണം എന്നത് ഒറ്റയടിക്ക് പൂര്‍ത്തിയാകുന്ന ഒരു അട്ടിമറിയല്ല. അത് ഒരു തുടര്‍പ്രക്രിയയാണ്. പുതിയ നിയമങ്ങളും ചട്ടങ്ങളും ഭരണ പരിഷ്കാരങ്ങളും മാത്രമല്ല ജനപ്രതിനിധികളുടെയും ഉദ്യോഗസ്ഥരുടെയും ജനങ്ങളുടെ തന്നെയും മനോഭാവത്തിൽ ഒരു മാറ്റം അത് ആവശ്യപ്പെടുന്നു.


കേന്ദ്ര കമ്മിറ്റി – Media Mangalam\nപിന്നോട്ടടിക്ക് കാരണം പാർട്ടിക്ക് യൗവനം നഷ്ടമായത്; കൂടുതൽ ചെറുപ്പമാകാൻ തയ്യാറെടുത്ത് സിപിഎം; തലമുറ മാറ്റത്തിന് ദേശീയ തലത്തിലും തയ്യാറെടുക്കുമ്പോൾ പ്രത്യേക പരിഗണന ലഭിക്കുക പിണറായി വിജയന് മാത്രം\nന്യൂഡൽഹി: കേരളം കാട്ടിയ വഴിയേ നടക്കാനുറച്ച് സിപിഎം. പാർട്ടിക്ക് പിന്നോട്ടടി സംഭവിച്ചത് യൗവനം നഷ്ടപ്പെട്ടതിനാലാണെന്ന് പാർട്ടി കേന്ദ്ര കമ്മിറ്റി വിലയിരുത്തി. കേരളത്തിലെ ഭരണത്തുടർച്ചയിലും സർക്കാർ രൂപീകരണത്തിലും സ്വീകരിച്ച…


OICC UAE: തള്ളിപ്പറഞ്ഞില്ലെങ്കില് വിഎസ് പുറത്തായേനെ\nതന്നെ തള്ളിപ്പറഞ്ഞില്ലായിരുന്നുവെങ്കില് വി എസ് അച്യുതാനന്ദന് പാര്‍ട്ടിയില് നിന്ന് പുറത്താകുമായിരുന്നു എന്ന് ബെര്‍ലിന് കുഞ്ഞനന്തന് നായര്. എന്നാല് താന് ഒരിക്കലും വി എസിനെ തള്ളിപ്പറയാന് തയ്യാറാകില്ലെന്നും അദ്ദേഹം വ്യക്തമാക്കി.\nപാര്‍ട്ടിക്കുള്ളില് നിന്നുകൊണ്ട് വി എസും പുറത്ത് നിന്ന് താനും തുടരുന്ന സമരങ്ങള് സമാനസ്വഭാവമുള്ളതാണെന്ന് ബെര്‍ലിന് ചൂണ്ടിക്കാട്ടി. വി എസുമായി വര്‍ഷങ്ങളായി തുടരുന്ന ബന്ധം ഇനിയും തുടരുമെന്നും അദ്ദേഹം പറഞ്ഞു.\nപാര്‍ട്ടി സെക്രട്ടറി പിണറായി വിജയനെതിരെ ബെര്‍ലിന് എഴുതിയ കാര്യങ്ങള് തെറ്റാണെന്നും ഈയിടെ ബെര്‍ലിന് ചില മാധ്യമങ്ങള്‍ക്ക് നല്‍കിയ അഭിമുഖങ്ങളില് പറഞ്ഞ കാര്യങ്ങള് ശരിയല്ലെന്നും വി എസ് വ്യാഴാഴ്ച പറഞ്ഞിരുന്നു. ഇത് താന് ബെര്‍ലിനെ ഫോണില് വിളിച്ച് അറിയിച്ചിട്ടുണ്ടെന്നും അദ്ദേഹം വ്യക്തമാക്കിയിരുന്നു. ബര്‍ലിന്റെ വീട് സന്ദര്‍ശിച്ചപ്പോള് രാഷ്ട്രീയം ചര്‍ച്ച ചെയ്തിട്ടില്ല. ഇത്തരം ആരോപണങ്ങള് തെറ്റാണ്. സി എച് കണാരനെക്കുറിച്ചുള്ള കാര്യങ്ങള് മാത്രമാണ് സംസാരിച്ചതെന്നും വി എസ് പറഞ്ഞിരുന്നു.\nവിലക്ക് ലംഘിച്ച് വി എസ് ബര്‍ലിന്റെ വീട് സന്ദര്‍ശിച്ചത് പാര്‍ട്ടിയെ ചൊടിപ്പിച്ചിരുന്നു. തനിക്ക് ഊണുവിലക്കുണ്ടെന്ന് വി എസ് മാധ്യമങ്ങള്‍ക്ക് മുന്നില് പറഞ്ഞതും പാര്‍ട്ടിയെ പ്രകോപിപ്പിച്ചിരുന്നു. വി എസിന്റെ സന്ദര്‍ശനത്തെ തുടര്‍ന്ന് ചില നേതാക്കള്‍ക്കെതിരെ ബെര്‍ലിന് രൂക്ഷമായ വിമര്‍ശനങ്ങള് അഴിച്ചുവിടുന്നതും പാര്‍ട്ടി നിരീക്ഷിച്ചു വരികയായിരുന്നു. വി എസ് ബെര്‍ലിനെ തള്ളിപ്പറഞ്ഞ് നിലപാടില് മാറ്റം വരുത്തണമെന്ന് പാര്‍ട്ടി കണ്ണൂര് ജില്ലാ കമ്മിറ്റി ആവശ്യപ്പെട്ടിരുന്നു. ഈ സാഹചര്യത്തില് സംസ്ഥാനസമിതി യോഗം ചേരുന്നതിനിടെ വാര്‍ത്താസമ്മേളനം വിളിച്ച് ചേര്‍ത്ത് വി എസ് തെറ്റ് തിരുത്തുകയായിരുന്നു.\nPosted by sarjith kuttamparambath at Thursday, August 11, 2011


Manoj Veetikad, May 11, 2021 May 11, 2021\nഒരു പകലും കുറേ രാത്രികളും\nകഥയിലും സാഹിത്യത്തിലും എന്തിനാണ് വ്യത്യസ്ത ധാരകൾ എന്ന ചോദ്യത്തിന് സാഹിത്യത്തോളം തന്നെ പഴക്കമുണ്ട്. പല കാലത്ത് പലവിധത്തിൽ അഭിസംബോധന ചെയ്യപ്പെട്ട ഈ ചോദ്യം ഇക്കാലത്തും പ്രസക്തമാണ്. സാഹിത്യത്തിലെ പെണ്ണെഴുത്ത്, ദളിതെഴുത്ത് ആധുനിക ഉത്തരാധുനിക പ്രസ്ഥാനങ്ങൾ തുടങ്ങി സർവതിൻ്റേയും ഒപ്പം സമാന്തരമായി വളരുകയും സഞ്ചരിക്കുകയും ചെയ്ത ശാഖ തന്നെയാണ് പൈങ്കിളി എന്നു നാം വിളിച്ച, വിളിക്കുന്ന ജനപ്രിയ സാഹിത്യം. തുടക്കം മുതൽ ഇന്നുവരെ ഈ വിഭാഗം കൈകാര്യം ചെയ്യുന്നത് മനുഷ്യൻ്റെ ഏറ്റവും ലളിതമായ അവസ്ഥകളേയും മനുഷ്യബന്ധങ്ങളിലെ വൈകാരിക വിക്ഷുബ്ധതകളേയുമാണ്. മാതൃത്വം, സാഹോദര്യം, പ്രണയം, തുടങ്ങി മനുഷ്യൻ്റെ അടിസ്ഥാനപരവും എല്ലാവർക്കും ബാധകമായതുമായ വിഷയങ്ങളെ കൈകാര്യം ചെയ്യുന്നതു കൊണ്ടാവാം ഈ ശാഖ കൂടുതൽ വായനക്കാരെ നേടിയത്. പൈങ്കിളി സാഹിത്യം എപ്പോഴും പരമ്പരാഗത നിലപാടുകളെ ചുറ്റിപ്പറ്റി നിലനിൽക്കാനാണ് ഇഷ്ടപ്പെട്ടത്. അത് ജാതിയെക്കുറിച്ചുള്ള ചർച്ചയെ കീഴ്ജാതി മേൽജാതി പ്രണയവുമായി മാത്രമേ ബന്ധിപ്പിക്കുകയുള്ളൂ. ദളിത് വിഷയങ്ങളെ കൈകാര്യം ചെയ്യുന്നതിന് മുതലാളി തൊഴിലാളി / ജന്മി കുടിയാൻ വ്യവസ്ഥയുടെ പാഠങ്ങൾക്കു പകരം തൊഴിലാളിയുടെ മകളും മുതലാളിയുടെ മകനും തമ്മിലുള്ള പ്രേമത്തെ മാത്രമേ ഉപയോഗിക്കുകയുള്ളൂ. ഏതു വലിയ സാമൂഹ്യ പ്രതിസന്ധിയിലും അത് വ്യക്തിയുടെ സ്വകാര്യ വികാരങ്ങളെക്കുറിച്ച് മാത്രമേ ചർച്ച ചെയ്യുകയുള്ളൂ. അതു കൊണ്ടാണ് പൈങ്കിളി സാഹിത്യത്തിന് സമാന്തരമായി മാത്രം നിലനിൽക്കേണ്ടി വന്നത്. ഗഹനമായ സാമൂഹ്യ നിരീക്ഷണങ്ങളും നിർവചനങ്ങളും ജീവിതത്തെക്കുറിച്ചും മനുഷ്യനെക്കുറിച്ചും പ്രകൃതിയെക്കുറിച്ചും ദളിതനെക്കുറിച്ചും സ്ത്രീയെക്കുറിച്ചുമെല്ലാമുള്ള സമഗ്ര വീക്ഷണങ്ങളുമുൾപ്പെടുന്ന വിപുലമായ സാഹിത്യം കഥയായും കവിതയായും നോവലായും സിനിമയായും വേറൊരു ധാരയായി പ്രവർത്തിക്കുമ്പോൾ തന്നെ പൈങ്കിളി ജനപ്രിയമായിത്തന്നെ നിലനിൽക്കുകയും ചെയ്യുന്നുണ്ടായിരുന്നു. ഇതേ രീതിയിൽ വേറിട്ടു തന്നെ ഇവ പ്രവർത്തിക്കേണ്ടതുണ്ടോ, പൈങ്കിളിക്ക് മുഖ്യധാരയിലേക്ക് പ്രവേശനം നൽകിയാൽ എന്തു സംഭവിക്കാനാണ് തുടങ്ങിയ വിപുലമായ ചർച്ചകൾക്ക് വഴിവെക്കാവുന്ന ചോദ്യങ്ങൾ കൂടുതൽ പ്രസക്തമാവുന്ന വായനക്കാലത്താണ് നാം ഇപ്പോൾ ജീവിക്കുന്നത്.സാഹിത്യത്തിനും കഥക്കും സമൂഹത്തിൽ വലിയ പങ്കൊന്നുമില്ല എന്ന നിലപാട് സാഹിത്യ മൂല്യങ്ങളിൽ വെള്ളം ചേർക്കാനുള്ള എളുപ്പവഴിയാണ്. ആ വഴിക്കാണ് മിക്കവാറും പത്രാധിപരും എഴുത്തുകാരും നീങ്ങുന്നതും. അധികം താമസിയാതെ മനോരമ ആഴ്ചപ്പതിപ്പിലും മംഗളം വാരികയിലും മാധ്യമം ആഴ്ചപ്പതിപ്പിലും ഒരേ എഴുത്തുകാരുടെ തുടരൻ നോവലുകൾ നമുക്ക് വായിക്കാൻ കഴിഞ്ഞേക്കും. അതൊരു കുറ്റമൊന്നുമല്ല .. അതാണല്ലോ സമഭാവന.\nമാധ്യമം ആഴ്ചപ്പതിപ്പിൽ ഫർസാന അലിയുടെ പാവക്കൂട്ട് എന്നൊരു കഥയുണ്ട്. എങ്ങനെ ഇതെല്ലാം എഴുതാൻ കഴിയുന്നു എന്ന് നമ്മെ അമ്പരപ്പിക്കും വിധം പഴഞ്ചനും അപ്രസക്തവുമാണ് കഥ. ഭർത്താവ് വീടു വിട്ടു പോയ ശേഷം ഭർത്താവിൻ്റെ കാമുകിയെ അന്വേഷിച്ചിറങ്ങുന്ന നായിക, ഒടുവിൽ അവളെ കണ്ടെത്തുമ്പോൾ അവൾക്ക് ഭ്രാന്താണെന്ന് മനസിലായി അസ്ത പ്രജ്ഞയാകുന്നതാണ് കഥ. ഇതിനിടയിൽ നായികക്ക് കുട്ടികളുണ്ടാവാത്തത്, ചികിത്സ, ഭർത്താവ് കാമുകിയെ യാദൃച്ചികമായി കണ്ടു മുട്ടുന്നത്, സിനിമ, ഗർഭം, അബോർഷൻ തുടങ്ങി സകല ഘടകങ്ങളുമുണ്ട്. എന്തു മൂല്യത്തിൻ്റെ അടിസ്ഥാനത്തിലാണ് ഈ കഥ മാധ്യമം പ്രസിദ്ധീകരിച്ചത് എന്ന് എത്ര ആലോചിച്ചിട്ടും പിടി കിട്ടിയില്ല. മുപ്പത് വർഷം മുമ്പത്തെ അസൽ പൈങ്കിളി കഥയാണ് പാവക്കൂട്ട് . സജിൽ ശ്രീധർ എഴുതിയ ഇ.എം എസിൻ്റെ കത്രിക കഥ എന്ന സങ്കേതത്തോട് കാര്യമായ സാദൃശ്യമൊന്നുമില്ലാത്ത ഒരു രചനയാണ്. ആവർത്തന വിരസമായ ഓർമക്കുറിപ്പുകൾ എന്നതിലപ്പുറം ആ കഥക്ക് എന്തെങ്കിലും പ്രസക്തിയുണ്ടെന്ന് തോന്നിയില്ല. മാധ്യമത്തിൽ തന്നെ വീണ എഴുതിയ എം.ഐ ബാൻഡ് എന്ന കഥ ഒരു സ്ത്രീയുടെ ഒരു ദിവസത്തെ സഞ്ചാരപഥമാണ്. രാവിലെ എഴുന്നേറ്റപ്പോൾ കൈയിൽ കെട്ടിയ എം ഐ ബാൻഡ് വൈകുന്നേരം ഊരി വക്കും വരെ അതു രേഖപ്പെടുത്തിയ ദൂരം അമ്പരപ്പിക്കുന്നതാണ്.സ്ത്രീയുടെ ജീവിതം പലപ്പോഴും അങ്ങനെയാണ്. വീണയുടെ കഥയിലെ സ്ത്രീ – വദന – ഞായറാഴ്ച രാവിലെ പ്രഭാത നടത്തം മുതലുള്ള എല്ലാ പ്രവൃത്തിയും ചെയ്യുന്നത് അത്യധികം സന്തോഷത്തോടെയാണെന്നതാണ് കഥയുടെ സൗന്ദര്യം. തനിക്കു വിധിച്ചിട്ടുള്ളത് ഇതൊക്കെയാണ് എന്ന് ബോധ്യപ്പെട്ടു കഴിയുമ്പോൾ അതൊക്കെയാണ് തൻ്റെ സന്തോഷമെന്ന് സ്വയം പ്രഖ്യാപിക്കുന്ന സാമാന്യ സ്ത്രീയുടെ എല്ലാ സ്വഭാവങ്ങളും വദനയിൽ ദർശിക്കാം.. അവൾക്ക് ലോകത്തെ കുറിച്ച് കാഴ്ചപ്പാടുകളുണ്ട്, സ്വന്തം നിലപാടുകളുണ്ട്, എല്ലാം കൃത്യമായി സംഘടിപ്പിക്കാൻ ശേഷിയുള്ളവളാണ്. പക്ഷേ അവൾ നടക്കുന്ന ദൂരമത്രയും വട്ടത്തിലാണ്. ഒരിക്കലും പൂർത്തിയാവാത്ത അനന്ത സഞ്ചാരം .. അത്തരത്തിൽ മികച്ച പ്രമേയവും മികച്ച ആഖ്യാനവും കഥയെ നന്നാക്കുന്നുണ്ട്. പക്ഷേ കഥാന്ത്യത്തിൽ വദനയുടെ ബാൻഡിലെ ദൂരം കണ്ട് ആളുകൾ ഞെട്ടാൻ ബീച്ചിൽ കുഴഞ്ഞു വീണതായി സങ്കൽപിക്കേണ്ടി വരുന്ന ആ സന്ദർഭം ഒട്ടും സ്വാഭാവികമായില്ല. പറഞ്ഞ് പറഞ്ഞ് കൈവിട്ടു പോയ കഥയെ കഥാകൃത്ത് വെടി വച്ചിട്ടതായാണ് തോന്നിയത്.\nദേശാഭിമാനിയിൽ ടി സി രാജേഷ് സിന്ധു എഴുതിയ (അ) വിശുദ്ധം എന്ന കഥ നല്ല ഭാഷയിലെഴുതിയ മോശം കഥയാണ്. 10-ാം വയസിൽ പ്രായപൂർത്തിയായ മകളുള്ള ഒരു പത്രപ്രവർത്തകൻ്റെ ആശങ്കകളുടേയും പേടികളുടേയും കഥയാണ് അവിശുദ്ധം. ഓരോ ദിവസവും എത്രയോ പീഡന വാർത്തകൾ പത്രത്തിൽ അച്ചടിക്കേണ്ടി വരുന്ന ഒരു സബ് എഡിറ്റർക്ക് സ്വന്തം മകളെക്കുറിച്ചുള്ള ആശങ്കകൾ കഥ വ്യക്തമായും വൈകാരികമായും സംവേദനം ചെയ്യുന്നുണ്ട്. അതേ സമയത്താണ് അരുണിൻ്റെ ബാല്യകാല സുഹൃത്ത് സംവൃത തിരുവന്തപുരത്ത് അമ്മയുടെ ചികിത്സക്കു വേണ്ടി എത്തുന്നതും അവനെ വിളിക്കുന്നതും. പ്രതിഛായാബോധ്യമുള്ള ഏതൊരു സാധാരണ പുരുഷനേയും പോലെ അരുൺ മറ്റുള്ളവരെന്തു ചിന്തിക്കും എന്നാലോചിച്ച് ഭാര്യയോടു പോലും സംവൃത വന്ന കാര്യം പറഞ്ഞില്ല. സംവൃതയും അരുണും തമ്മിലുള്ള ബന്ധം ആഴമുള്ള സൗഹൃദമാണെന്ന് കഥാകൃത്ത് പറയുമ്പോഴും അതങ്ങിനെ തന്നെയാണോ എന്നു തോന്നിക്കും വിധം അരുണിൻ്റെ പെരുമാറ്റം അവതരിപ്പിക്കുന്നുമുണ്ട്. ക്ലൈമാക്സിലാണ് കഥ കൈ വിട്ടു പോയത്. തിരുവനന്തപുരം നഗരത്തിൽ പത്ര പ്രവർത്തകനായ അരുണിനെ സംവൃതയോടൊപ്പം അവളുടെ താൽക്കാലിക വാടക വീട്ടിൽ ഇരുന്നതിന് സദാചാര പോലീസ് കൈയേറ്റം ചെയ്യുന്നിടത്താണ് കഥയുടെ എല്ലാ നന്മയും തകർന്നു വീഴുന്നത്. അതോടെ അതൊരു വെറും വാർത്താധിഷ്ഠിത കഥയായി ഒടുങ്ങിപ്പോകുന്നു. നന്നായി പറഞ്ഞു വന്ന് ഒടുവിൽ നശിപ്പിച്ചു കളഞ്ഞ കഥയാണ് (അ) വിശുദ്ധം.\nമലയാളം വാരികയിൽ കെ.എൻ പ്രശാന്ത് എഴുതിയ ചട്ടിക്കളി അക്ഷരാർഥത്തിൽ തട്ടിക്കൂട്ടിയ കഥയാണ്. ഉത്സവപ്പറമ്പിൽ ആനമയിലൊട്ടകം കളിക്കുന്നവനും ഗാനമേള സ്പോൺസർ ചെയ്തയാളും തമ്മിലുണ്ടായ കശപിശയിൽ നിന്ന് ദളിത് സവർണ സംഘർഷത്തിലേക്ക് വളർത്താനുള്ള ആമ്പിയറൊന്നും ആ കഥക്കില്ല എന്ന് കഥാകൃത്ത് തിരിച്ചറിഞ്ഞാൽ നന്ന്. ദളിതനായ കീരിയെ പോലീസ് ജീപ്പിൽ നിന്നിറക്കി വിട്ട് അവനെ ആരും ജാമ്യത്തിലെടുക്കാനുണ്ടാവില്ല എന്ന് ദളിത് സ്നേഹം കാണിക്കുന്ന ഇൻസ്പെക്ടർക്കും കഥയെ രക്ഷിക്കാനാവില്ല. കാരണം അത്രമേൽ ചർവിതമാണ് ചട്ടിക്കളിയുടെ പ്രമേയം. എഴുതാനുള്ള ആഗ്രഹം കൊണ്ടല്ല കഥയെഴുതേണ്ടത് .. എഴുതാൻ ഒരു കഥയുള്ളപ്പോഴാണ്.\nമെയ് ലക്കം എഴുത്ത് മാസികയിൽ ജിസ ജോസ് എഴുതിയ ഒരു പകൽ എന്ന കഥയുണ്ട്. ആഖ്യാനത്തിലെ കൈയടക്കം ഈ കഥയെ മനോഹരമാക്കുന്നു. മധ്യവയസിലെത്തിയ രണ്ടു സ്ത്രീകൾ ഒരു പുതിയ ജോലിക്കായി ഇൻറർവ്യൂവിനെത്തുന്നിടത്ത് രണ്ടു മൂന്നു മണിക്കൂറിനുള്ളിൽ നടക്കുന്ന സംഭവങ്ങളാണ് കഥയുടെ ഇതിവൃത്തം.പ്രൊഫഷണൽ കോഴ്സ് ഒന്നാം റാങ്കിൽ പാസായ പെൺകുട്ടിയെ മകൻ്റെ ഭാര്യയായി തെരഞ്ഞെടുത്തത് അവളെ ജോലിക്കു വിടാൻ വേണ്ടിയല്ല, മറിച്ച് അവളിൽ നിന്ന് ബുദ്ധിയുള്ള കുട്ടികളെ കിട്ടാൻ വേണ്ടിയാണ് എന്ന നിരീക്ഷണം തലമുറകളിലേക്ക് നീളുന്ന പെണ്ണടിമത്തത്തെ കുറിച്ചുള്ള പുതിയ കാലത്തിൻ്റെ ബോധ്യങ്ങളിലേക്ക് കൂടി കടന്നു കയറുന്നു. പ്രമേയത്തേക്കാളേറെ അമിതാവേശമോ മുദ്രാവാക്യങ്ങളോ കഥാകൃത്തിൻ്റെ നിലപാടുകളുടെ കുത്തിച്ചെലുത്ത ലോ ഇല്ലെന്നത് കഥയുടെ സ്വതന്ത്ര വായന സാധ്യമാക്കുന്നു. കഥ തന്നെയാണ് കഥാകൃത്തിൻ്റെ നിലപാട്. ജിസ ജോസിന് അഭിവാദ്യങ്ങൾ.\nസ്വതന്ത്രമായ എഴുത്ത് അനിതരസാധാരണമായ സന്ദർഭങ്ങളേയും ദുരന്തങ്ങളേയും അടയാളപ്പെടുത്താനുള്ള സർഗാത്മക ശ്രമങ്ങൾ നടത്തും എന്നാണ് ചരിത്രത്തിൻ്റെ പാഠം. മനുഷ്യൻ, സ്വാതന്ത്ര്യം, അതിജീവനം തുടങ്ങിയവയെ സംബന്ധിക്കുന്ന എല്ലാ അടിസ്ഥാന പ്രമാണങ്ങളും കീഴ്മേൽ മറിഞ്ഞു പോയ വർത്തമാന കാലത്തെ അടയാളപ്പെടുത്താനുള്ള ഒരു കൃതിയും ഉണ്ടാവാതിരിക്കുകയും പാടിപ്പതിഞ്ഞ പഴം പാട്ടുകൾ തന്നെ പിന്നെയും പിന്നെയും പാടിക്കേൾക്കുകയും ചെയ്യുന്നത് ശുഭപ്രതീക്ഷകൾക്ക് വക നൽകുന്നില്ല..\nസ്വരൺദീപ്, March 25, 2019 March 25, 2019\nVinitha Vellimana, November 6, 2018 November 6, 2018


ഓണം ഘോഷയാത്ര സെപ്‌തംബർ 16ന് | Thiruvananthapuram | Kerala | Deshabhimani | Wednesday Aug 7, 2019\nപ്രളയാനന്തര ഉയിർത്തെഴുന്നേൽപ്പ് മുഖ്യ വിഷയം\nഓണം ഘോഷയാത്ര സെപ്‌തംബർ 16ന്\nഓണം വാരാഘോഷത്തോടനുബന്ധിച്ച് ഘോഷയാത്ര സെപ്‌തംബർ 16ന് വൈകിട്ട് തലസ്ഥാന നഗരത്തിൽ നടക്കും. അന്നുരാവിലെ നടക്കുന്ന ടൂറിസം സമ്മേളനത്തിൽ ഇതര സംസ്ഥാന ടൂറിസം മന്ത്രിമാർ, സെക്രട്ടറിമാർ, ഉന്നത ഉദ്യോഗസ്ഥർ തുടങ്ങിയവർ പങ്കെടുക്കും. ഘോഷയാത്ര ആസ്വദിക്കാനുമുണ്ടാകും. ഓണാഘോഷം കാണാൻ കേന്ദ്ര ടൂറിസംമന്ത്രിയെ ക്ഷണിക്കാനും മന്ത്രി കടകംപള്ളി സുരേന്ദ്രന്റെ അധ്യക്ഷതയിൽ ചേർന്ന യോഗം തീരുമാനിച്ചു. ഘോഷയാത്ര വീക്ഷിക്കാനെത്തുന്ന വിദേശ വിനോദസഞ്ചാരിൾക്ക് പ്രത്യേക സൗകര്യങ്ങൾ ഏർപ്പാടാക്കും.\nവൈകിട്ട് അഞ്ചിന് രാജ്ഭവനുമുന്നിൽനിന്നാണ് ഓണം ഘോഷയാത്ര ആരംഭിക്കുക. പ്രളയശേഷമുള്ള കേരളത്തിന്റെ ഉയിർത്തെഴുന്നേൽപ്പാണ് ഘോഷയാത്രയിലെ മുഖ്യവിഷയം. സംസ്ഥാനത്തിന്റെ അതിജീവനത്തിന് പ്രാധാന്യം നൽകും. വിനോദസഞ്ചാരമേഖലയിലെ നേട്ടങ്ങൾ ലോകത്തെ ബോധ്യപ്പെടുത്താനാകുംവിധമുള്ള ഫ്‌ളോട്ടുകൾ അണിനിരത്തും.\nവികസനനേട്ടങ്ങൾ, പൊതുവിദ്യാഭ്യാസമേഖല, ആർദ്രത്തിലൂടെ ആരോഗ്യം, ഹരിതകേരളം, ലൈഫ് ഭവനപദ്ധതി തുടങ്ങിയ വിഷയങ്ങൾക്ക് വിവിധ വകുപ്പുകൾ ഫ്‌ളോട്ടുകളിൽ ഊന്നൽ നൽകും.\nപുതിയ ആശയങ്ങൾ നൽകുന്നവർക്ക് സമ്മാനം ഏർപ്പാടാക്കും. 14നു മുമ്പ് ആശയങ്ങൾ വകുപ്പുകൾ സമർപ്പിക്കണം. 26ന് രേഖാചിത്രങ്ങളോടെ ആശയങ്ങൾ നൽകണം. ഇത് സാങ്കേതിക സമിതി പരിശോധിച്ച് അന്തിമതീരുമാനമെടുക്കും. സെപ്‌തംബർ ഒമ്പതുമുതലാണ് ഓണം വാരാഘോഷം ആരംഭിക്കുന്നത്. ഹരിത പെരുമാറ്റച്ചട്ടം നിർബന്ധമാക്കും. കേരളത്തിലെയും വടക്കു-കിഴക്കൻ സംസ്ഥാനങ്ങളിലെയും കലാസംഘങ്ങൾ പങ്കെടുക്കും.


Coronavirus Covid-19 Kerala News Wrap September 15 Updates\nCoronavirus Covid 19 Kerala News Wrap September 15 Updates\nസമ്പർക്കത്തിലൂടെ രോഗബാധ 3013 പേർക്ക്; സ്വയം സുരക്ഷാ വലയം തീർക്കേണ്ടത് അനിവാര്യമെന്ന് മുഖ്യമന്ത്രി\nകൂടുതൽ മരണങ്ങൾ ആവർത്തിക്കാതിരിക്കാൻ ഓരോരുത്തർക്കും ഉത്തരവാദിത്വമുണ്ടെന്നും അദ്ദേഹം പറഞ്ഞു.\nSeptember 15, 2020 08:24:20 pm\nതിരുവനന്തപുരം/കൊച്ചി/കോഴിക്കോട്: സംസ്ഥാനത്ത് കോവിഡ് വ്യാപനം കുതിച്ചുയർന്നുകൊണ്ടിരിക്കുകയാണ്. ഇന്ന് വീണ്ടും സംസ്ഥാനത്ത് കോവിഡ് സ്ഥിരീകരിച്ചവരുടെ എണ്ണം 3000 കടന്നു. ഇന്ന് 3215 പേർക്കാണ് കോവിഡ് സ്ഥിരീകരിച്ചത്. ഇതിൽ 3013 പേർക്കും സമ്പർക്കത്തിലൂടെയാണ് വൈറസ് ബാധയുണ്ടായത്. 313 പേരുടെ രോഗഉറവിടം വ്യക്തമല്ല.\nസംസ്ഥാനത്ത് ഇപ്പോൾ കോവിഡ് വ്യാപനം വർധിക്കുന്നതിന് ജനങ്ങൾക്കിടയിലെ ജാഗ്രതക്കുറവ് കാരണമായിട്ടുണ്ടെന്ന് മുഖ്യമന്ത്രി ഇന്ന് വാർത്താ സമ്മേലനത്തിൽ പറഞ്ഞു. എന്നാൽ സംസ്ഥാനത്ത് കോവിഡ് വ്യാപനം നിയന്തണാതീതമായ അളവിലേക്ക് പോയിട്ടില്ലെന്നും ഇപ്പോഴും നിയന്ത്രണണ വിധേയമാണെന്നും അദ്ദേഹം പറഞ്ഞു.കോവിഡുമായി ബന്ധപ്പെട്ട് ഓരോരുത്തരും അവർക്ക് ചുറ്റും സുരക്ഷാ വലയം തീർക്കേണ്ടത് അനിവാര്യമാണെന്നും മുഖ്യമന്ത്രി പറഞ്ഞു.\nഅസാധാരണമായ സാഹചര്യമാണ് കോവിഡ് സൃഷ്ടിക്കുന്നതെന്നും സ്‌പാനിഷ് ഫ്ലൂ പടർന്നു പിടിച്ച സാഹചര്യത്തിന് സമാനമാണിതെന്നും മുഖ്യമന്ത്രി പറഞ്ഞു. കൂടുതൽ മരണങ്ങൾ ആവർത്തിക്കാതിരിക്കാൻ ഉത്തരവാദിത്വമുണ്ടെന്നും അദ്ദേഹം പറഞ്ഞു.\nസംസ്ഥാനത്ത് ഇന്ന് തിരുവനന്തപുരം ജില്ലയിലാണ് ഇന്ന് രോഗം സ്ഥിരീകരിച്ചവരുടെ എണ്ണം കൂടുതൽ. ഇന്ന് ജില്ലയിൽ 656 പേർക്കാണ് രോഗം സ്ഥിരീകരിച്ചത്. മലപ്പുറത്തും ആലപ്പുഴയിലും മുന്നൂറിലധികം കോവിഡ് ബാധ സ്ഥിരീകരിച്ചു. കോഴിക്കോട്, എറണാകുളം, കൊല്ലം, കണ്ണൂര് ജില്ലകളിൽ ഇന്ന് രോഗം സ്ഥിരീകരിച്ചവരുടെ എണ്ണം ഇരുന്നൂറിലധികമാണ്.\nസുരക്ഷാവലയം തീര്‍ക്കണമെന്ന് മുഖ്യമന്ത്രി\nനിലവിൽ കോവിഡ് വ്യാപനവുമായി ബന്ധപ്പെട്ട സാഹചര്യത്തിൽ ഓരോരുത്തരും സ്വയം സുരക്ഷാ വലയം തീർക്കേണ്ടത് അനിവാര്യമാണെന്ന് മുഖ്യമന്ത്രി പറഞ്ഞു.\n“ഈ സാഹചര്യത്തില് പിന്തുണ്ടരേണ്ട പ്രസക്തമായ മൂന്നു കാര്യങ്ങള് ന്യൂ ഇംഗ്ലണ്ട് ജേര്‍ണല് ഓഫ് മെഡിസിന് എന്ന പ്രശസ്തമായ മെഡിക്കല് ജേര്‍ണലില് പ്രസിദ്ധീകരിച്ച പഠനത്തില് പറയുന്നുണ്ട്. ഒന്ന്, വാക്സിനുകള് വരുന്നതുവരെ പ്രതിരോധമാര്‍ഗം മാസ്ക് ധരിക്കുക എന്നതാണ്. മാസ്ക് ധരിക്കുന്നവരില് രോഗബാധയുണ്ടായാല് തന്നെ രോഗതീവ്രത കുറമായിരിക്കുമെന്ന് ജേര്‍ണല് പറയുന്നു.\nരണ്ടാമത്തെ കാര്യം, നമുക്ക് ചുറ്റും ഒരു സുരക്ഷാവലയം തീര്‍ക്കുക എന്നതാണ്. നമ്മുടെ വീട്ടിലെ അംഗങ്ങള് ഒഴികെ മറ്റെല്ലാവരും ആ സുരക്ഷാ വലയത്തിന് പുറത്താണെന്ന് മനസ്സിലാക്കണം. ജോലി സ്ഥലങ്ങളില് ഒപ്പമുള്ളവരും സുഹൃത്തുക്കളുമായി ഇടപഴകുമ്പോള് അശ്രദ്ധ കാണിക്കരുത്. ഓരോരുത്തരും അവര്‍ക്കു ചുറ്റും ഒരു സുരക്ഷാവലയം തീര്‍ത്തേ തീരൂ. അതുപോലെ, ജനക്കൂട്ടം ഒഴിവാക്കുക, അടഞ്ഞുകിടക്കുന്ന സ്ഥലങ്ങളില് ഒരുമിച്ച് ഇരിക്കുന്നത് ഒഴിവാക്കുക എന്നിവ പ്രധാനമാണ്,” മുഖ്യമന്ത്രി പറഞ്ഞു.\nKerala Covid-19 Trackr: സംസ്ഥാനത്ത് ഇന്ന് 3215 പേർക്ക് കോവിഡ്\nകേരളത്തില് ഇന്ന് 3215 പേര്‍ക്ക് കോവിഡ്-19 സ്ഥിരീകരിച്ചു. രോഗം സ്ഥിരീകരിച്ച് ചികിത്സയിലായിരുന്ന 2532 പേരുടെ പരിശോധനാഫലം നെഗറ്റീവ് ആയി. ഇതോടെ 31,156 പേരാണ് രോഗം സ്ഥിരീകരിച്ച് ഇനി ചികിത്സയിലുള്ളത്. 82,345 പേര് ഇതുവരെ കോവിഡില് നിന്നും മുക്തി നേടി.\nഇന്ന് രോഗം സ്ഥിരീകരിച്ചവരില് 3013 പേര്‍ക്ക് സമ്പര്‍ക്കത്തിലൂടെയാണ് രോഗം ബാധിച്ചത്. അതില് 313 പേരുടെ സമ്പര്‍ക്ക ഉറവിടം വ്യക്തമല്ല. 43 പേര് വിദേശ രാജ്യങ്ങളില് നിന്നും 70 പേര് മറ്റ് സംസ്ഥാനങ്ങളില് നിന്നും വന്നതാണ്. 89 ആരോഗ്യ പ്രവര്‍ത്തകര്‍ക്ക് ഇന്ന് രോഗം സ്ഥിരീകരിച്ചു. കണ്ണൂര് 31, തിരുവനന്തപുരം 23, മലപ്പുറം 8, എറണാകുളം 7, പത്തനംതിട്ട 6, തൃശൂര് 5, കാസര്‍ഗോഡ് 4, പാലക്കാട് 3, ആലപ്പുഴ, വയനാട് 1 വീതവും ആരോഗ്യ പ്രവര്‍ത്തകര്‍ക്കാണ് സമ്പര്‍ക്കത്തിലൂടെ രോഗം ബാധിച്ചത്.\nതിരുവനന്തപുരം 656, മലപ്പുറം 348, ആലപ്പുഴ 338, കോഴിക്കോട് 260, എറണാകുളം 239, കൊല്ലം 234, കണ്ണൂര് 213, കോട്ടയം 192, തൃശൂര് 188, കാസര്‍ഗോഡ് 172, പത്തനംതിട്ട 146, പാലക്കാട് 136, വയനാട് 64, ഇടുക്കി 29 എന്നിങ്ങനേയാണ് ജില്ലകളില് ഇന്ന് രോഗ ബാധ സ്ഥിരീകരിച്ചത്.12 മരണങ്ങളാണ് ഇന്ന് കോവിഡ്-19 മൂലമാണെന്ന് സ്ഥിരീകരിച്ചത്.\nതിരുവനന്തപുരം 626, ആലപ്പുഴ 327, മലപ്പുറം 324, കോഴിക്കോട് 256, കൊല്ലം, എറണാകുളം 229 വീതം, കോട്ടയം 189, തൃശൂര് 180, കാസര്‍ഗോഡ് 168, കണ്ണൂര് 165, പാലക്കാട് 132, പത്തനംതിട്ട 99, വയനാട് 62, ഇടുക്കി 27 എന്നിങ്ങനെയാണ് ഇന്ന് സമ്പര്‍ക്കത്തിലൂടെ രോഗം ബാധിച്ചത്.\nതിരുവനന്തപുരം 268, കൊല്ലം 151, പത്തനംതിട്ട 122, ആലപ്പുഴ 234, കോട്ടയം 138, ഇടുക്കി 43, എറണാകുളം 209, തൃശൂര് 120, പാലക്കാട് 120, മലപ്പുറം 303, കോഴിക്കോട് 306, വയനാട് 32, കണ്ണൂര് 228, കാസര്‍ഗോഡ് 258 എന്നിങ്ങനേയാണ് പരിശോധനാ ഫലം ഇന്ന് നെഗറ്റീവായത്.\n12 കോവിഡ് മരണങ്ങൾ സ്ഥിരീകരിച്ചു\n12 മരണങ്ങളാണ് ഇന്ന് കോവിഡ്-19 മൂലമാണെന്ന് സ്ഥിരീകരിച്ചത്. ഇതോടെ ആകെ മരണം 466 ആയി. സെപ്റ്റംബര് 5ന് മരണമടഞ്ഞ തൃശൂര് വെണ്‍മനാട് സ്വദേശി മുഹമ്മദ് അലി ഹാജി (87), സെപ്റ്റംബര് 7ന് മരണമടഞ്ഞ മലപ്പുറം വളവന്നൂര് സ്വദേശി മാധവന് (63) എന്നിവരുടെ മരണങ്ങൾ കോവിഡ് കാരണമാണെന്ന് ഇന്ന് സ്ഥിരീകരിച്ചു.\nസെപ്റ്റംബര് 8ന് മരണമടഞ്ഞ തിരുവനന്തപുരം പാറശാല സ്വദേശി ലീല (60), തിരുവനന്തപുരം സ്വദേശി ഹരീന്ദ്രന് (67), തിരുവനന്തപുരം ബീമാപ്പള്ളി സ്വദേശിനി ഷഹുനാതുമ്മ (64), തിരുവനന്തപുരം വിളപ്പില്‍ശാല സ്വദേശി നാരായണ പിള്ള (89), കോഴിക്കോട് പറമ്പില് സ്വദേശി രവീന്ദ്രന് (69), തൃശൂര് പാമ്പൂര് സ്വദേശി പോള്‍സണ് (53), തൃശൂര് വഴനി സ്വദേശി ചന്ദ്രന്‍നായര് (79), സെപ്റ്റംബര് 9ന് മരണമടഞ്ഞ തിരുവനന്തപുരം പൂവാര് സ്വദേശി സ്റ്റാന്‍ലി (54), എറണാകുളം കുന്നത്തേരി സ്വദേശി ഇസ്മയില് (55), ആഗസ്റ്റ് 6ന് മരണമടഞ്ഞ പാലക്കാട് അമ്പലപ്പാറ സ്വദേശി ഖാലിദ് (55) എന്നിവരുടെ മരണകാരണവും കോവിഡ് ആണെന്ന് ഇന്ന് സ്ഥിരീകരിച്ചു.\n24 മണിക്കൂറിനിടെ 41,054 സാമ്പിളുകൾ പരിശോധിച്ചു\nകഴിഞ്ഞ 24 മണിക്കൂറിനിടെ 41,054 സാമ്പിളുകളാണ് പരിശോധിച്ചത്. റുട്ടീന് സാമ്പിള്, എയര്‍പോര്‍ട്ട് സര്‍വയിലന്‍സ്, പൂള്‍ഡ് സെന്റിനല്, സിബി നാറ്റ്, ട്രൂനാറ്റ്, സിഎല്‍ഐഎ, ആന്റിജന് അസ്സെ എന്നിവ ഉള്‍പ്പെടെ ഇതുവരെ ആകെ 21,98,858 സാമ്പിളുകളാണ് പരിശോധനയ്ക്കായി അയച്ചത്.\nസെന്റിനല് സര്‍വൈലന്‍സിന്റെ ഭാഗമായി ആരോഗ്യ പ്രവര്‍ത്തകര്, അതിഥി തൊഴിലാളികള്, സാമൂഹിക സമ്പര്‍ക്കം കൂടുതലുള്ള വ്യക്തികള് മുതലായ മുന്‍ഗണനാ ഗ്രൂപ്പുകളില് നിന്ന് 1,90,612 സാമ്പിളുകളും പരിശോധനയ്ക്കയച്ചു.\nഇന്ന് 12 പുതിയ ഹോട്ട് സ്‌പോട്ടുകൾ\nപല മേഖലകളിലും ജാഗ്രത കുറവെന്ന് മുഖ്യമന്ത്രി\nഅസാധാരണമായ പ്രശ്നങ്ങൾ സൃഷ്ടിക്കുന്നു\nഅസാധാരണമായ പ്രശ്നങ്ങളാണ് കോവിഡ് സൃഷ്ടിക്കുന്നതെന്ന് മുഖ്യമന്ത്രി പറഞ്ഞു. ഇതിന് സമാനമായ സാഹചര്യം ലോകത്ത് തന്നെ 1918ലെ സ്‌പാനിഷ് ഫ്ലൂ ആയിരുന്നു. നാല് വർഷം 50 കോടിയിലധികം ആളുകൾക്ക് രോഗബാധയുണ്ടാകുകയും അഞ്ച് കോടി ആളുകൾ മരിക്കുകയും ചെയ്തു. അന്നത്തെതിൽ നിന്നും ശാസ്ത്രം ബഹുദൂരം പുരോഗമിച്ച ഇന്ന് കോവിഡിനെ പ്രതിരോധിക്കാൻ സാധിച്ചു. എന്നിട്ടും മൂന്ന് കോടിയിലധികം പേർക്ക് രോഗബാധയുണ്ടായതായി മുഖ്യമന്ത്രി. സ്‌പാനിഷ് ഫ്ലൂ പോലെ തന്നെ കോവിഡും അപ്രതീക്ഷിതമായേക്കാം. എന്നാൽ മറക്കാൻ പാടില്ലാത്ത കാര്യം കൂടുതൽ മരണങ്ങൾ ആവർത്തിക്കാതിരിക്കാൻ ഉത്തരവാദിത്വമുണ്ടെന്നും അദ്ദേഹം പറഞ്ഞു. സമൂഹമെന്ന നിലയിൽ നാം ചെയ്യേണ്ട കടമ നിലനിർത്തിയെ പറ്റൂ.\nജാഗ്രതയും പ്രതിരോധ പ്രവര്‍ത്തനങ്ങളും ഗുണം ചെയ്തു\nലോകത്തെ മൊത്തം സാഹചര്യവുമായി താരതമ്യം ചെയ്താല് മികച്ച രീതിയില് രോഗവ്യാപനവും മരണങ്ങളും പിടിച്ചുനിര്‍ത്താന് നമുക്കു സാധിച്ചത് തുടക്കം മുതല് കാണിച്ച ജാഗ്രതയും ഫലപ്രദമായ പ്രതിരോധ പ്രവര്‍ത്തനങ്ങളും കാരണമാണെന്ന് മുഖ്യമന്ത്രി പറഞ്ഞു. കേരളത്തില് രോഗം റിപ്പോര്‍ട്ട് ചെയ്യപ്പെട്ട് ഒരു മാസത്തിനും ശേഷമാണ് നമ്മുടെ അയല് സംസ്ഥാനങ്ങളില് രോഗബാധയുണ്ടാകുന്നത്. തമിഴ്നാട്ടില് അഞ്ചു ലക്ഷത്തിനു മുകളില് കേസുകളും എണ്ണായിരത്തിനു മുകളില് മരണങ്ങളും ഇതുവരെയുണ്ടായി.\nലോകത്തിതു വരെ 10 ലക്ഷത്തില് 119 പേരെന്ന നിരക്കിലാണ് മരണങ്ങളുണ്ടായിരിക്കുന്നത്. ഇന്ത്യയില് അത് 58 ആണ്. കര്‍ണ്ണാടകയില് 120ഉം തമിഴ്നാട്ടില് 117ഉം ആണ് ഡെത്ത് പെര് മില്യണ്. എന്നാല് കേരളത്തില് ഇപ്പോള് അത് 13 ആണ്. ഇതു നമ്മുടെ പ്രവര്‍ത്തനങ്ങളുടെ മികവാണ് തെളിയിക്കുന്നത്. നമ്മുടെ ചികിത്സാ സൗകര്യങ്ങളുടെ വിശദാംശം ഇന്നലെ ഇവിടെ പറഞ്ഞിരുന്നു. രോഗവ്യാപനത്തിന്‍റെ തോത് ചികിത്സാ സംവിധാനങ്ങള്‍ക്ക് ഉള്‍ക്കൊള്ളാന് പറ്റുന്നതിലും അധികമായാല് മരണസംഖ്യയും കൂടും. അങ്ങനെ സംഭവിക്കില്ല എന്ന് നമ്മളെല്ലാവരും ഉറച്ച തീരുമാനമെടുക്കണമെന്നും മുഖ്യമന്ത്രി പറഞ്ഞു.\nലക്ഷണങ്ങളില്ലാത്ത കോവിഡ് രോഗികള്‍ക്ക് ഹോം ഐസൊലേഷന് തിരഞ്ഞെടുക്കാന് അനുമതി\nവയനാട് ജില്ലയില് രോഗലക്ഷണങ്ങള് പ്രകടിപ്പിക്കാത്ത, കാറ്റഗറി എ വിഭാഗത്തില് പെടുന്ന കോവിഡ് രോഗികള്‍ക്ക് സര്‍ക്കാര് മാര്‍ഗനിര്‍ദ്ദേശങ്ങള്‍ക്ക് വിധേയമായി ഹോം ഐസൊലേഷന് തിരഞ്ഞെടുക്കുന്നതിന് അനുമതി നല്‍കി ജില്ലാ കലക്ടര് ഡോ. അദീല അബ്ദുള്ള ഉത്തരവിട്ടു. വീടുകളില് സൗകര്യമുണ്ടെങ്കില് മാത്രമാണ് അനുമതി. എന്നാല് ഇവര്‍ക്ക് വീട്ടുനിരീക്ഷണം തിരഞ്ഞെടുക്കണമെന്ന് നിര്‍ബന്ധമില്ല.\nതിരുവനന്തപുരത്ത് ഇന്ന് രോഗം സ്ഥിരീകരിച്ചവരുടെ എണ്ണം 600 കടന്നു\nതിരുവനന്തപുരം ജില്ലയിൽ ഇന്ന് കോവിഡ് സ്ഥിരീകരിച്ചവരുടെ എണ്ണം 600 കടന്നു. 656 പേർക്കാണ് ഇന്ന് രോഗം സ്ഥിരീകരിച്ചത്. ഇതിൽ 626 പേർക്കും സമ്പർക്കത്തിലൂടെയാണ് രോഗബാധ. 268 പേർ ഇന്ന് രോഗമുക്തി നേടി.\nകൊല്ലത്ത് 234 പേർക്ക് കോവിഡ്\nജില്ലയിൽ ഇന്ന് 234 പേർക്ക് കോവിഡ് രോഗം സ്ഥിരീകരിച്ചു. വിദേശത്ത് നിന്നുമെത്തിയ3പേർക്കും, ഇതരസംസ്ഥാനങ്ങളിൽ നിന്നുമെത്തിയ2പേർക്കും, സമ്പർക്കം മൂലം 229 പേർക്കും രോഗം സ്ഥിരീകരിച്ചു. ജില്ലയിൽ ഇന്ന് 151 പേർ രോഗമുക്തി നേടി.\nപത്തനംതിട്ടയിൽ 146 പേര്‍ക്ക് കോവിഡ്\nപത്തനംതിട്ട ജില്ലയില് ഇന്ന് 146 പേര്‍ക്ക് കോവിഡ്-19 സ്ഥിരീകരിച്ചു ജില്ലയില് ഇന്ന് 147 പേര് രോഗമുക്തരായി ഇന്ന് രോഗം സ്ഥിരീകരിച്ചവരിൽ 102 പേര്‍ക്ക് സമ്പര്‍ക്കത്തിലൂടെയാണ് രോഗബാധ. 13 പേര് വിദേശ രാജ്യങ്ങളില് നിന്ന് 31 പേര് മറ്റ് സംസ്ഥാനങ്ങളില് നിന്നും വന്നവരാണ്. 122 പേർ ഇന്ന് രോഗമുക്തി നേടി.\nആലപ്പുഴയിൽ രോഗം സ്ഥിരീകരിച്ചവർ മുന്നൂറിലധികം\nആലപ്പുഴ ജില്ലയിൽ ഇന്ന് 338 പേർക്കാണ് കോവിഡ് സ്ഥിരീകരിച്ചത്. ഇതിൽ 327 പേർക്കും സമ്പർക്കത്തിലൂടെയാണ് രോഗബാധ. 234 പേർ ഇന്ന് രോഗമുക്തി നേടി.\nകോട്ടയത്ത് 192 പേര്‍ക്ക് കോവിഡ്; 188 പേര്‍ക്കും സമ്പര്‍ക്കത്തിലൂടെ\nകോട്ടയം ജില്ലയില് 192 പേര്‍ക്കു കൂടി കോവിഡ് സ്ഥിരീകരിച്ചു. ഇതില് 188 പേര്‍ക്കും സമ്പര്‍ക്കത്തിലൂടെയാണ് വൈറസ് ബാധിച്ചത്. ആകെ 3295 പരിശോധനാ ഫലങ്ങളാണ് പുതിയതായി ലഭിച്ചത്. സമ്പര്‍ക്കം മുഖേനയുള്ള രോഗബാധ കൂടുതല് പേര്‍ക്ക് സ്ഥിരീകരിച്ചത് കോട്ടയം മുനിസിപ്പാലിറ്റിയിലാണ്. ഇവിടെ 36 പേര്‍ക്ക് രോഗം ബാധിച്ചു. തിരുവാര്‍പ്പ്-18, വാഴപ്പള്ളി-16, അയ്മനം-14, എരുമേലി-12, പാന്പാടി-11, പനച്ചിക്കാട്-10, തൃക്കൊടിത്താനം-9, ഈരാറ്റുപേട്ട-6, ഏറ്റുമാനൂര്, മണര്‍കാട്-5 വീതം, കടനാട്-4 എന്നിവയാണ് രോഗം കൂടുതലായി റിപ്പോര്‍ട്ട് ചെയ്യപ്പെട്ട മറ്റു കേന്ദ്രങ്ങള്. രോഗം ഭേദമായ 147 പേര് കൂടി ആശുപത്രി വിട്ടു. നിലവില് 2200 പേരാണ് ചികിത്സയിലുള്ളത്. ഇതുവരെ 6474\nഇടുക്കിയിൽ ഇന്ന് 29 പേർക്ക് രോഗബാധ\nഇടുക്കി ജില്ലയിൽ ഇന്ന് 29 പേർക്ക് കോവിഡ് സ്ഥിരീകരിച്ചു. ഇന്ന് രോഗം സ്ഥിരീകരിച്ചവരിൽ രോഗ ഉറവിടം അറിയാത്തവർ ഉൾപ്പടെ 27 പേർക്ക് സമ്പർക്കത്തിലൂടെയാണ് രോഗം ബാധിച്ചിരിക്കുന്നത്. ഇതിൽ5പേർക്ക് രോഗം ബാധിച്ചത് എവിടെ നിന്നാണെന്ന് വ്യക്തമല്ല. രോഗം സ്ഥിരീകരിച്ചവരിൽ ഒരാൾ പേർ വിദേശത്ത് നിന്നും ഒരാൾ മറ്റ് സംസ്ഥാനത്ത് നിന്നും വന്നവതാണ്.\nഎറണാകുളത്ത് പുതിയ രോഗികൾ 239; രോഗമുക്തർ 209\nഎറണാകുളം ജില്ലയിൽ ഇന്ന് 239 പേർക്ക് രോഗം സ്ഥിരീകരിച്ചു. 229 പേർക്ക് സമ്പർക്കത്തിലൂടെയാണ് രോഗബാധ. 209 പേർ രോഗമുക്തി നേടി.\nഇന്ന് 1064 പേരെ കൂടി ജില്ലയിൽ പുതുതായി വീടുകളിൽ നിരീക്ഷണത്തിലാക്കി. നിരീക്ഷണ കാലയളവ് അവസാനിച്ച 882 പേരെ നിരീക്ഷണ പട്ടികയിൽ നിന്നും ഒഴിവാക്കുകയും ചെയ്തു.\nഇന്ന് ജില്ലയിൽ നിന്നും കോവിഡ് 19 പരിശോധനയുടെ ഭാഗമായി 1420 സാമ്പിളുകൾ കൂടി പരിശോധയ്ക്ക് അയച്ചിട്ടുണ്ട്. ഇന്ന് 1277 പരിശോധന ഫലങ്ങളാണ് ലഭിച്ചത്. ഇന്ന് അയച്ച സാമ്പിളുകൾ ഉൾപ്പെടെ ഇനി 694 ഫലങ്ങളാണ് ലഭിക്കാനുള്ളത്.\nതൃശൂരിൽ188 പേർക്ക് കോവിഡ്\nതൃശൂർ ജില്ലയിൽ ഇന്ന് 188 പേർക്ക് കോവിഡ് സ്ഥിരീകരിച്ചു. ഇതിൽ 180 പേർക്കും സമ്പർക്കത്തിലൂടെയാണ് രോഗബാധ. 120 പേർ ഇന്ന് രോഗമുക്തി നേടി.\nപാലക്കാട് 136 പേർക്ക് കോവിഡ്; 120 പേർ രോഗമുക്തി നേടി.\nപാലക്കാട് ജില്ലയിൽ ഇന്ന്136 പേർക്ക് കോവിഡ് 19 സ്ഥിരീകരിച്ചു. സമ്പർക്കത്തിലൂടെ രോഗബാധ ഉണ്ടായ 99 പേർ, വിദേശത്ത് നിന്ന് വന്ന ഒരാൾ , ഇതര സംസ്ഥാനങ്ങളിൽ നിന്ന് വന്ന ഒരാൾ, ഉറവിടം അറിയാത്ത രോഗബാധ ഉണ്ടായ 35 പേർ എന്നിവർ ഉൾപ്പെടും.120 പേർ രോഗമുക്തി നേടി.\nമലപ്പുറത്ത് ഇന്ന് 348 പേര്‍ക്ക് കോവിഡ്\nമലപ്പുറം ജില്ലയില് ഇന്ന് 348 പേര്‍ക്ക് കോവിഡ് 19 സ്ഥിരീകരിച്ചതായി ജില്ലാ കലക്ടര് കെ. ഗോപാലകൃഷ്ണന് അറിയിച്ചു. 304 പേര്‍ക്ക് നേരിട്ടുള്ള സമ്പര്‍ക്കത്തിലൂടെയാണ് രോഗബാധ. 20 പേര്‍ക്ക് ഉറവിടമറിയാതെയാണ് കോവിഡ് 19 ബാധിച്ചത്. വൈറസ് ബാധയുണ്ടായവരില് എട്ട് പേര് ആരോഗ്യ പ്രവര്‍ത്തകരാണ്. ഇന്ന് രോഗം സ്ഥിരീകരിച്ചവരില് അഞ്ച് പേര് ഇതര സംസ്ഥാനങ്ങളില് നിന്നെത്തിയവരും 11 പേര് വിവിധ വിദേശ രാജ്യങ്ങളില് നിന്നെത്തിയവരുമാണ്.\nരോഗബാധിതര് വര്‍ധിക്കുന്നതിനൊപ്പം ജില്ലയില് ഇന്ന് 306 പേര് വിദഗ്ധ ചികിത്സക്ക് ശേഷം രോഗമുക്തരായി. ഇതുവരെ 10,307 പേരാണ് വിദഗ്ധ ചികിത്സക്ക് ശേഷം ജില്ലയില് രോഗമുക്തരായി വീടുകളിലേക്ക് മടങ്ങിയത്.\nകോഴിക്കോട്ട് 260 പേർക്ക് കോവിഡ്; 32 പേരുടെ ഉറവിടം വ്യക്തമല്ല\nജില്ലയില് ഇന്ന് 260 പോസിറ്റീവ് കേസുകള് കൂടി റിപ്പോര്‍ട്ട് ചെയ്തതായി ജില്ലാ മെഡിക്കല് ഓഫീസര് അറിയിച്ചു. വിദേശത്ത് നിന്ന് എത്തിയ ഒരാൾക്കും ഇതര സംസ്ഥാനങ്ങളില് നിന്ന് എത്തിയവരില് 10 പേര്‍ക്കുമാണ് പോസിറ്റീവായത്. 32 പേരുടെ ഉറവിടം വ്യക്തമല്ല. സമ്പര്‍ക്കം വഴി 217 പേര്‍ക്കാണ് രോഗം ബാധിച്ചത്. സമ്പര്‍ക്കം വഴി കോര്‍പ്പറേഷന് പരിധിയില് 140 പേര്‍ക്കും രോഗം ബാധിച്ചു. അതില് 11 പേരുടെ ഉറവിടം വ്യക്തമല്ല. ആറു ആരോഗ്യപ്രവർത്തകർക്കും രോഗം ബാധിച്ചു. ജില്ലയിലെ കോവിഡ് ആശുപത്രികള്, എഫ്.എല്.ടി.സി കള് എന്നിവിടങ്ങളില് ചികിത്സയിലായിരുന്ന 306 പേര് കൂടി രോഗമുക്തിനേടി ആശുപത്രി വിട്ടു.\nവയനാട് ജില്ലയില് 64 പേര്‍ക്ക് കോവിഡ്\nവയനാട് ജില്ലയില് ഇന്ന് 64 പേര്‍ക്ക് കോവിഡ് സ്ഥിരീകരിച്ചച്ചു. 32 പേര് രോഗമുക്തി നേടി. ഒരു ആരോഗ്യ പ്രവര്‍ത്തകന് ഉള്‍പ്പെടെ 63 പേര്‍ക്ക് സമ്പര്‍ക്കത്തിലൂടെയാണ് രോഗബാധ. ഒരാള് ഇതര സംസ്ഥാനത്ത് നിന്ന് വന്നതാണ്.\nഇതോടെ ജില്ലയില് കോവിഡ് സ്ഥിരീകരിച്ചവരുടെ ആകെ എണ്ണം 2150 ആയി. 1699 പേര് രോഗമുക്തരായി. നിലവില് 440 പേരാണ് ചികിത്സയിലുള്ളത്.\nകണ്ണൂരിൽ 213 പേര്‍ക്ക് കോവിഡ്; 230 പേർക്ക് രോഗമുക്തി\nകണ്ണൂർ ജില്ലയില് ഇന്ന് 213 പേര്‍ക്ക് കോവിഡ് ബാധ സ്ഥിരീകരിച്ചു. 161 പേര്‍ക്ക് സമ്പര്‍ക്കം മൂലമാണ് രോഗബാധ. രണ്ടു പേര് വിദേശത്തു നിന്നും 18 പേര് ഇതര സംസ്ഥാനങ്ങളില് നിന്നും എത്തിയവരും 32 പേര് ആരോഗ്യ പ്രവര്‍ത്തകരുമാണ്. ഇതോടെ ജില്ലയില് ഇതുവരെ റിപ്പോര്‍ട്ട് ചെയ്യപ്പെട്ട കൊവിഡ് പോസിറ്റീവ് കേസുകള് 6507 ആയി. ഇന്ന് 230 പേർ രോഗമുക്തി നേടി. ഇതുവരെ ആകെ 4211 പേര് ആശുപത്രി വിട്ടു. നിലവിൽ 2246 പേര് ചികില്‍സയിലാണ്.\nകാസർഗോട്ട് 172 പേര്‍ക്കും സമ്പർക്കത്തിലൂടെ\nകാസർഗോഡ് ജില്ലയില് ഇന്ന് 172 പേര്‍ക്ക് കൂടി കോവിഡ് 19 പോസിറ്റീവായി. ഇന്ന് കോവിഡ് സ്ഥിരീകരിച്ചവര്‍ക്കെല്ലാം സമ്പര്‍ക്കത്തിലൂടെയാണ് രോഗം പകര്‍ന്നത്. 260 പേര്‍ക്ക് കോവിഡ് നെഗറ്റീവായതെന്ന് ജില്ലാ മെഡിക്കല് ഓഫീസര് (ഹെല്‍ത്ത്) ഡോ.എ.വി. രാംദാസ് പറഞ്ഞു.\nന്യൂഡൽഹി: രാജ്യത്തെ കോവിഡ് ബാധിതരുടെ എണ്ണം 50 ലക്ഷത്തിനടുത്തെത്തി. 24 മണിക്കൂറിനിടെ 83,809 പേര്‍ക്ക് കൂടി രോഗം സ്ഥിരീകരിച്ചതോടെ ആകെ കോവിഡ് ബാധിതരുടെ എണ്ണം 49.30 ലക്ഷമായി. ഒരു ലക്ഷത്തിനടുത്താണ് പ്രതിദിനം ഇന്ത്യയില് കോവിഡ് സ്ഥിരീകരിക്കുന്നവരുടെ എണ്ണം. 24 മണിക്കൂറിനിടെ 1054 പേര് രോഗം ബാധിച്ച് മരിക്കുകയുമുണ്ടായി. ഇതോടെ ആകെ കോവിഡ് മരണങ്ങള് 80,766 ആയി. 9.90 ലക്ഷം പേരാണ് നിലവില് ചികിത്സയിലുള്ളത്. 38.59 ലക്ഷം പേര് രോഗമുക്തരായി.\nഓണത്തിന് ശേഷം അഞ്ച് ജില്ലകളിൽ കോവിഡ് വ്യാപന നിരക്ക് രൂക്ഷം\nഓണത്തിന് ശേഷം അഞ്ചു ജില്ലകളിലെ രോഗവ്യാപന നിരക്ക് വർദ്ധിച്ചതായി ആരോഗ്യവകുപ്പ്. തിരുവനന്തപുരം, കൊല്ലം, കോട്ടയം, കണ്ണൂർ, കാസർഗോഡ് ജില്ലകളിലെ ടെസ്റ്റ് പോസിറ്റിവിറ്റി റേറ്റ് ഓണത്തിന് മുൻപുള്ളതിനേക്കാൾ വർദ്ധിച്ചെന്ന് ആരോഗ്യവകുപ്പ് പ്രതിവാര അവലോകന റിപ്പോർട്ടിൽ പറയുന്നു. ലക്ഷണങ്ങള് സ്വയം തിരിച്ചറിഞ്ഞ് ജനങ്ങള് പരിശോധനയ്ക്ക് വിധേയരാകണമെന്ന് ആരോഗ്യവകുപ്പ് ആവശ്യപ്പെട്ടു.\nമൂന്ന് ജില്ലകളില് രോഗികള് ഇരട്ടിക്കുന്നതിലെ ഇടവേള കുറയുകയും ചെയ്തു. ഇതിൽ രോഗവ്യാപനം രൂക്ഷം കാസർഗോഡാണ്. 14.3 ആണ് ടെസ്റ്റ് പോസിറ്റിവിറ്റി. അതായത് 100ൽ 14പേർ രോഗികളാകുന്ന സ്ഥിതി. തിരുവനന്തപുരം 13.6,കണ്ണൂർ 12.6,കൊല്ലം 8,കോട്ടയം 7.8. ആലപ്പുഴയിൽ നടത്തുന്ന പരിശോധനാരീതി മികച്ചതാണെന്നും രോഗവ്യാപനം കുറയ്ക്കാനും പരിശോധന വർദ്ധിപ്പിക്കാനും ഇത് സഹായകരമായെന്നും ആരോഗ്യവകുപ്പ് ചൂണ്ടിക്കാട്ടുന്നു.\nഓണത്തിന് ശേഷം കൊല്ലം, ഇടുക്കി ജില്ലകളിലെ രോഗികളുടെ എണ്ണം ഇരട്ടിക്കുന്നതിലെ ഇടവേള കുറഞ്ഞു. രോഗവ്യാപനം രൂക്ഷമാകുന്ന സാഹചര്യത്തില് പരിശോധന വര്‍ധിപ്പിക്കണമെന്നാണ് റിപ്പോര്‍ട്ടിലെ പ്രധാന നിര്‍ദ്ദേശം.\nഓണത്തോടനുബന്ധിച്ച് ആളുകള് കൂടുതല് അടുത്തിടപഴകാനും അതിലൂടെ രോഗവ്യാപനം വര്‍ധിക്കാനും സാധ്യതയുണ്ടെന്ന് സര്‍ക്കാര് നേരത്തെ വ്യക്തമാക്കിയിരുന്നു. ഇത് ശരിവെക്കുന്നതാണ് ആരോഗ്യവകുപ്പിന്റെ പ്രതിവാര റിപ്പോര്‍ട്ട്.\nസംസ്ഥാന പൊലീസ് ആസ്ഥാനത്ത് കൂടുതൽ പേര്‍ക്ക് കോവിഡ്\nസംസ്ഥാന പൊലീസ് ആസ്ഥാനത്ത് കൂടുതൽ പേര്‍ക്ക് കോവിഡ് സ്ഥിരീകരിച്ചു. അതീവ ജാഗ്രതാ നിര്‍ദ്ദേശമാണ് നൽകിയിട്ടുള്ളത്. മൂന്ന് പേര്‍ക്കാണ് പുതിയതായി രോഗം സ്ഥിരീകരിച്ചത്. സോഷ്യൽ മീഡിയ സെല്ലിലെ പൊലീസുകാരനും രണ്ട് ഡ്രൈവർമാർക്കുമാണ് പുതുതായി വൈറസ് ബാധിച്ചത്. ഇതോടെ പൊലീസ് സോഷ്യൽ മീഡിയ സെൽ ഓഫീസ് രണ്ട് ദിവസത്തേക്ക് അടച്ചു. നേരത്തെ ഹൈടെക്ക് സെല്ലിലെ പൊലീസുകാര്‍ക്ക് അടക്കം കോവിഡ് സ്ഥിരീകരിച്ചിരുന്നു.


| വിപണികള് നിറംമങ്ങി | Mangalam\nMonday, July 22, 2019 Last Updated 8 Min 13 Sec ago English Edition\nSaturday 11 Aug 2018 01.27 AM\nമുംെബെ: വിപണികളുടെ കുതിപ്പിനു വാരാന്ത്യം തിരിച്ചടി. വില്‍പ്പനസമ്മര്‍ദവും ലാഭമെടുപ്പും വിപണികളില് പ്രകടമായി. സെന്‍സെക്‌സ് 155.14 പോയിന്റ് താഴ്‌ന്ന് 37,869.23ലും നിഫ്‌റ്റി 41.20 പോയിന്റ് നഷ്‌ടത്തില് 11,429.50ലുമാണ് വ്യാപാരം അവസാനിപ്പിച്ചത്. ബി.എസ്.ഇയിലെ 1,040 കമ്പനികളുടെ ഓഹരികള് നേട്ടത്തിലും 1,658 ഓഹരികള് നഷ്‌ടത്തിലുമായിരുന്നു. ബാങ്കിങ് മേഖലയാണ് കയ്‌പ്പുനീര് കുടിച്ചത്.\nഎസ്.ബി.ഐ. ഓഹരികളില് 3.79 ശതമാനം ഇടിവു രേഖപ്പെടുത്തി. രാജ്യാന്തര വിപണിയില് തുടരുന്ന രാജ്യങ്ങളുടെ നികുതി യുദ്ധവും വിപണികളെ സങ്കടത്തിലാഴ്‌തി. എന്നിരുന്നാലും തുടര്‍ച്ചയായി മൂന്നാംവാരവും നേട്ടവുമായാണ് വിപണികള് പടിയിറങ്ങിയത്.\nസെന്‍സെക്‌സ് ആഴ്‌ചയില് 313.07 പോയിന്റും നിഫ്‌റ്റി 68.70 പോയിന്റും നേട്ടം െകെവരിച്ചു. ഓട്ടോ, ഉപഭോക്‌തൃ ഉല്‍പ്പന്നങ്ങള്, ഐടി തുടങ്ങിയ ഓഹരികള് നേട്ടത്തിലായിരുന്നു. വിദേശനിക്ഷേപകരുടെ പിന്‍മാറ്റവും വിപണികള്‍ക്ക് പ്രതിസന്ധി തീര്‍ത്തു. 85.39 കോടി രൂപയുടെ ഓഹരികള് ഇവര് കഴിഞ്ഞ ദിവസം െകെയൊഴിഞ്ഞതായി കണക്കുകള് വ്യക്‌തമാക്കി. അതേസമയം പ്രാദേശിക നിക്ഷേപകര് 370.68 കോടി രൂപയുടെ ഓഹരികള് സ്വന്തമാക്കി. പണപ്പെരുപ്പ കണക്കുകള് പുറത്തുവരാനിരിക്കേ നിക്ഷേപകര് ഏറെ ജാഗ്രതയിലാണ്.\nഹീറോ മോട്ടോര്‍കോര്‍പ്, ടി.സി.എസ്, ഐ.ടി.സി, ഭാരതി എയര്‍ടെല്, കൊട്ടക് മഹീന്ദ്ര, ഇന്‍ഫോസിസ്, സിപ്ല, എച്ച്.ഡി.എഫ്.സി, ഒ.എന്.ജി.സി, ഏഷ്യന് പെയിന്റ്‌സ്, വിപ്രോ, മാരുതി സുസുകി തുടങ്ങിയ ഓഹരികള് നേട്ടത്തിലായിരുന്നു.\nഎസ്.ബി.ഐ, സണ് ഫാര്‍മ, ടാറ്റ മോട്ടോഴ്‌സ്, വേദാന്ത, ഹിന്‍ഡാല്‍കോ, ടാറ്റ സ്‌റ്റീല്, ലുപിന് തുടങ്ങിയ ഓഹരികള് നഷ്‌ടത്തിലുമാണ് വ്യാപാരം അവസാനിപ്പിച്ചത്. ബോര്‍ഡര് വിപണികളിലും വില്‍പ്പന സമ്മര്‍ദം പ്രകടമായി. മിഡ്‌ക്യാപ് 0.80 ശതമാനവും സ്‌മോള്‍ക്യാപ് 0.78 ശതമാനവും മുന്നേറി.


wikiyude post viral | ഭക്ഷണത്തിനായി കാത്തിരിക്കുന്ന നയൻതാര! വിശന്നാൽ നയൻ ഇങ്ങനെയാണ്... തായ്‌ലാൻഡിലെ ഹണിമൂൺ ആഘോഷത്തിനിടയിൽ രസകരമായ വീഡിയോ പങ്കുവെച്ച് വിഘ്നേഷ്! ഏറ്റെടുത്ത് ആരാധകർ - Malayalivartha.com Widgets Magazine\nഭക്ഷണത്തിനായി കാത്തിരിക്കുന്ന നയൻതാര! വിശന്നാൽ നയൻ ഇങ്ങനെയാണ്... തായ്‌ലാൻഡിലെ ഹണിമൂൺ ആഘോഷത്തിനിടയിൽ രസകരമായ വീഡിയോ പങ്കുവെച്ച് വിഘ്നേഷ്! ഏറ്റെടുത്ത് ആരാധകർ\n23 JUNE 2022 11:57 AM IST\nതെന്നിന്ത്യ മുഴുവന് കൊണ്ടാടിയ വിവാഹമായിരുന്നു നയന്‍താരയുടേയും വിഗ്നേഷ് ശിവന്റേയും. ഇരുവരുടേയും പ്രണയത്തിന്റേയും കല്യാണ ആഘോഷങ്ങളുടേയും യാത്രകളുടേയുമെല്ലാം വിശേഷങ്ങള് കേള്‍ക്കാന് എല്ലാവര്‍ക്കും താല്‍പര്യമാണ്. കേരളത്തിൽ നിന്നും പോയതിന് പിന്നാലെ തായ്‌ലാൻഡിൽ ഹണിമൂൺ ആഘോഷിക്കുകയാണ് ഇരുവരും. തായ്‌ലാൻഡിൽ നിന്നുള്ള ചിത്രങ്ങളും വീഡിയോസുമൊക്കെ വിഘ്നേഷ് തന്റെ സോഷ്യൽ മീഡിയയിൽ പങ്കുവച്ചിരുന്നു. ഇപ്പോഴിതാ, രസകരമായൊരു റീൽ ഷെയർ ചെയ്യുകയാണ് വിഘ്നേഷ്. ഭക്ഷണത്തിനായി കാത്തിരിക്കുന്ന നയൻതാരയുടെ ഒരു ഫോട്ടോ വച്ചാണ് വിഘ്നേഷ് റീൽ ഒരുക്കിയത്. ‘ഐ ആം സോ ഹംഗ്രി, ഐ ആം വെരിവെരി ഹംഗ്രി,’ എന്നു തുടങ്ങുന്ന വൈറൽ ടിക്ടോക് ഗാനവും റീലിനു പശ്ചാത്തലമായി കേൾക്കാം. തായ്‌ലാൻഡിലെ ‘ദി സിയം’ ഹോട്ടലിലാണ് ഇരുവരും താമസിക്കുന്നത്.\nജൂണ് ഒമ്പതിനാണ് ഇരുവരും വിവാഹിരായത്. അടുത്ത ബന്ധുക്കളും സുഹൃത്തുക്കളും ചുരുക്കം സിനിമാപ്രവര്‍ത്തകരും മാത്രമാണ് ചടങ്ങില് പങ്കെടുത്തത്. കടുത്ത നിയന്ത്രങ്ങള്‍ക്കിടയില് നടന്ന ചടങ്ങില് മാധ്യമപ്രവര്‍ത്തകള് അടക്കമുള്ള പൊതുജനങ്ങള്‍ക്ക് പ്രവേശനം അനുവദിച്ചിരുന്നില്ല. ചടങ്ങിന്റെ ചിത്രം പകര്‍ത്താന് പോലും അതിഥികളായി എത്തിയവര്‍ക്കും അനുവാദമുണ്ടായിരുന്നില്ല.തമിഴ്‌നാട് മുഖ്യ മന്ത്രി എം കെ സ്റ്റാലിനടക്കം സിനിമരാഷ്ട്രീയ രംഗത്തെ പ്രമുഖര് ചടങ്ങിലെ അതിഥികളായിരുന്നു. രജനികാന്ത്, വിജയ്, അജിത്ത് സൂര്യ, കാര്‍ത്തി, ശിവകാര്‍ത്തികേയന്,വിജയ് സേതുപതി തുടങ്ങി 30 ല്‍അധികം താരങ്ങളും അതിഥികളാകുന്നു. ബോളിവുഡ് താരം ഷാരൂഖ് ഖാന് വിവാഹ വേദിയില് എത്തിയിരുന്നു.


ഇനി മുതല് കേരളം രണ്ടു മുന്നണികളുടെയല്ല; മൂന്നു മുന്നണികളുടെ സ്വാധീനമേഖലെയന്നു ബിജെപി - ഇ വാർത്ത | evartha\nഇനി മുതല് കേരളം രണ്ടു മുന്നണികളുടെയല്ല; മൂന്നു മുന്നണികളുടെ സ്വാധീനമേഖലെയന്നു ബിജെപി\nഇനി മുതല് കേരളം രണ്ടു മുന്നണികളുടെയല്ല, മൂന്നു മുന്നണികളുടെ സ്വാധീനമേഖലയാണെന്നു ബിജെപി. ഇനിയുള്ള തെരഞ്ഞെടുപ്പുകളില് സംസ്ഥാനത്ത് ഒട്ടുമിക്ക മണ്ഡലങ്ങളിലും നടക്കുക ത്രികോണ പോരാട്ടമായിരിക്കുമെന്നും ബിജെപി പറയുന്നു. തിരഞ്ഞെടുപ്പ് അവലോകനത്തിന് ചേർന്ന ബി.ജെ.പി. നേതൃയോഗത്തിലാണ് ഇക്കാര്യങ്ങൾ ചർച്ചയായത്.\nബിജെപിയുടെ വോട്ടുവിഹിതം 20% വരെ ഉയരും. ഇതില് ചെറിയ മാറ്റം വന്നാല് പോലും 18 ശതമാനത്തില് കുറയില്ല. 2014 ല് 10.82 ശതമാനമായിരുന്നു ബിജെപി വോട്ടുവിഹിതം. കഴിഞ്ഞ നിയമസഭാ തിരഞ്ഞെടുപ്പില് ഇത് 15 ശതമാനത്തിലെത്തി. ഇത്തവണ 20 ലെത്തുന്നതോടെ രണ്ടു സീറ്റില് ജയം ഉറപ്പിക്കാനാവും.\nതിരുവനന്തപുരത്തും പത്തനംതിട്ടയിലും ഇരുപതിനായിരം വോട്ടിന്റെ വരെ ഭൂരിപക്ഷത്തിനു ജയിക്കും. തൃശൂരില് സുരേഷ് ഗോപി ഉണ്ടാക്കിയത് വന് മുന്നേറ്റമാണ്. മൂന്നു ലക്ഷം വോട്ടു കിട്ടുമെന്നാണ് പ്രാഥമിക കണക്കുകള്. ഇതിനപ്പുറം പോയി അദ്ഭുതപ്പെടുത്തുന്ന ഒരു അട്ടിമറിയും പാര്‍ട്ടി അവിടെ പ്രതീക്ഷിക്കുന്നുണ്ടെന്നും ബിജെപി വിലയിരുത്തി.


HomeSdpiഡിവൈഎഫ്‌ഐ പ്രവര്‍ത്തകന് നേരെ ആക്രമണം; 29 എസ്ഡിപിഐ-ലീഗുകാര്‍ക്കെതിരെ ജാമ്യമില്ലാ കേസ്; രാഷ്ട്രീയവിരോധമെന്ന് എഫ്‌ഐആര്\nകോഴിക്കോട്: ബാലുശേരിയില് ഡിവൈഎഫ്‌ഐ പ്രവര്‍ത്തകനായ ജിഷ്ണുവിനെ ക്രൂരമായി മര്‍ദ്ദിച്ച സംഭവത്തില് 29 പേര്‍ക്കെതിരെ ജാമ്യമില്ലാ വകുപ്പുപ്രകാരം കേസ്. എസ്ഡിപിഐ, മുസ്ലീംലീഗ് പ്രവര്‍ത്തകര്‍ക്കെതിരെയാണ് ബാലുശേരി പോലീസ് കേസെടുത്തിരിക്കുന്നത്.[www.malabarflash.com]\nരാഷ്ട്രീയവിരോധമാണ് ആക്രമണത്തിന് കാരണമായതെന്ന് എഫ്‌ഐആറില് പറയുന്നു. അക്രമിസംഘം ജിഷ്ണുവിനെ വെള്ളത്തില് മുക്കി കൊല്ലാന് ശ്രമിച്ചെന്നും ജാതിപ്പേര് പറഞ്ഞ് അധിക്ഷേപിച്ചെന്നും എഫ്‌ഐആറിലുണ്ട്.\nവ്യാഴാഴ്ച പുലര്‍ച്ചെ ഒരുമണിയോടെയാണ് ഡിവൈഎഫ്‌ഐ ത്രിക്കുറ്റിശ്ശേരി ബ്ലോക്ക് കമ്മിറ്റി അംഗമായ ജിഷ്ണുവിനെ എസ്ഡിപിഐ-ലീഗ് പ്രവര്‍ത്തകര് വളഞ്ഞിട്ട് ആക്രമിച്ചത്. 12 മണി മുതല് മൂന്നര വരെ സംഘം തന്നെ മര്‍ദ്ദിച്ചെന്നാണ് ജിഷ്ണു പറഞ്ഞത്.\nമുഖത്തും കണ്ണിനും സാരമായി പരുക്കേറ്റ ജിഷ്ണു കോഴിക്കോട് മെഡിക്കല് കോളേജ് ആശുപത്രിയില് ചികിത്സയിലാണ്.\nസംഭവത്തെക്കുറിച്ച് ജിഷ്ണു പറഞ്ഞത്: ''സോഷ്യല്‍മീഡിയയില് പ്രചരിക്കുന്ന വീഡിയോയിലെ സത്യവസ്ഥ എന്താണെന്ന് നിങ്ങള് മനസിലാക്കണം. ഇന്നലെ 12 മണി മുതല് മൂന്നര വരെ എസ്ഡിപിഐ-ലീഗ് പ്രവര്‍ത്തകര് മര്‍ദിച്ചു. ഇന്നലെ എന്റെ ബെര്‍ത്ത് ഡേയായിരുന്നു. കേക്ക് വാങ്ങി രാത്രി കട്ട് ചെയ്യണം. സുഹൃത്തിന്റെ വീട്ടിലേക്ക് പോയതാണ്. കൂട്ടാന് വേണ്ടിയിട്ട്.'' ''അവിടെ എത്തി ബൈക്ക് നിര്‍ത്തിയപ്പോള് മൂന്ന് പേര് പാലോളി മുക്കില് നിന്ന് താഴേക്ക് വന്നു. എന്താ പരിപാടിയെന്ന് ചോദിച്ചു. ഫ്രണ്ടിനെ കാത്ത് നില്‍ക്കുകയാണെന്ന് പറഞ്ഞു. അപ്പോള് നടുവില് നിന്ന ആള്, പേര് അറിയില്ല, കണ്ടാല് അറിയാം, അയാള് ചാടി വീണ് വണ്ടിയുടെ കീ എടുത്ത് പോക്കറ്റിലിട്ടു. തരാന് പറഞ്ഞപ്പോള് സൗകര്യമില്ലെന്ന് പറഞ്ഞു.\nചാവി വേണമെങ്കില് താഴേക്ക് വരണമെന്ന് പറഞ്ഞു. വീട്ടിലെ വണ്ടിയായത് കൊണ്ട് ന്യൂട്രലാക്കി താഴേക്ക് പോയി. അലേക എത്തിയപ്പോള് ഉള്ളില് നിന്ന് അഞ്ച് ചെക്കന്‍മാര്, കണ്ടാല് അറിയാം, രണ്ട് പേരുടെ പേരും അറിയാം. എല്ലാവരും കൂടി ചാടി വീണു, ആദ്യത്തെ മൂന്നു പേരും ഈ അഞ്ച് പേരും കൂടി വളഞ്ഞിട്ട് ചോദിച്ചു, പ്രദേശത്തെ എസ്ഡിപിഐയുടെയും ലീഗിന്റേയും കൊടിമരങ്ങള് നശിപ്പിക്കുന്നത് ആരാണെന്ന്. അറിയില്ലെന്ന് പറഞ്ഞു. അപ്പോള് അവര് തിരിച്ച് പറഞ്ഞു, അറിയില്ലെങ്കില് ഞങ്ങള് പറഞ്ഞ് തരാം. ഞങ്ങള് പറയുന്നത് പോലെ തന്നെ പറയണമെന്ന്. അല്ലെങ്കില് അനുഭവിക്കുമെന്ന് പറഞ്ഞു.\nആദ്യം കാര്യമാക്കിയില്ല.'' ''അറിയില്ലെങ്കില് പറഞ്ഞു തരാം, നിന്റെ പാര്‍ട്ടി നേതാക്കളും ബ്രാഞ്ച് സെക്രട്ടറിയുമാണ് കീറിയതെന്ന് പറയണം. വീഡിയോ ഓണ് ചെയ്യുമ്പോള് ഇങ്ങനെ തന്നെ പറയണമെന്നും ആവശ്യപ്പെട്ടു. പറ്റില്ലെന്ന് പറഞ്ഞതോടെ വയലിലെ ചളിയിലേക്ക് തല പിടിച്ച് താഴ്ത്തുകയും ആക്രമിക്കുകയുമായിരുന്നു. തുടര്‍ന്ന് കഴുത്തില് കത്തി വച്ച് പാര്‍ട്ടി നേതാക്കളുടെ പേര് പറയിപ്പിച്ചു.\nവന്നവരില് ചിലര് എസ്ഡിപിഐ പ്രവര്‍ത്തകരാണ്. ലീഗ് നേതാവ് പറഞ്ഞപ്പോഴാണ് ഇക്കാര്യം മനസിലായത്. കയ്യിലും കാലിനും തലക്കും കല്ലുകൊണ്ട് അടിച്ചു. പോലീസെത്തിയാണ് മോചിപ്പിച്ചത്. എന്നാല് പോലീസിനെയും അവര് ഭീഷണിപ്പെടുത്തി. മര്‍ദിച്ച ആളുകളെ കണ്ടാല് തിരിച്ചറിയും. ചിലര് നാട്ടിലുളളവരാണ് മറ്റുചിലര് പുറത്ത് നിന്നും എത്തിയവരാണ്''.\nAttack Calicut dyfi IUML Kerala Sdpi


അസോള; കോളജ് വിദ്യാർഥികളുടെ സ്റ്റാർട്ടപ് സംരംഭം | azolla farming | Manorama Online\nഅസോള; കോളജ് വിദ്യാർഥികളുടെ സ്റ്റാർട്ടപ് സംരംഭം\nമനോരമ ലേഖകൻ August 21, 2018 04:52 PM IST\nപഠനത്തിനൊപ്പം പായൽകൃഷിയും നടത്തുകയാണ് തൃശൂർ മാളയിലെ മെറ്റ്സ് സ്കൂൾ ഒഫ് എന്‍ജിനീയറിങ്ങിലെ ഏതാനും ബയോടെക്നോളജി വിദ്യാർഥികൾ. നമുക്കു പരിചിതമായ അസോള തന്നെയാണ് പ്രത്യക്ഷത്തിൽ അവരുടെ ഉൽപന്നമെങ്കിലും ഇതു വെറും അസോളയല്ല. പ്രോട്ടീനും ധാതുലവണങ്ങളും കൊണ്ട് സമ്പുഷ്ടീകരിച്ച അസോളയാണ് വിദ്യാർഥികൾ വിപണിയിലെത്തിക്കാനൊരുങ്ങുന്നത്. വിറ്റമിൻ എ, വിറ്റമിൻ ബി 12, ബീറ്റാ കരോട്ടിൻ എന്നിവയും ഇതില് സമൃദ്ധം. തങ്ങളുടെ ഗവേഷണഫലത്തിന്റെ അടിസ്ഥാനത്തിൽ ഉൽപാദിപ്പിച്ച ഈ അസോള പശുക്കൾക്കു പതിവായി നൽകിയാൽ പാലുൽപാദനം ഇരുപതു ശതമാനം വർധിക്കുമെന്ന് വിദ്യാർഥികൾ. കോഴിയും താറാവും ഉൾപ്പെടെയുള്ള വളർത്തുപക്ഷികളുടെയും മറ്റു വളർത്തുമൃഗങ്ങളുടെയുമെല്ലാം ആരോഗ്യകരമായ വളർച്ചയ്ക്കും സമ്പുഷ്ടീകരിച്ച അസോള ഒന്നാന്തരമെന്ന് ഇവർ പറയുന്നു.\nശുദ്ധജലത്തിൽ പൊങ്ങിക്കിടന്നു വളരുന്ന പന്നൽവർഗ സസ്യമാണ് അസോള. മൂന്നു ദിവസംകൊണ്ട് ഇരട്ടിയാവുന്ന വളർച്ചനിരക്ക്. കേരളത്തിലെ ക്ഷീരകർഷകർ കാലിത്തീറ്റയ്ക്കൊപ്പം അസോള ചേർക്കുന്ന പതിവ് മുമ്പേയുണ്ട്. ചെറിയൊരു ടാർപോളിൻ കുളത്തിൽ അനായാസം വളർത്തുകയും ചെയ്യാം. മറ്റു കാലിത്തീറ്റകളുടെ കൂടെ ചേർത്തും നേരിട്ടും അസോള നൽകാറുണ്ട്.\nസാധാരണ അസോളതന്നെ പോഷകങ്ങളാൽ സമ്പന്നമാണ്. എന്നാൽ അതിനെ വളർത്തുമൃഗങ്ങളുടെയും പക്ഷികളുടെ വളർച്ചയ്ക്കും ഉൽപാദനശേഷിക്കും കൂടുതൽ പ്രയോജനപ്പെടുന്ന രീതിയിൽ സമ്പുഷ്ടീകരിക്കാം എന്നതാണ് മെറ്റ്സിലെ ബയോടെക്നോളജി വിദ്യാർഥികളുടെ കണ്ടെത്തൽ. തങ്ങളുടെ നേട്ടത്തെ ഒരു തൊഴിൽ സംരംഭമാക്കി മാറ്റിയാലോ എന്നു ചിന്തിച്ചപ്പോൾ കോളജും അധ്യാപകരും കേരള സ്റ്റാർട്ടപ് മിഷനും ഒപ്പം നിന്നെന്ന് വിദ്യാർഥിസംഘത്തിലെ അംഗമായ നിഖിൽ. താമസിയാതെ, മിഷന്റെ ധനസഹായത്തോടെ കോളജിന്റെ ടെറസിൽതന്നെ പരീക്ഷണടാങ്കുകളും ഒരുക്കി. ഇങ്ങനെ ഉൽപാദിപ്പിച്ച അസോള, മാളയിൽത്തന്നെയുള്ള രണ്ടു ഡെയറിഫാമുകളിലെ പശുക്കൾക്ക് ഏതാനും ആഴ്ച തുടർച്ചയായി നൽകി. കറവയിലുള്ള ഒരു പശുവിന് ദിവസം 250 ഗ്രം എന്ന കണക്കിലാണു നൽകിയത്. കുറച്ചു ദിനങ്ങൾക്കുള്ളിൽത്തന്നെ പാലുൽപാദനത്തിൽ ശ്രദ്ധേയമായ വർധനയുണ്ടായെന്നു വിദ്യാർഥികൾ. അതോടെയാണ് വാണിജ്യാടിസ്ഥാനത്തിലുള്ള ഉൽപാദനത്തിനു ധൈര്യം വന്നത്.\nഅസോള അതേപടിയും ഈർപ്പം നീക്കി ഉണക്കിയ രൂപത്തിലുമാണ് വിപണിയിലെത്തിക്കുക. പച്ച കിലോ 80 രൂപ വില. ഉണക്കയ്ക്ക് പത്തു രൂപ കൂടുതൽ. തങ്ങളുടെ അസോള തീറ്റയായി നൽകുന്ന പശുക്കളുടെ പാലിലെ കൊഴുപ്പിന്റെയും മറ്റു ഘടകങ്ങളുടെയും അളവിനെ സംബന്ധിച്ചു ഗവേഷണം തുടരുന്നുണ്ട് ഈ വിദ്യാർഥികൾ.\nമൂന്നാം വർഷ ബിടെക് ബയോടെക്നോളജി വിദ്യാർഥികളായ നിഖിൽ, അരുൺ എന്നിവരാണ് സംരംഭത്തിനു നേതൃത്വം നൽകുന്നത്. ഒപ്പം, പാർവതി, അരുണിമ, അക്ഷയ്, നയന, ഗായത്രി, ശ്രുതി എന്നീ വിദ്യാർഥികളും ഡോ.ബാലസുന്ദരൻ, ദീപക് വർഗീസ്, വി.എം. നിഷാദ് എന്നീ അധ്യാപകരുമുണ്ട്. തൃശൂരിൽ ഈയിടെ നടന്ന സംരംഭകസംഗമത്തിൽ മികച്ച പ്രതികരണം ലഭിച്ചതോടെയാണ് കൂടുതൽ ടാങ്കുകൾ ക്രമീകരിച്ച് ഉൽപാദനം വർധിപ്പിക്കാനുള്ള ശ്രമങ്ങൾ ഊർജിതമാക്കിയത്. കുടുംബശ്രീപോലുള്ള സംഘടനകളുമായി ചേർന്ന് വിപണനവും ലക്ഷ്യമിടുന്നു.\n9961141168 ( ദീപക് വര്‍ഗീസ്)


Ravi Kumar, Author at Kerala Times - Page2of 185\nഗായത്രി സുരേഷിനെതിരെ ‘അമ്മ’ സംഘടന നടപടിയെടുക്കണമെന്ന ആവശ്യപ്പെട്ട് സംവിധായകനും നിര്‍മാതാവുമായ് ശാന്തിവിള ദിനേശ്. വാഹനാപകടം നടക്കുന്ന സമയത്ത് നടിയും സുഹൃത്തും ലഹരിമരുന്ന് ഉപയോഗിച്ചിരുന്നോ എന്ന് തനിക്കു സംശയമുണ്ടെന്നും ശാന്തിവിള പറയുന്നു. നടി ഗായത്രി സുരേഷിനുണ്ടായ...\nഡല്‍ഹി മുഖ്യമന്ത്രിയും ആംആദ്മി പാര്‍ട്ടി നേതാവുമായ അരവിന്ദ് കെജ്രിവാളിനെ അയോദ്ധ്യ സന്ദര്‍ശനത്തിനിടെ ആക്രമിക്കാന് ബി.ജെ.പി ലക്ഷ്യമിടുന്നുവെന്ന ആരോപണവുമായി ആംആദ്മി പാര്‍ട്ടിയുടെ രാജ്യസഭാ എം.പി സഞ്ജയ് സിംഗ്. അടുത്തയാഴ്ച കെജരിവാള് അയോധ്യ സന്ദര്‍ശനം നടത്താനിരിക്കേയാണ് ബി.ജെ.പി...\n‘മുല്ലപ്പെരിയാര് ജലനിരപ്പ് 139 അടിയാക്കി നിലനിര്‍ത്തണം’; സുപ്രിംകോടതിയോട് ആവശ്യമുന്നയിക്കാന് സംസ്ഥാന സര്‍ക്കാര്\nമുല്ലപ്പെരിയാര് ഡാമിലെ ജലനിരപ്പ് 139 അടിയാക്കി നിലനിര്‍ത്തണമെന്ന് സുപ്രിംകോടതിയോട് ആവശ്യപ്പെടാനൊരുങ്ങി സംസ്ഥാന സര്‍ക്കാര്. 2018ലെ സുപ്രിംകോടതി ഉത്തരവ് പാലിക്കപ്പെടണമെന്ന് ആവശ്യപ്പെടും. 2018ലെ മഹാപ്രളയ കാലത്തായിരുന്നു ജലനിരപ്പ് 139 അടിയാക്കി നിലനിര്‍ത്താന് സുപ്രിംകോടതി ഉത്തരവിട്ടത്. കോടതി...\nകൂടുതല് പെണ്‍കുട്ടികള് മോന്‍സന്റെ പീഡനത്തിനിരയായി; പെന്‍ഡ്രൈവ് നശിപ്പിച്ചത് താനാണെന്ന് ക്രൈംബ്രാഞ്ചിന് മുന്നില് മാനേജര് ജിഷ്ണു\nമോന്‍സന്റെ പീഡനത്തില് കൂടുതല് പെണ്‍കുട്ടികളുണ്ടെന്ന വെളിപ്പെടുത്തലുമായി മോന്‍സന്റെ മാനേജര് രംഗത്ത്. പീഡന പരാതി നല്‍കിയ പെണ്‍കുട്ടിയുടെ വീട്ടില് പോയത് മോന്‍സന് പറഞ്ഞിട്ടാണെന്ന് മാനേജര് ജിഷ്ണു മാധ്യമങ്ങളോട് പറഞ്ഞു. മോന്‍സന്റെ വീട്ടിലെ ഒളിക്യാമറകള് കണ്ടെത്തിയതിന് പിന്നാലെ...\nമോന്‍സന്റെ വീട്ടില് നിന്ന് തിമിംഗലത്തിന്റെ എല്ല് കണ്ടെത്തി; പോക്‌സോ കേസില് സഹായി ജോഷി അറസ്റ്റില്\nപോക്‌സോ കേസില് വിവാദ പുരാവസ്തു വ്യവസായി മോന്‍സന്റെ സഹായിയും അറസ്റ്റില്. മോന്‍സന് മാവുങ്കലിന്റെ സഹായിയും മേക്കപ്പ്മാനുമായ ജോഷിയെ ആണ് ക്രൈംബ്രാഞ്ച് അറസ്റ്റ് ചെയ്തത്. മോനസനെതിരെ നേരത്തെ പീഡന പരാതി ഉന്നയിച്ച പെണ്‍കുട്ടിയാണ് ജോഷിയുടെ പേര്...\nഅയ്‌റാന് ആലപിച്ച ‘നെഞ്ചോരമേ’; മ്യൂസിക്കല് ആല്‍ബം ശ്രദ്ധ നേടുന്നു\nകെ.സി അഭിലാഷിന്റെ വരികള്‍ക്ക് അനില് വര്‍ഗീസ്, അശ്വിന് മാത്യു എന്നിവര് സംഗീതം പകര്‍ന്ന് ക്രിസ്റ്റി വര്‍ഗീസ് സംവിധാനം ചെയ്യുന്ന ഏറ്റവും പുതിയ മ്യൂസിക്കല് ആല്‍ബം ‘നെഞ്ചോരമേ’ പുറത്തിറങ്ങി. പൂര്‍ണ്ണമായും കാനഡയില് ചിത്രീകരിച്ച ഈ മ്യൂസിക്കല്...\nവെള്ളത്തിൽ ഡ്രെയിനേജ് നിർമ്മാണം; അസിസ്റ്റൻറ്റ് എഞ്ചിനിയർക്ക് സസ്പെൻഷൻ\nഎറണാകുളം ജില്ലയിലെ ഫോർട്ട് കൊച്ചിയിൽ ഡ്രെയിനേജ് നിർമ്മാണത്തിന് കൃത്രിമം കാണിച്ച സംഭവത്തില് നടപടി. പ്രവൃത്തി മേൽനോട്ടത്തിൽ വീഴ്ച വരുത്തിയ അസിസ്റ്റൻറ്റ് എഞ്ചിനിയർ, ഓവർസിയർ എന്നിവരെ സസ്പെൻഡ് ചെയ്യുവാൻ പൊതുമരാമത്ത് വകുപ്പ് സെക്രട്ടറിക്ക് നിർദ്ദേശം നൽകിയതായി...\nഞങ്ങള് ചെയ്ത ഏറ്റവും വലിയ തെറ്റായിരുന്നു അത്, ഇന്നും ഞാനത് ഓര്‍ത്ത് സങ്കടപ്പെടുന്നുണ്ട്; തുറന്നുപറഞ്ഞ് സണ്ണി ലിയോണ്\nനടി സണ്ണി ലിയോണ് ബോളിവുഡിലെത്തുന്നത് ബിഗ് ബോസിലൂടെയാണ്. പിന്നീട് നിരവധി ബോളിവുഡ് ചിത്രങ്ങളില് അഭിനയിച്ച സണ്ണി പിന്നീട് മലയാളമുള്‍പ്പെടെയുള്ള തെന്നിന്ത്യന് ഭാഷാ ചിത്രങ്ങളിലും അഭിനയിച്ചു കഴിഞ്ഞു. നിലവില് ഇപ്പോഴിതാ ആമസോണ് പ്രൈമിന്റെ സൂപ്പര് ഹിറ്റ്...


കിഴക്കന് മലയോര മേഖലയിലെ വോള്‍ട്ടേജ് ക്ഷാമ പ്രശ്നങ്ങള്‍ക്ക് പരിഹാരമായി ചെമ്ബേരി 110 കെ.വി സബ്സ്റ്റേഷന് കമ്മിഷന് ചെയ്തു. – Sreekandapuram Online News-\nonemaly May 31, 2020 1 min read\nപയ്യാവൂര്: കിഴക്കന് മലയോര മേഖലയിലെ വോള്‍ട്ടേജ് ക്ഷാമ പ്രശ്നങ്ങള്‍ക്ക് പരിഹാരമായി ചെമ്ബേരി 110 കെ.വി സബ്സ്റ്റേഷന് കമ്മിഷന് ചെയ്തു. കെ.എസ്.ഇ.ബി ഡയറക്ടര് ഡോ. വി. ശിവദാസന് പദ്ധതി നാടിന് സമര്‍പ്പിച്ചു. 2006-ല് അനുവദിക്കുകയും 2010-ല് സ്ഥലമെടുപ്പ് നടത്തുകയും ചെയ്തിട്ടും ചെറിയ പ്രതിസന്ധികള് കാരണം നിര്‍മാണം ആരംഭിക്കാന് കഴിഞ്ഞിരുന്നില്ല. ചില സ്ഥല ഉടമകളുമായി ഉണ്ടായ തര്‍ക്കങ്ങള് സുപ്രീംകോടതിവരെ നീണ്ടെങ്കിലും അന്തിമവിജയം കെ.എസ്.ഇ.ബിക്കായിരുന്നു.\nചെമ്ബേരി, പയ്യാവൂര് ഇലക്‌ട്രിസിറ്റി സെക്‌ഷനുകളിലെ അരലക്ഷത്തിലേറെ ഉപഭോക്താക്കള്‍ക്ക് ചെമ്ബേരി സബ്സ്റ്റേഷന് പ്രയോജനപ്പെടും. ചെമ്ബേരിക്കടുത്ത് പൂപ്പറമ്ബിലാണ് 2.92 ഏക്കര് സ്ഥലത്ത് സബ് സ്‌റ്റേഷന്. ശ്രീകണ്ഠപുരത്തുനിന്ന് കോട്ടൂര്, ചുണ്ടക്കുന്ന്, ഏരുവേശ്ശി വഴിയാണ് ലൈന് വലിച്ചത്. 9.61 കി.മീറ്റര് ദൂരം ഡബിള് സര്‍ക്യൂട്ട് ലൈന് വലിക്കുന്നതിനായി 37 ടവറുകളാണുള്ളത്.\nപുതിയ ചെമ്ബേരി 110 കെ.വി സബ്സ്റ്റേഷന്, ശ്രീകണ്ഠപുരം സബ്സ്റ്റേഷന്റെ ശേഷി വര്‍ദ്ധിപ്പിക്കല് എന്നിവയോടെ മലയോരത്തെ വൈദ്യുതി പ്രശ്നങ്ങള്‍ക്ക് പരിഹാരമാവും. മൂന്നുലക്ഷത്തോളം ഉപഭോക്താക്കള്‍ക്കാണ് രണ്ടു സബ്സ്റ്റേഷന്റെയും പ്രയോജനം ലഭിക്കുക


death threten for obama\nഒബാമയെ വധിക്കുമെന്ന് പറഞ്ഞതിന് 27മാസം തടവ്\nTuesday 2nd November 2010 1:08pm\nഡാലിസ്: അമേരിക്കന് പ്രസിഡണ്ട് ബറാക്ക് ഒബാമക്ക് ഇന്റെര്‍നെറ്റിലൂടെ വധഭീഷണി മുഴക്കിയാള്‍ക്ക് 27മാസത്തെ പരോളില്ലാ ജയില് ശിക്ഷ. നോര്‍ത്ത് ഈസ്റ്റ് ഡാലസിലെ ബ്രയാന് ഡീനുമില്ലറെയാണ് ജയില് ശിക്ഷയ്ക്ക് വിധേയനാക്കയത്.\nകേസിനാസ്പദമായ സംഭവം നടന്നത് ഈ വര്‍ഷം തന്നെയാണ്. അമേരിക്കന് നാഷണല് ഹെല്‍ത്ത് കെയര് ബില് നിയമായി അംഗീകരിച്ച് ഒബാമ ഒപ്പുവച്ച രാത്രിയില് ഒബാമയെ വധിക്കുവാന് ഞാന് എന്റെ ജീവിതം സമര്‍പ്പിച്ചിരിക്കുന്നു എന്ന് ബ്രയാന് ഡീനുമില്ലര് പരസ്യമായി പറഞ്ഞു. ഇതേ തുടര്‍ന്ന് മാര്‍ച്ച് രണ്ടിന് ഇയാളെ അറസ്റ്റുചെയ്യുകയായിരുന്നു.\nഅമേരിക്കയിലെ ഫെഡറല് കോടതിയാണ് വിധി പ്രസ്താവിച്ചത്.


ഇന്ത്യൻ സൈന്യത്തിെൻറ വീര്യം ലോകത്തിന് ബോധ്യപ്പെട്ടു; പരിക്കേറ്റ ജവാൻമാരെ സന്ദർശിച്ച് മോദി | Prime Minister Narendra Modi met soldiers, who were injured in-India news | Madhyamam\ndate_range3July 2020 11:57 AM GMT\nഇന്ത്യൻ സൈന്യത്തിെൻറ വീര്യം ലോകത്തിന് ബോധ്യപ്പെട്ടു; പരിക്കേറ്റ ജവാൻമാരെ സന്ദർശിച്ച് മോദി\nന്യൂഡൽഹി: ലഡാക്ക് സംഘർഷത്തിൽ പരിക്കേറ്റ ജവാൻമാരെ ആശുപത്രിയിൽ സന്ദർശിച്ച് പ്രധാനമന്ത്രി നരേന്ദ്രമോദി. ആശുപത്രി വാർഡിലെത്തിയ പ്രധാനമന്ത്രി ജവാൻമാരെ അഭിസംബോധന ചെയ്തു. ഇന്ത്യയിലെ സൈനികരുടെ ധീരത ലോകത്തിന് ബോധ്യപ്പെട്ടെന്ന് മോദി പറഞ്ഞു.\nഇന്ത്യയിലെ ധീരരായ സൈനികരെ ലോകം കാണാൻ ആഗ്രഹിക്കുന്നു. അവരുടെ പരിശീലനം എന്താണ്, അവരുടെ ത്യാഗം എന്നിവയെ കുറിച്ചെല്ലാം ലോകം അറിയാൻ ആഗ്രഹിക്കുന്നു. നിങ്ങളുടെ ധീരത രാജ്യത്തെ യുവാക്കൾക്കും പ്രചോദനമാണ്. തലമുറകളോളം നിങ്ങളുടെ ധീരത ഓർമിക്കുമെന്നും മോദി പറഞ്ഞു. ലോകത്തെ ഒരു ശക്തിക്ക് മുന്നിലും ഇന്ത്യ കീഴടങ്ങില്ലെന്നും മോദി കൂട്ടിച്ചേർത്തു.\nഇന്ത്യ-ചൈന സംഘർഷ സാധ്യത നിലനിൽക്കുന്ന സാഹചര്യത്തിൽ വെള്ളിയാഴ്ച രാവിലെയാണ് പ്രധാനമന്ത്രി നരേന്ദ്ര മോദി മുന്നറിയിപ്പില്ലാതെ ലേ സന്ദർശിച്ചത്. സംയുക്ത സൈനിക മേധാവി ബിബിൻ റാവത്ത്, കരസേന മേധാവി എം.എം. നരവനെ എന്നിവർക്കൊപ്പമാണ് അദ്ദേഹം ലേയിലെ നിമുവിലെ സൈനിക വിമാനത്താവളത്തിലെത്തിയത്.\nTAGS:narendra modi china india news malayalam news